লিংগ বৈষম্য আৰু ভাৰতীয় নাৰী - অসমীয়া ৱিকিপিডিয়া\nলিংগ বৈষম্য (ইংৰাজী: Gender Discrimination বা Gender Bias) হৈছে সামাজিকভাৱে নিৰ্মিত লিংগৰ ভূমিকাৰ ওপৰত ভিত্তি কৰি কৰা যিকোনো পাৰ্থক্য, আৰু প্ৰতিবন্ধকতা যি ব্যক্তি এজনক সম্পূৰ্ণ মানৱ অধিকাৰ উপভোগ কৰাত বাধা দিয়ে কিছু সামাজিক বিজ্ঞানীৰ মতে ই এক সামাজিক প্ৰক্ৰিয়া যাৰ দ্বাৰা পুৰুষ আৰু মহিলাক সমান বুলি বিবেচনা কৰা নহয়। গৱেষণাৰ ফলাফলৰ পৰা দেখা গৈছে যে এক ব্যাপকভাৱে গ্ৰহণকৰা সাংস্কৃতিক বিশ্বাস হৈছে যে পুৰুষসকল বহুতো কাৰ্যকলাপত মহিলাতকৈ অধিক সামাজিকভাৱে মূল্যৱান আৰু অধিক সক্ষম। লিঙ্গ বৈষম্য জীৱবিজ্ঞান, মনোবিজ্ঞান, বা সাংস্কৃতিক নিয়মৰ পাৰ্থক্যৰ পৰাও উদ্ভৱ হ'ব পাৰে। ইয়াৰ উপৰিও কিছুমান পাৰ্থক্য অনুভৱ আৰু ধাৰণাৰ ভিত্তিত, আৰু আনবোৰ সামাজিক ভিত্তিত নিৰ্মাণ কৰা দেখা যায়। কিছু পণ্ডিতৰ মতে এই বৈষম্য লিংগৰ ভূমিকাৰ সৈতে সম্পৰ্কিয় আৰু এটা লিঙ্গ অন্তৰ্নিহিতভাৱে আনটোৰ পৰা শ্ৰেষ্ঠ বুলিও কেতিয়াবা ধাৰণা কৰা হয়। লিংগ বৈষম্যত অন্তৰ্ভুক্ত কৰা হয় লিঙ্গভেদ যʼত লিঙ্গ পৰিচয়ৰ ওপৰত আধাৰিত কৰি এজন মানুহৰ প্ৰতি বৈষম্যতা দেখুওৱা হয়। উদাহৰণ স্বৰূপে, ভাৰতত পুৰুষ আৰু মহিলাৰ মাজৰ পাৰ্থক্যৰ ক্ষেত্ৰত দেখা যায় যে মহিলাৰ সতীত্বৰ ওপৰত পুৰুষতকৈ বেছি গুৰুত্ত দিয়া হয়। কৰ্মস্থানৰ অসমতাৰ ওপৰত নিৰ্ভৰ কৰিও লিংগ বৈষম্য নিৰ্ধাৰণ কৰা দেখা যায়।\n1 লিংগ বৈষম্য আৰু নাৰী\n2 লিংগ ব্যৱধান\n3 চৰকাৰি আঁচনি\n4 লিংগ পৰিসংখ্যা\nলিংগ বৈষম্য আৰু নাৰী[সম্পাদনা কৰক]\nভাৰতীয় প্ৰেক্ষাপটত লিংগ বৈষম্যৰ অৰ্থ হৈছে পুৰুষ আৰু মহিলাৰ মাজত স্বাস্থ্য, শিক্ষা, অৰ্থনৈতিক আৰু ৰাজনৈতিক অসমানতা। বিভিন্ন আন্তঃৰাষ্ট্ৰীয় লিংগ বৈষম্য সূচকে এই প্ৰতিটো কাৰকৰ ওপৰত ভাৰতক পৃথকভাৱে স্থান দিয়ে যদিও এই সূচকবোৰ বিতৰ্কিত। লিঙ্গভেদে যিকোনো লোকক প্ৰভাৱিত কৰিব পাৰে, কিন্তু ই মুখ্যতঃ মহিলা আৰু ছোৱালীক প্ৰভাৱিত কৰে। ভাৰতৰ জনসংখ্যা সামগ্ৰিকভাৱে পৰীক্ষা কৰিলে দেখা যায় যে লিংগ পক্ষপাতৰ ফলত মহিলাসকলে কেইবাটাও গুৰুত্বপূৰ্ণ ধৰণে অসুবিধাত পৰে। যেনে, লিঙ্গ অনুপাত,কন্যা শিশুৰ মৃত্যু, মহিলাৰ স্বাস্থ্য, মহিলাৰ শিক্ষাপ্ৰাপ্তি, মহিলাৰ গৰ্ভধাৰণ আৰু অৰ্থনৈতিক পৰিস্থিতি আদি ক্ষেত্ৰবোৰত মহিলা বিশেষকৈ প্ৰভাৱিত হয়। ইয়াৰ উপৰিও লিংগ বৈষম্যই মহিলাসকলৰ কৰ্মজীৱন আৰু মানসিক স্বাস্থ্যৰ সমস্যাকে ধৰি বহুতো দিশ প্ৰভাৱিত কৰে। ধৰ্ষণ, যৌতুক আৰু ব্যভিচাৰৰ ওপৰত ভাৰতীয় আইনমতে মহিলাৰ সুৰক্ষা আছে যদিও, এই বৈষম্যমূলক প্ৰক্ৰিয়াবোৰ এতিয়াও উদ্বেগজনক হাৰত হৈ আছে, যাৰ ফলত বহুতৰ জীৱন প্ৰভাৱিত হয়। যদিও ভাৰতৰ সংবিধানে পুৰুষ আৰু মহিলাক সমান অধিকাৰ প্ৰদান কৰে, লিঙ্গ বৈষম্য আজিও বিদ্যমান। গৱেষণাৰ পৰা দেখা গৈছে যে বেছিভাগ কৰ্মস্থানকে ধৰি বহুতো ক্ষেত্ৰত পুৰুষৰ পক্ষত লিংগ বৈষম্য দেখুওৱা হয়।\nলিংগ ব্যৱধান[সম্পাদনা কৰক]\nলিংগ ব্যৱধানৰ সূচকবোৰ চালে দেখা যায় যে মহিলাসকল পুৰুষতকৈ অধিক অসুবিধাজনক অৱস্থানত আছে। ২০১১ চনত বিশ্ব অৰ্থনৈতিক মঞ্চ (World Economic Forum)ত প্ৰকাশ হোৱা বিশ্বব্যাপী লিংগ ব্যৱধান প্ৰতিবেদন অনুসৰি, ১৩৫খন দেশৰ ভিতৰত ভাৰতে লিংগ ব্যৱধান সূচকত ১১৩-তম স্থান লাভ কৰিছিল। তেতিয়াৰ পৰা, ভাৰতৰ লিঙ্গ ব্যৱধানৰ সূচক উন্নত হৈ ২০১৩ চনত ১৩৬খন দেশৰ ভিতৰত ১০৫ হৈছিল। গ্লোবেল জেণ্ডাৰ গেপ ৰিʼপৰ্ট (Global Gender Gap Report) সূচক চালে দেখা যায় যে লিঙ্গ ভিত্তিক গৰ্ভপাতৰ ক্ষেত্ৰত ভাৰতৰ প্ৰদৰ্শন চীনৰ দৰে নিম্ন মানৰ। স্বাক্ষৰতা আৰু স্বাস্থ্যৰ ক্ষেত্ৰতো ভাৰতত মহিলা আৰু পুৰুষৰ অনুপাত চালে নিম্নমানৰ প্ৰদৰ্শন দেখা যায়। ২০১৩ চনত ১০১ স্থানত থকা ভাৰতৰ সামগ্ৰিক নম্বৰ ০.৬৫৫১ আছিল, আনহাতে তালিকাত শীৰ্ষস্থান লাভ কৰা দেশ আইচলেণ্ডৰ সামগ্ৰিক নম্বৰ আছিল ০.৮৭৩১।\n২০০১ চনৰ লোকপিয়ল অনুসৰি, ভাৰতত শিশুৰ লিঙ্গ অনুপাত (০-৬ বছৰ) প্ৰতি ১০০০ ল'ৰাৰ বিপৰীতে মাত্ৰ ৯৩৩জনী ছোৱালী। ২০১১ চনত এই প্ৰবণতা আৰু নিম্নগামী হৈ প্ৰতি ১০০০ ল'ৰাৰ বিপৰীতে মাত্ৰ ৯১৮জনী ছোৱালী হৈছিল। আনহাতে, ২০১২ চনত মুকলি কৰা ইউনিচেফ (UNICEF)ৰ এক প্ৰতিবেদন অনুসৰি লিংগ বৈষম্যৰ ক্ষেত্ৰত ১৯৫খন দেশৰ ভিতৰত ভাৰত ৪১তম স্থানত আছে। দেশসমূহৰ এই তথ্য অনুসৰি ভাৰতৰ ২০১১ চনৰ জনসংখ্যাৰ অনুপাত হৈছে ১০০০ পুৰুষৰ বিপৰীতে ৯৪৩ গৰাকী মহিলা। লিংগ বৈষম্যৰ এই অনুপাত ২০০১ চনৰ পৰা ২০১১ লৈ হ্ৰাস হোৱা দেখা গৈছে। উল্লেখযোগ্য যে যদিও এই সূচকবোৰ বিশ্বব্যাপী অনুসৰণ কৰা হয়, কিছু পণ্ডিতে এই সূচকবোৰৰ শুদ্ধতা, প্ৰাসংগিকতা আৰু বৈধতাৰ ওপৰত প্ৰশ্ন কৰে।\nচৰকাৰি আঁচনি[সম্পাদনা কৰক]\nলিংগ বৈষম্য হ্ৰাসৰ লগতে নাৰী সবলীকৰণৰ বাবে ভাৰত চৰকাৰে আগবঢ়োৱা কিছু গুৰুত্বপূৰ্ণ আঁচনিৰ আভাস তলত দিয়া হʼল:\nবেটি বচাও, বেটি পঢ়াও অভিযান আঁচনিৰ প্ৰাথমিক লক্ষ্য আছিল লিঙ্গ বৈষম্যৰ অনুপাত হ্ৰাস কৰা। এই আঁচনিৰ লক্ষ্য হ'ল কন্যা সন্তানৰ বাবে কল্যাণমূলক সেৱা প্ৰদানেৰে দক্ষতা বৃদ্ধি তথা সচেতনতা সৃষ্টি। এই আঁচনিখন ১০০ কোটি টকাৰ (১৬ মিলিয়ন আমেৰিকান ডলাৰ) প্ৰাৰম্ভিক পুঁজিৰে আৰম্ভ কৰা হৈছিল। এই যোজনাটি প্ৰথমে উত্তৰ প্ৰদেশ, হাৰিয়ানা, উত্তৰ খণ্ড, পঞ্জাব, বিহাৰ আৰু দিল্লীত আৰম্ভ কৰা হৈছিল যদিও পিছলৈ সমগ্ৰ ভাৰততে ৰূপায়ণ কৰা হৈছিল।\nসুকন্যা সমৃদ্ধি যোজনাৰ উদ্দেশ্য হৈছে মহিলাসকলক শক্তিশালী কৰা আৰু মহিলাসকলক সঞ্চয় আঁচনিত বিনিয়োগ কৰিবলৈ উৎসাহিত কৰি বিত্তীয় স্বাধীনতা নিশ্চিত কৰা যি তেওঁলোকক উচ্চ শিক্ষা, বিবাহ আদিৰ দৰে তেওঁলোকৰ দীৰ্ঘম্যাদী জীৱনৰ লক্ষ্য আৰু সপোন পূৰণ কৰিবলৈ সক্ষম কৰিব আৰু বিত্তীয় স্থিৰতা নিশ্চিত কৰা। বেটি বচাও, বেটি পঢ়াও অভিযানৰ অংশ হিচাপে ২২ জানুৱাৰী ২০১৫ তাৰিখে প্ৰধানমন্ত্ৰী নৰেন্দ্ৰ মোদীৰ দ্বাৰা এই আঁচনিখন আৰম্ভ কৰা হৈছিল। সুকন্যা সমৃদ্ধি একাউণ্ট নিয়মাৱলী, ডিচেম্বৰ ২0১৬ চনত প্ৰৱৰ্তন কৰা হৈছিল আৰু ২০১৯ চনত ইয়াৰ কিছু সাল-সলনি কৰা হৈছিল।\nমুছলমান মহিলা (বিবাহৰ অধিকাৰ সুৰক্ষা) আইন, ২০১৯ হৈছে তিনি তালাক প্ৰথাক অপৰাধীকৰণ কৰা ভাৰতৰ সংসদৰ এটা আইন। ২০১৭ চনৰ আগষ্টত ভাৰতৰ উচ্চতম ন্যায়ালয়ে তিনি তালাক প্ৰথা নাকচ কৰে আৰু চৰকাৰে মুছলমান মহিলা (বিবাহৰ অধিকাৰ সুৰক্ষা) বিল প্ৰৱৰ্তন কৰে। তিনি তালাক প্ৰথাই মুছলিম পুৰুষসকলক তাৎক্ষণিকভাৱে তেওঁলোকৰ পত্নীক বিবাহ বিচ্ছেদ কৰিবলৈ সক্ষম কৰিছিল। এই বিধেয়কখনে যিকোনো প্ৰকাৰে প্ৰেৰন কৰা তিনি তালাক — কথিত, লিখিত, বা ইলেক্ট্ৰনিক উপায়ৰ দ্বাৰা— অবৈধ বুলি ঘোষনা কৰে। আইন ভঙ্গৰ শাস্তিত তিনি তালাক ঘোষণা কৰা স্বামীৰ বাবে তিনি বছৰলৈকে কাৰাদণ্ড বিহাৰ প্ৰস্তাৱো দিয়ে। বিধেয়কখন ভাৰতৰ সংসদৰ লোকসভাত একেদিনাই গৃহীত হৈছিল যদিও ৰাজ্যসভাত বিৰোধীয়ে স্থগিত কৰি দিছিল। পুনৰ জুলাই ২০১৯ত বিধেয়কখন লোকসভা আৰু ৰাজ্যসভাত উত্থাপন আৰু গৃহীত কৰা হয়।\nলিংগ পৰিসংখ্যা[সম্পাদনা কৰক]\nনিম্নলিখিত তালিকাখনে জনসংখ্যাৰ উভয় লিঙ্গৰ বিভিন্ন অসমতাৰ বিস্তৃত তুলনা পৰিসাংখ্যৰ দ্ৱাৰা দাঙি ধৰিছে। এই তথ্য ২০১২ চনৰ বিশ্ব বেঙ্কৰ লিংগ পৰিসংখ্যা ডাটাবেচৰ পৰা লোৱা হৈছে।\nলিংগ পৰিসংখ্যা জোখ\nশিশুমৃত্যুৰ হাৰ (প্ৰতি ১,০০০ জীৱন্ত জন্মত) ৪৪.৩ ৪৩.৫ ৩২.৬ ৩৭\nআয়ু, (বছৰ) ৬৮ ৬৪.৫ ৭২.৯ ৬৮.৭\nপ্ৰত্যাশিত স্কুলীয়া শিক্ষাৰ বছৰ, ১১.৩ ১১.৮ ১১.৭ ১২.০\nপ্ৰাথমিক বিদ্যালয় সম্পূৰ্ণ হোৱাৰ হাৰ,(%) ৯৬.৬ ৯৬.৩ \nনিম্ন মাধ্যমিক বিদ্যালয় সম্পূৰ্ণ হোৱাৰ হাৰ, (%) ৭৬.০ ৭৭.৯ ৭০.২ ৭০.৫\nমাধ্যমিক বিদ্যালয়ৰ শিক্ষা, শিক্ষাৰ্থী, (%) ৪৬ ৫৪ ৪৭.৬ ৫২.৪\nপ্ৰাথমিক আৰু মাধ্যমিক শিক্ষাত মহিলা আৰু পুৰুষৰ অনুপাত, (%) ০.৯৮ ১.০ ০.৯৭ ১.০\nমাধ্যমিক বিদ্যালয়শিক্ষা, শিক্ষকৰ লিঙ্গ, (% ) ৪১.১ ৫৮.৯ ৫১.৯ ৪৮.১\nএটা আনুষ্ঠানিক বিত্তীয় প্ৰতিষ্ঠানত একাউণ্ট, (% লিংগ, বয়স ১৫+) ২৬.৫ ৪৩.৭ ৪৬.৬ ৫৪.৫\nমাহেকীয়া জমা, (% বয়স ১৫+) ১১.২ ১৩.৪ ১৩.০ ১২.৮\nমাহেকীয়া অপসাৰন,(% বয়স ১৫+) ১৮.৬ ১২.৭ ১৫.৫ ১২.৮\nযোৱা বছৰত বিত্তীয় প্ৰতিষ্ঠানৰ পৰা ঋণ, (% বয়স ১৫+) ৬.৭ ৮.৬ ৮.১ ১০.০\nস্বাস্থ্য বা জৰুৰী কালীন পৰিস্থিতিৰ বাবে বেংকৰ পৰা বকেয়া ঋণ, (% বয়স ১৫+) ১২.৬ ১৫.৭ ১০.৩ ১১.৬\nঘৰ ক্ৰয় কৰিবলৈ বেংকৰ পৰা বকেয়া ঋণ, (% বয়স ১৫+) ২.২৬ ২.৩৫ ৬.৬ ৭.৪\nনিবনুৱা, (শ্ৰমিক শক্তিৰ শতাংশ, ILO পদ্ধতি) ৪ ৩.১ \nযুৱ নিবনুৱা (শ্ৰমিক শক্তিৰ শতাংশ ১৫-২৪, ILO পদ্ধতি) ১০.৬ ৯.৪ ১৫.১ ১৩.০\nমহিলাআৰু পুৰুষ যুৱ নিবনুৱা হাৰৰ অনুপাত (% বয়স ১৫–২৪, ILOপদ্ধতি) ১.১৩ ১.০ ১.১৪ ১.০\nকৃষিত কৰ্মচাৰী, (% মুঠ শ্ৰম) ৫৯.৮ ৪৩ \nউদ্যোগত কৰ্মচাৰী, (% মুঠ শ্ৰম) ২০.৭ ২৬ \nস্ব-নিযুক্ত, (% নিযুক্ত) ৮৫.৫ ৮০.৬ \nমৃত্যুৰ কাৰণ, অসংক্ৰামক ৰোগৰ দ্বাৰা, বয়স ১৫–৩৪, (%) ৩২.৩ ৩৩.০ ২৯.৫ ২৭.৫\n৬০ বছৰ বয়সত আয়ু, (বছৰ) ১৮.০ ১৫.৯ \n↑ Cottingham J., Fonn S., Garcia-Moreno C., Gruskin S., Klugman B., Ndeto Mwau A., et al. Transforming health systems: Gender and rights in reproductive health (2001) http://www.who.int/reproductive-health/publications/transforming_healthsystems_gender/text.pdf?:\n↑ Wagner, David G.; Berger, Joseph (1997). "Gender and Interpersonal Task Behaviors: Status Expectation Accounts". Sociological Perspectives খণ্ড 40 (1): 1–32. doi:10.2307/1389491.\n↑ Williams, John E. and Deborah L. Best. Measuring Sex Stereotypes: A Multinational Study. Newbury Park, CA: Sage, 1990, আই.এচ.বি.এন. 978-0-8039-3815-1.\n↑ Matsumoto, David (2001). The Handbook of Culture and Psychology. Oxford University Press. পৃষ্ঠা. 197. ISBN 978-0-19-513181-9.\n↑ Nakdimen, K. A. (1984). "The Physiognomic Basis of Sexual Stereotyping". American Journal of Psychiatry খণ্ড 141 (4): 499–503. doi:10.1176/ajp.141.4.499. PMID 6703126.\n↑ Witt, Jon (2017). SOC 2018 (5th সম্পাদনা). প্ৰকাশক New York: McGraw-Hill Education. ISBN 9781259702723. OCLC 968304061. [পৃষ্ঠা নং প্ৰয়োজন]\n↑ Macklem, Tony (2003). Beyond Comparison: Sex and Discrimination. প্ৰকাশক New York: Cambridge University Press. ISBN 978-0-521-82682-2.\n↑ Rajagopalan, Vaidehi. "Gender Roles, Obedience, and Chastity in India and the United States." (1992). https://files.eric.ed.gov/fulltext/ED357300.pdf\n↑ Macfarlane, Christina; Coppack, Sean; Masters, James (September 12, 2019). "FIFA must act after death of Iran's 'Blue Girl,' says activist". edition.cnn.com. https://edition.cnn.com/2019/09/12/football/iran-blue-girl-sahar-khodayari-spt-intl/index.html। আহৰণ কৰা হৈছে: June 20, 2020.\n↑ The Global Gender Gap Report 2013, World Economic Forum, Switzerland\n↑ Murthi, Mamta, Anne-Catherine Guio, and Jean Dreze. "Mortality, fertility, and gender bias in India: A district-level analysis." Population and development review (1995): 745-782 https://www.jstor.org/stable/pdf/2137773.pdf\n↑ Kundu, Subhash C. (2003). "Workforce diversity status:astudy of employees' reactions". Industrial Management & Data Systems খণ্ড 103 (4): 215–226. doi:10.1108/02635570310470610.\n↑ Pande, Astone (2007). "Explaining son preference in rural India: The independent role of structural versus individual factors". Population Research and Policy Review খণ্ড 26: 1–29. doi:10.1007/s11113-006-9017-2.\n↑ 16.0 16.1 "Global Gender Gap Report 2013". World Economic Forum. http://www.weforum.org/issues/global-gender-gap। আহৰণ কৰা হৈছে: 31 March 2014.\n↑ "Global Gender Gap Report 2017" (en-US ভাষাত). Global Gender Gap Report 2017. http://reports.weforum.org/global-gender-gap-report-2017/?doing_wp_cron=1526073649.7157220840454101562500। আহৰণ কৰা হৈছে: 2018-05-11.\n↑ Tisdell, Roy; Ghose (2001). "A critical note on UNDP's gender inequality indices". Journal of Contemporary Asia খণ্ড 31 (3): 385–399. doi:10.1080/00472330180000231.\n↑ Klasen; Schüler (2011). "Reforming the gender-related development index and the gender empowerment measure: Implementing some specific proposals". Feminist Economics খণ্ড 17 (1): 1–30. doi:10.1080/13545701.2010.541860.\n↑ PM to Launch 'Beti Bachao, Beti Padhao' Programme from Haryana। " Newindianexpress.com। সংগ্ৰহৰ তাৰিখ ২০১৬-০৬-১২।\n↑ https://economictimes.indiatimes.com/news/politics-and-nation/pm-narendra-modi-to-launch-beti-bachao-beti-padhao-programme-from-haryana/articleshow/45707186.cms। The Economic Times। সংগ্ৰহৰ তাৰিখ ২০১৬-০৬-১২।\n↑ "Small savings: Girl, uninterrupted". The Financial Express (India). 30 March 2015. http://www.financialexpress.com/article/personal-finance/small-savings-girl-uninterrupted/58819/। আহৰণ কৰা হৈছে:2July 2015.\n↑ "Sukanya Samriddhi Account Scheme, 2019". https://www.taxcorner.co.in/p/sukanya-samriddhi-account-scheme-2019.html। আহৰণ কৰা হৈছে: 2020-04-14.\n↑ 26.0 26.1 "Government introduces triple talaq bill in Lok Sabha". 28 December 2017. https://economictimes.indiatimes.com/news/politics-and-nation/government-introduces-triple-talaq-bill-in-lok-sabha/articleshow/62279081.cms.\n↑ "Shayara Bano v. Union of India". Supreme Court Cases খণ্ড 9: 1-298. 2017. https://www.scconline.com/। আহৰণ কৰা হৈছে: 23 September 2019.\n↑ Prabhu, Sunil (5 January 2018). "No Triple Talaq Bill As Parliament's Winter Session Ends". In Dutta Roy, Divyanshu. NDTV. https://www.ndtv.com/india-news/in-triple-talaq-bill-clash-congress-orders-all-mps-to-attend-rajya-sabha-1796157। আহৰণ কৰা হৈছে:2January 2019.\n↑ "Lok Sabha passes instant triple talaq bill". Economic Times. 26 July 2019. https://economictimes.indiatimes.com/news/politics-and-nation/lok-sabha-passes-triple-talaq-bill-over-to-rajya-sabha-now/articleshow/70381627.cms। আহৰণ কৰা হৈছে: 2019-07-26.\n↑ "History made, triple talaq bill passed by Parliament". India Today. 30 July 2019. https://www.indiatoday.in/india/story/triple-talaq-bill-passed-in-rajya-sabha-1575309-2019-07-30। আহৰণ কৰা হৈছে: 2019-07-30.\n↑ 31.0 31.1 Gender Statistics The World Bank (2012)\n↑ 32.0 32.1 32.2 32.3 32.4 32.5 Global average data not available\n"https://as.wikipedia.org/w/index.php?title=লিংগ_বৈষম্য_আৰু_ভাৰতীয়_নাৰী&oldid=300765"ৰ পৰা অনা হৈছে\nএই পৃষ্ঠাখন ২৬ ছেপ্টেম্বৰ, ২০২১ তাৰিখে ১১:০০ বজাত অন্তিম সংশোধন কৰা হৈছিল।


আনন্দৰাম ঢেকিয়াল ফুকন - অসমীয়া ৱিকিপিডিয়া\n২২ ছেপ্টেম্বৰ, ১৮২৯[lower-alpha 1]\n১৬ জুন, ১৮৫৯\nঅসমীয়া সাহিত্যৰ অৰুনোদই যুগ\nপদ্মাৱতী দেৱী ফুকননী,\nৰাধিকাৰাম ঢেকিয়াল ফুকন\nআনন্দৰাম ঢেকিয়াল ফুকন ২২ ছেপ্টেম্বৰ, ১৮২৯ - ১৬ জুন, ১৮৫৯) আধুনিক যুগৰ অসমীয়া ভাষাৰ এগৰাকী অন্যতম লেখক। গুৱাহাটীত হলিৰাম ঢেকিয়াল ফুকনৰ পৰিয়ালত তেখেতৰ জন্ম হৈছিল। গুৱাহাটীতে শিক্ষাৰম্ভ কৰা আনন্দৰামে কলিকতাত উচ্চ শিক্ষা গ্ৰহণ কৰিবলৈ গৈছিল যদিও সেয়া সম্পূৰ্ণ নহ'ল। মাত্ৰ ২৯ বছৰীয়া জীৱন কালত তেখেতে "অসমীয়া ল'ৰাৰ মিত্ৰ"কে ধৰি তিনিখন গ্ৰন্থ ৰচনা কৰিছিল। এখেতৰ আপ্ৰাণ চেষ্টাৰ ফলতেই সেই সময়ত চলি থকা বঙালী ভাষাৰ ঠাইত পুনঃ অসমীয়া ভাষা অসমত প্ৰৱৰ্তন কৰা হয়। অৱশ্যে তেখেতৰ জন্মৰ তাৰিখটোক লৈ মতভেদ আছে৷[lower-alpha 1]\n2 বিবাহ আৰু পৰিয়াল\n4 অসমীয়া ভাষা সাহিত্যলৈ অৱদান\n6 প্ৰকাশিত পুথি\n১৮২৯ খ্ৰীষ্টাব্দৰ ২২ ছেপ্টেম্বৰত (১৭৫১ শকৰ ৭ আহিন) ত গুৱাহাটীৰ এটা সম্ভ্ৰান্ত পৰিয়ালত আনন্দৰাম ঢেকিয়াল ফুকনৰ জন্ম হৈছিল।[lower-alpha 1] পিতৃ হলিৰাম ঢেকিয়াল ফুকন প্ৰথমে আহোম ৰজাৰ বিষয়া আছিল। ব্ৰিটিছ ৰাজৰ দিনত তেওঁ কামৰূপৰ সহকাৰী হাকিম পদত আছিল। হলিৰাম ঢেকিয়াল ফুকনে সংস্কৃত আৰু বঙালী ভাষাত দুখন কিতাপ লিখিছিল, এখনৰ বিষয় বস্তু আছিল কামাখ্যা আৰু আনখনৰ অসম। আনন্দৰাম ঢেকিয়াল ফুকন দুবছৰীয়া হওঁতে পিতৃৰ মৃত্যু হয়। পাঁচ বছৰ বয়সত ঢেকিয়াল ফুকন উমানন্দৰ সংস্কৃত টোলত ভৰ্তি হয়। ককাদেউতাক পৰশুৰামে আনন্দৰামৰ ইংৰাজীত শিক্ষা গ্ৰহণত আপত্তি কৰিছিল। কিন্তু সেই আপত্তিক নেওচি খুড়াক যজ্ঞৰামৰ উদ্যোগত ১৮৩৭ চনত তেখেতে গুৱাহাটীৰ প্ৰথমখন ইংৰাজী বিদ্যালয়ত (Gauhati English School) ভৰ্তি হয়। জেম্‌ছ মেথিউ আৰু জেন্‌কিন্সৰ তত্বাৱধানত তেখেতে ইংৰাজী অধ্যয়ন কৰিছিল। ১৮৪১ চনত এই দুগৰাকী ব্ৰিটিছ বিষয়াই খৰছ বহন কৰি তেখেতক ইংৰাজীৰ উচ্চ শিক্ষাৰ বাবে কলিকতালৈ পঠিয়ায়। সেই সময়ত ভাপ-নাও, বা ৰেল-গাড়ী নাছিল বাবে ঢেকিয়াল ফুকনে বঠা মৰা নাৱেৰে ২৫ দিনীয়া নৌ-যাত্ৰা কৰি কলিকতালৈ গৈছিল। সংৰক্ষণশীল পৰিয়ালৰ লোক হোৱা হেতুকে তেওঁ লগত ৰান্ধনী আৰু লগুৱাও লৈ গৈছিল। কলিকতাৰ কালুতলা পথত ঘৰ এটা ভাৰালৈ লৈ তেখেতে হিন্দু কলেজত নামভৰ্তি কৰে। তেওঁ দুবছৰ অধ্যয়ন কৰাৰ পাছত শিক্ষা সম্পূৰ্ণ নকৰাকৈ ১৮৪৪ চনত ঘৰুৱা সমস্যাৰ বাবে গুৱাহাটীলৈ উভতি আহে। উভতি আহিও তেখেতে সুধী বৃন্দৰ লগতে ইংৰাজী ভাষাৰ অধ্যয়ন চলাই যোৱাৰ লগতে, উৰ্দু আৰু ফাৰ্চী ভাষাৰো শিক্ষা গ্ৰহণ কৰে।\nবিবাহ আৰু পৰিয়াল[সম্পাদনা কৰক]\n১৮৪৬ চনত গুৱাহাটীলৈ উভতি আহি ঢেকিয়াল ফুকন বিবাহ পাশত আবদ্ধ হয়। পত্নী আছিল পশুপতি ফুকনৰ জীয়ৰী, মাহেন্দ্ৰী দেৱী। বিয়াৰ পাছত আনন্দৰামে ঘৈণীয়েকক ঘৰতে নিজে লিখা-পঢ়া শিকাইছিল। ১৮৪৯ চনত ঢেকিয়াল ফুকনৰ প্ৰথম সন্তান ৰাসেশ্বৰীৰ জন্ম হয় যদিও সন্তানটো অকালতে মৃত্যুমুখত পৰে। বৰপেটাত কাম কৰা কালত ১৮৫৩ চনত তেওঁৰ কন্যা পদ্মাৱতী দেৱী ফুকননীৰ জন্ম হয়। পাছলৈ নগাঁৱত কাম কৰাৰ দিনত তেওঁৰ পুত্ৰ ৰাধিকাৰাম (জন্ম ১৮৫৪), অন্নদাৰাম (১৮৫৬) আৰু কন্যা চন্দ্ৰপ্ৰভা (১৮৫৯)ৰ জন্ম হৈছিল।\nঢেকিয়াল ফুকনে গুৱাহাটীতে আইনৰ অধ্যয়ন আৰম্ভ কৰে আৰু প্ৰথম অসমীয়া আলোচনী অৰুনোদইত নিয়মীয়াকৈ লিখিবলৈ আৰম্ভ কৰে। ১৮৪৭ চনত ঢেকিয়াল ফুকনক খাটা পৰগণাৰ 'জিম্মাদাৰ' নিযুক্ত কৰা হয়। পাছৰ বছৰত তেখেতক মুন্সিফ পদলৈ পদোন্নতি দি নলবাৰীলৈ বদলি কৰা হয়। নলবাৰীত থকা কালতে তেখেতে 'ইংলেণ্ডৰ বুৰঞ্জী' (The History of England) নামৰ পুথি এখন প্ৰকাশ কৰে। ১৮৪৯ চনত তেখেতে 'সহকাৰী আয়ুক্ত'ৰ (Assistant Commissionership) পৰীক্ষাত উত্তীৰ্ণ হয় আৰু 'বিজনী ৰাজ এষ্টেট'ৰ (Bijni Raj Estate) 'দেৱান' পদত নিযুক্তি পায়। সেই পদত থাকোঁতেই তেখেতে 'Estate Administration' নামৰ পুথি এখন ৰচনা কৰে। ইয়াৰ পাছত তেখেতে নগাঁও আৰু গোৱালপাৰা জিলাৰ সদৰৰ 'উপ-সহকাৰী আয়ুক্ত' (Sub-Assistant Commissioner) হিচাপে কাম কৰে। এই কালছোৱাত ৰচনা কৰে, 'সদৰেৰ মামলাৰ নিষ্পত্তি'। ১৮৫১ চনত বিজনীৰ ৰজাৰ আৰ্জি লৈ কলিকতালৈ যায়। ১৮৫২ চনত তেখেতক স্থায়ী ভাৱে বৰপেটাৰ 'উপ-সহকাৰী আয়ুক্ত' আৰু 'উপায়ুক্ত' (Deputy Collector) নিযুক্তি দিয়া হয়। তেখেতে ১৮৫২ চনত নগাঁৱত কিছুকাল এক্সট্ৰা এছিষ্টেন্ট কমিছনাৰ হিচাপে কটায়। ১৮৫২ চনত 'কলিকতা নিউ প্ৰেছ' নামেৰে কলিকতাত এটা প্ৰেছ বহুৱায় আৰু সম্পৰ্কীয় খুৰাক গুণাভিৰাম বৰুৱাক প্ৰেছত পৰিচালনাৰ দায়িত্ব দিয়ে। ১৮৫৩ চনত ঢেকিয়াল ফুকনে মি. এ. জে. মোফাট মিল্‌ছ (Mr. A.J. Moffat Mills) চাহাবলৈ দেশৰ প্ৰশাসন উন্নত কৰাৰ বাবে কেবাটাও পৰামৰ্শ আগবাঢ়ায়। ইয়াৰ পাছতে তেখেতক পদোন্নতি দি নগাঁওৰ 'উপায়ুক্ত' (Deputy Commissioner) পদলৈ বদলি কৰা হয়। ১৮৫৫ চনত তেখেতৰ 'দেৱানী মামলাৰ নিষ্পত্তি' (Essence of Dewani Cases) প্ৰকাশিত হয় একে সময়তে তেখেতে এখন অসমীয়া অভিধান প্ৰণয়নৰ আঁচনি কৰে আৰু 'A few remarks on the Assamese Language' নামৰ গ্ৰন্থখন ৰচনা কৰে। বেপ্টিষ্ট মিছন প্ৰেছ, শিৱসাগৰৰপৰা প্ৰকাশিত এই গ্ৰন্থখনত অসমত চৰকাৰীভাৱে বঙালী ভাষাৰ প্ৰচলনৰ বিৰোধ কৰি যুক্তি দাঙি ধৰা হয়।\nঅসমীয়া ভাষা সাহিত্যলৈ অৱদান[সম্পাদনা কৰক]\n১৭ বছৰ বয়সত ঢেকিয়াল ফুকনে প্ৰথমে লিখা-মেলা কৰিবলৈ লয়। তেওঁ প্ৰথমে অৰুনোদইৰ বাবে লিখিবলৈ লৈছিল। ইংৰাজী পাঠ্যপুথিৰ আধাৰত তেখেতে লিখিছিল 'অসমীয়া ল'ৰাৰ মিত্ৰ'। এই কিতাপখন শিৱসাগৰত ছপা কৰি অসমৰ বিদ্যালয়লৈ প্ৰেৰণ কৰা হৈছিল। তেতিয়া অসমৰ বিদ্যালয়ত শিক্ষাৰ মাধ্যম আছিল বঙালী ভাষা। আনন্দৰাম ঢেকিয়াল ফুকনে অসমীয়া বিদ্যালয়ত অসমীয়া ভাষা চলোৱাৰ পৃষ্ঠপোষকতা কৰিছিল। ১৮৫৩ চনত ব্ৰিটিছ গৱৰ্নৰ মোফাট মিল্‌ছ চাহাব অসমলৈ আহোঁতে ঢেকিয়াল ফুকনে অসমৰ বিদ্যালয়ত অসমীয়া ভাষা প্ৰচলনৰ বাবে যুক্তি ডাঙি ধৰি আবেদন কৰিছিল। মিল্‌ছ চাহাবে তেখেতৰ যুক্তিক সমৰ্থন জনাইছিল বুলি জনা যায়। নগাঁৱত চাকৰি কালত, ঢেকিয়াল ফুকন মিছনেৰী ব্ৰন্‌ছন (Bronson) আৰু 'আয়ুক্ত' বাটলাৰৰ (Collector Butler) সংস্পৰ্শলৈ আহে। ১৮৫৫ চনত তেখেতে 'A few remarks on the Assamese language, and on the Vernacular education in Assam' গ্ৰন্থখন লিখি উলিয়ায়। A Native নামেৰে শিৱসাগৰতে এই কিতাপৰ ১০০টা কপি ছপা কৰি, বেংগল চৰকাৰ আৰু ভাৰতৰ অন্যান্য গুৰুত্বপূৰ্ণ চৰকাৰৰ কাৰ্য্যালয়লৈ পঠিয়ায়। পুথিখনত অসমীয়া ভাষা যে বঙালী ভাষাৰ ঠাল নহয় সেই কথা নানা উদাহৰণেৰে ফঁহিয়াই দেখুৱাইছে। অসমত বঙালী ভাষাৰ বিৰোধীতাৰ আন্দোলন গঢ়ি তোলাত এই পুস্তিকাখনে বিশেষ বৰঙণি আগবঢ়াইছিল। এই পুস্তিকাখনত অসমীয়াৰ উপৰিও বঙালী, হিন্দী আৰু কেইবাটাও ভাৰতীয় ওপৰত থকা তেখেতৰ জ্ঞানৰ চমক দেখিবলৈ পোৱা যায়।\n১৮৫৯ চনৰ ১১ জুনৰ পৰা আনন্দৰাম ঢেকিয়াল ফুকনৰ অসুখ আৰম্ভ হয়। সেই অসুখতে ১৮৫৯ চনৰ ১৬ জুনত মাত্ৰ ২৯ বছৰ বয়সত তেখেতৰ মৃত্যু হয়।\nA few remarks on the Assamese language, and on the Vernacular education in Assam (১৮৫৫ চনত 'এ নেটিভ' ছদ্ম নামেৰে এই পুস্তিকা ৰচনা কৰে)\nঅসমীয়া ল'ৰাৰ মিত্ৰ\nআইন ও ব্যৱস্থা সংগ্ৰহ (বঙালী ভাষাত ৰচিত)\n↑ 1.0 1.1 1.2 আনন্দৰাম ঢেকিয়াল ফুকন মহাবিদ্যালয়ে প্ৰকাশ কৰা ‘আনন্দৰাম ঢেকিয়াল ফুকন’ গ্ৰন্থত এইদৰে উল্লেখ আছে- ঢ়েকিয়াল ফুকনৰ জন্মৰ তাৰিখ ১৭৫১ শকৰ ৭ আহিন৷ সেয়েহে ২৪ ছেপ্টেম্বৰ তাৰিখটো ইমানদিনে ঢেকিয়াল ফুকনৰ জন্মদিন হিচাপে পালন কৰি অহা হৈছিল৷ কিন্তু শেহতীয়াকৈ কলিকতা আৰু বৰ্দ্ধমান বিশ্ববিদ্যালয়ৰ অৱসৰপ্ৰাপ্ত অধ্যাপক বিশিষ্ট ইতিহাসবিদ স্বপন বসুৱে আনন্দৰাম ঢেকিয়াল ফুকন মহাবিদ্যালয়ৰ প্ৰাক্তন ছাত্ৰ ইতিহাসবিদ ৰাজেন শইকীয়াৰ জৰিয়তে জানিবলৈ দিছে ১৭৫১ শক অৰ্থাৎ ১৮২৯ চনৰ ৭ আহিন তাৰিখটো ২২ ছেপ্টেম্বৰহে আছিল৷\n↑ 1.0 1.1 1.2 1.3 শিৱনাথ বৰ্মন, অসমীয়া জীৱনী অভিধান, চ'ফিয়া প্ৰেছ এণ্ড পাব্লিচাৰ্ছ প্ৰাঃ লিঃ, ১৯৯২, পৃঃ২৩-২৪\n↑ হেমন্ত কুমাৰ ভৰালী (২০০১). এহেজাৰ বছৰৰ এশগৰাকী অসমীয়া. প্ৰকাশক গুৱাহাটী: চিত্ৰলেখা পাব্লিকেশ্বনচ্. পৃষ্ঠা. ১৬০-১৬৬.\n↑ অজিত ভৰালী, অৰিন্দম বৰকটকী. আনন্দৰাম ঢেকিয়াল ফুকন. পৃষ্ঠা. ২৩৫.\n↑ 4.0 4.1 4.2 নন্দ তালুকদাৰ (সম্পাদনা) (জানুৱাৰী, ১৯৭৭). আনন্দৰাম ঢেকিয়াল ফুকনৰ ৰচনা সংগ্ৰহ. লয়াৰ্ছ বুক ষ্টল. পৃষ্ঠা. ৬-১২.\nৱিকিউৎসত আনন্দৰাম ঢেকিয়াল ফুকনৰ দ্বাৰা লিখা মূল পাঠ্য আছে।\nঅনলাইন শিৱসাগৰ ডট্ কমত আনন্দৰাম ঢেকিয়াল ফুকন\nৱ'ৰ্ল্ডকেট্‌ত আনন্দৰাম ঢেকিয়াল ফুকন\n"https://as.wikipedia.org/w/index.php?title=আনন্দৰাম_ঢেকিয়াল_ফুকন&oldid=290613"ৰ পৰা অনা হৈছে\nএই পৃষ্ঠাখন ১২ আগষ্ট, ২০২১ তাৰিখে ১২:৫৩ বজাত অন্তিম সংশোধন কৰা হৈছিল।


Wilclox in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Wilclox ar byavahar, ppali, parshwakriya, upkaar, kriya-pratikriya aaru satarkatabani\nWilclox ৰ লাভ আৰু ব্যৱহাৰসমূহ- Wilclox Benefits & Uses in Assamese- Wilclox ar laabh aaru byavaharsamuh\nWilclox ৰ পালি আৰু সেয়া কেনেদৰে ল'ব- Wilclox Dosage & How to Take in Assamese - Wilclox ar paali aaru xeya kenedore lobo\nWilclox ৰ পাৰ্শ্চক্ৰিয়াসমূহ- Wilclox Side Effects in Assamese- Wilclox ar parshwakriyasamuh\nWilclox সংক্ৰান্ত সতৰ্কতাবাণীসমূহ- Wilclox Related Warnings in Assamese- Wilclox xonkranta xatarkatabanisamuh\nঅইন দৰৱৰ সৈতে Wilcloxৰ গুৰুতৰ ক্ৰিয়া-প্ৰতিক্ৰিয়া- Severe Interaction of Wilclox with Other Drugs in Assamese- Oinor xoite Wilclox ar gurutor kriya-pratikriya\nWilclox মতভেদসমূহ- Wilclox Contraindications in Assamese- Wilclox nishedhsamuh\nWilclox ৰ বিষয়ে সততে সোধা প্ৰশ্নসমূহ- Frequently asked Questions about Wilclox in Assamese- Wilclox ar bikhoye satate xodha prashnasamuh\nখাদ্য আৰু মদৰ সৈতে Wilclox ক্ৰিয়া-প্ৰতিক্ৰিয়া- Wilclox Interactions with Food and Alcohol in Assamese- khadya aaru modor xoite Wilclox kriya-pratikriya\nWilclox ৰ লাভ আৰু ব্যৱহাৰসমূহ - Wilclox Benefits & Uses in Assamese - Wilclox ar laabh aaru byavaharsamuh\nWilclox তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nWilclox ৰ পালি আৰু সেয়া কেনেদৰে ল'ব - Wilclox Dosage & How to Take in Assamese - Wilclox ar paali aaru xeya kenedore lobo\nWilclox-ৰ উপাদানসমূহ - Wilclox Active Ingredients in Assamese - Wilclox-ar upadaansamuh\nWilclox ৰ পাৰ্শ্চক্ৰিয়াসমূহ - Wilclox Side Effects in Assamese - Wilclox ar parshwakriyasamuh\nগৱেষণাৰ ভিত্তিত, Wilclox ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nWilclox সংক্ৰান্ত সতৰ্কতাবাণীসমূহ - Wilclox Related Warnings in Assamese - Wilclox xonkranta xatarkatabanisamuh\nWilclox-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Wilclox ৰ সুৰক্ষাৰ বিষয়ে এতিয়ালৈকে কোনো গৱেষনা কৰা হোৱা নাই। গতিকে গৰ্ভৱতী মহিলাৰ ওপৰত ইয়াৰ প্ৰভাবৰ বিষয়ে জনা নযায়।\nWilclox-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Wilcloxৰ পাৰ্শ্ব-প্ৰতিক্ৰিয়াৰ বিষয়ে জনা নাযায়। কাৰণ এইটো বিষয়ৰ ওপৰত গৱেষনা কৰা হোৱা নাই।\nবৃক্কত Wilclox কি প্ৰভাৱ দেখা গৈছে?\nবৃক্ক can be affected by Wilcloxৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Wilclox কি প্ৰভাৱ দেখা গৈছে?\nWilcloxৰ দ্বাৰা কলিজা প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nহৃদযন্ত্ৰৰ ক্ষেত্ৰত Wilclox ৰ কি প্ৰভাৱ দেখা গৈছে?\nWilcloxৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Wilcloxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Wilclox with Other Drugs in Assamese - Oinor xoite Wilclox ar gurutor kriya-pratikriya\nWilclox তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nWilclox মতভেদসমূহ - Wilclox Contraindications in Assamese - Wilclox nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Wilclox লোৱা অনুচিত যাতে -\nWilclox ৰ বিষয়ে সততে সোধা প্ৰশ্নসমূহ - Frequently asked Questions about Wilclox in Assamese - Wilclox ar bikhoye satate xodha prashnasamuh\nএই Wilclox-এ অভ্য়াস বা নিচাৰ সৃষ্টি কৰে নেকি?\nনহয়, Wilclox আসক্তি সৃষ্টি কাৰক বুলি কোনো সাক্ষ্য নাই।\nWilclox লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, আপুনি ডাক্তৰৰ পৰামৰ্শৰ পিছতহ Wilclox লোৱাটো নিৰাপদ।\nমানসিক ৰোগৰ চিকিত্সাৰ বাবে Wilclox লৈ কোনো লাভ নাই।\nখাদ্য আৰু মদৰ সৈতে Wilclox ক্ৰিয়া-প্ৰতিক্ৰিয়া - Wilclox Interactions with Food and Alcohol in Assamese - khadya aaru modor xoite Wilclox kriya-pratikriya\nখাদ্য আৰু Wilcloxৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Wilclox আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Wilcloxৰ মাজৰ প্ৰতিক্ৰিয়া\nWilcloxৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।


অসমত ধ্ৰুপদী নৃত্য-গীতৰ ইতিহাস: এক আলোকপাত — Vikaspedia\nঅসমত ধ্ৰুপদী নৃত্য-গীতে কালৰ সৈতে খোজ মিলাই আজিৰ অৱস্থা পাইছেহি। কিন্তু এইসমুহৰ আৰম্ভনি কেতিয়াৰপৰা হৈছিল তাৰ সঠিক তথ্য উপলব্ধ নহয়। যিশু খ্ৰীষ্টৰ জন্মৰ কিছু আগৰ বা পিছৰ সময়খিনিত প্ৰাগজ্যোতিষপুৰত ভাৰতীয় সংস্কৃতিৰ বিকাশ ঘটিছিল। ইয়াৰ পূৰ্বৰ ৰামায়ন, মহাভাৰততো প্ৰাগজ্যোতিষপুৰ আৰু কামৰূপৰ উল্লেখ পোৱা যায়। তেতিয়াৰ গীতক পৃথক নকৰি যদি সামুহিকভাৱে ইয়াক নাট্য বুলি ধৰা হয় তেন্তে ভৰত মুণিৰ “নাট্যশাস্ত্ৰ”ৰ যি শ্ৰেণীবিভাজন দেখুওৱা হৈছে তাৰ ভিত্তি ভাষা, বেশ-ভূষা, আচাৰ-আচৰণৰ পাৰ্থক্য ইত্যাদিবোৰেই হ’ব বুলি ধৰিব পৰা যায়। দাক্ষিণাত্যা, আৱন্তী, পাঞ্চাল-মধ্যমা আৰু ওড্ৰ-মগধী এই চাৰিটা শ্ৰেণীৰ ভিতৰত অঙ্গ, বঙ্গ, কলিঙ্গ, বৎস, ওড্ৰ, মগধ, পুণ্ড, নেপাল, অন্তৰ্গিৰি, বহিৰ্গিৰি, প্ৰৱঙ্গ, মহেন্দ্ৰ, মলদ, মল্লৱৰ্তক, ব্ৰাক্ষ্মোত্তৰ ভাৰ্গৱ, মাৰ্গৱ, প্ৰাগজ্যোতিষ, পুলিন্দ, বিদেহ, তাম্ৰলিপ্ত আৰু প্ৰাঙ্গ দেশত ওড্ৰ-মগধী শ্ৰেণী বা প্ৰবৃত্তি প্ৰচলিত আছিল বুলি নাট্যশাস্ত্ৰত উল্লেখ আছে। সেই সুত্ৰে প্ৰাগজ্যোতিষপুৰ বা কামৰূপ বা এতিয়াৰ অসমখনৰ নৃত্য-গীতৰ ধাৰাটো ওড্ৰ মগধী শৈলীৰ বুলি মানি ল’ব পাৰি।\nসপ্তম শতিকাত কামৰূপৰ ৰজা ভাস্কৰবৰ্মাৰ ৰাজধানীত চীনা পৰিব্ৰাজক হিওৱেন চাং এমাহ দিন ধৰি আলহী হৈ আছিল আৰু তাত তেওঁক নৃত্য গীতেৰে আপ্যায়িত কৰা হৈছিল বুলি কাশ্মীৰৰ ৰজা জয়পীড়ৰ প্ৰধান মন্ত্ৰী দামোদৰ গুপ্তৰ “কুট্টনী-মত” নামৰ পুথিত উল্লেখ আছে। একেদৰে কামৰূপৰ ৰজা বনমাল বৰ্মা, ৰত্নপাল আৰু ইন্দ্ৰপালৰ সময়ছোৱাত মন্দিৰৰ লগতে দৰবাৰত নৃত্য প্ৰদৰ্শনৰ উদ্ধৃতি আছে। সেই ফালৰ পৰা অসমৰ ধ্ৰুপদী নৃত্যৰ বিকাশৰ ভিত্তি হিচাবে এই সময়খিনিকে ল’ব পৰা যায়। একেদৰে, প্ৰাচীন কামৰূপৰ তাম্ৰ শাসনৰ এই উল্লেখবিলাকৰ পৰা সেই সময়তে শাষ্ট্ৰীয় নৃত্যৰ চৰ্চাও উত্তৰোত্তৰ বৃদ্ধি পাইছিল বুলি ধৰিব পাৰি। একে সময়ৰে শিৱসাগৰত প্ৰাপ্ত তথা ৰাজ্যিক সংগ্ৰাহালয়ত সংৰক্ষিত নটৰাজ শিৱৰ মূৰ্তি বা তেজপুৰত পোৱা নৃত্যৰত গণেশৰ মূৰ্তিৰ উল্লেখ কৰিব পৰা যায়। একাদশ-দ্বাদশ শতিকাত কামৰূপত ৰচিত “কালিকা পুৰাণ”ৰ বিভিন্ন ঠাইত সেই সময়ত যন্ত্ৰ-সংগীত, কন্ঠ-সংগীত আৰু নৃত্যৰ উদ্ধৃতি তথা বৰ্ণনা আছে। কিছু আচহুৱা যেন লাগিলেও সেই সময়ত যি ৰজাই অপৰিসীম সামৰিক শক্তি বাঞ্ছা কৰে তেওঁ সু-সজ্জিত নৰ্তকীৰ নৃত্য-গীতেৰে সেনা বাহিনীক অৰ্চনা কৰিব লাগে বুলি বিধান দিয়া আছে। নৃত্যৰ বাবে সাধাৰণভাৱে ১০৮টা মুদ্ৰাৰ বৰ্ণনাও এই তন্ত্ৰগ্ৰন্থত দিয়া আছে য’ত সেই সময়ৰ আৰাধ্য দেৱতা শিৱৰ এক নাটক শৈলীৰ কথা উল্লেখ আছে।\nবৰ্তমান সময়ত তামিলনাডুৰ ভাৰতনাট্যম, উত্তৰ প্ৰদেশ আৰু বিহাৰৰ কথক, কেৰেলাৰ কথাকলি, অন্ধ্ৰ প্ৰদেশৰ কুচিপুঢ়ী, মণিপুৰৰ মণিপুৰী, কেৰেলাৰ ম’হিনীঅত্তম, উৰিষ্যাৰ উডিছি আৰু অসমৰ সত্ৰীয়া এই আঠটা শৈলীৰ নৃত্যক সংগীত নাটক একাডেমী আৰু ভাৰত চৰকাৰৰ সাংস্কৃতিক মন্ত্ৰালয়ে শাস্ত্ৰীয় বা ধ্ৰুপদী শ্ৰেণীৰ নৃত্যৰ মৰ্যদা প্ৰদান কৰিছে। ইয়াৰ ওপৰিও উৰিষ্যা, বঙ্গ আৰু ঝাৰখন্ডত প্ৰচলিত চাও, পশ্চিম বংগৰ গৌড়ীয় নৃত্য তথা মণিপুৰৰ থাং-তা নৃত্যক ভাৰত চৰকাৰৰ সাংস্কৃতিক মন্ত্ৰালয়ে সেই একে শ্ৰেণীতে অন্তৰ্ভুক্ত কৰিছে যদিও এই তিনিটা শৈলীক শাস্ত্ৰীয় বা ধ্ৰুপদী শ্ৰেণীৰ নৃত্য হিচাবে সংগীত নাটক একাডেমীয়ে স্বীকৃতি প্ৰদান কৰা নাই। মুলত: চাৰিটা শ্ৰেণীত বিভক্ত এই নৃত্যসমুহক কিন্তু মৌলিক অৱস্থাতে আছে বুলি ন দি ক’ব নোৱাৰি। এই নৃত্যসমুহ পৰিৱৰ্তনশীল সময়ৰ সৈতে খোজ মিলাই আজিৰ অৱস্থা পাইছেহি। পৰিৱৰ্তনৰ সোঁতত কোনোটো নৃত্য বিলুপ্ত হৈছে, কোনোটোৰ আকৌ বিকাশ ঘটিছে। এই পৰিৱৰ্তনৰ ঢৌৱে অসমৰ নৃত্যশৈলীবোৰকো বাৰুকৈয়ে চুই গৈছে।\nঅসমত ধ্ৰুপদী নৃত্য কলাৰ ঐতিহ্য বহন কৰি আজিও জীৱিত অৱস্থাত থকা মুঠ শৈলী হ’ল তিনিটা। এই শৈলীকেইটা হ’ল (১) বিয়াহৰ ওজাপালি, (২) সুকনান্নী ওজাপালি আৰু দেওঘৰৰ দেৱ-নটীৰ দেওধনী নৃত্য আৰু (৩) সত্ৰীয়া নৃত্য। এই তিনিটা শৈলীৰ ভিতৰত বিয়াহৰ ওজাপালি আৰু সত্ৰীয়া নৃত্যৰ সম্পৰ্ক আছে। এই দুয়োবিধ নৃত্যত ৰামায়ন, মহাভাৰত, ভাগৱত আদিবোৰৰ কাহিনীৰ আলমত নৃত্য উপস্থাপন কৰা হয়। দুয়োবিধ নৃত্যৰ মাজত উপস্থাপন ৰীতিৰো সাদৃশ্য দেখা যায়। বৰ্তমানৰ দৰং জিলাৰ পৰা গোৱালপাৰালৈকে (কামৰূপক জিলাক ধৰি) এই অঞ্চলটোতেই ওজাপালি প্ৰচলিত হৈ আছে। ইয়াৰে ভালেখিনি অঞ্চলত আকৌ সুকনান্নী ওজাপালি প্ৰচলিত। এইধৰণৰ ওজাপালিত ওজাই মাৰৈ বা মনসা পুজাত “পদ্মপুৰাণ”ৰ গীত-পদ গাই নৃত্য কৰে। অসমৰ এইসমুহ নৃত্যৰ বিষয়ে কিছু তথ্য পৃথকে আগবঢ়োৱা হ’ল।\nবিয়াহৰ ওজাপালি বা সভাগোৱা ওজাপালি\nমুখে গীত হাতে মুদ্ৰা পাৱে ধৰে তাল।\nগৰুণ্ড সদৃশ ভ্ৰমে সেহি ওজা ভাল।। ….(বিয়াহৰ ওজাৰ ক্ষেত্ৰত থকা কথিত সংজ্ঞা)\nমহাকাব্য আশ্ৰিত বিয়াহৰ ওজাপালিৰ মুল শাস্ত্ৰ হ’ল মহাকাব্যসমুহ। কিন্তু এই ধাৰাত জড়িত লোক সকল বা ওজাসকলে “তৌৰ্যত্ৰিক-সাৰ” নামৰ শাস্ত্ৰখনকে ওজাপালিৰ মূল পুথি বুলি কয়। এইখন পুথি সম্ভৱত: ভৰত মুণিৰ নাট্যশাস্ত্ৰৰে এটা ৰূপ হ’ব পাৰে। সেইদৰে এই নৃত্যৰ সৈতে বাসুদেৱ পূজাৰ তান্ত্ৰিক পদ্ধতিৰ সৈতে কিবা এটা সম্বন্ধ থকাৰ কথা নুই কৰিব নোৱাৰি। এই বাসুদেৱ পূজাৰ সময়ত আৰতিৰে আৰম্ভ কৰা বিয়াহৰ ওজাপালিত “মধ্যমুখ-স্তনাকাৰ” কাঁহৰ তালেই হ’ল মুল বাদ্য। আৰতিৰ পাছতেই আৰম্ভ হোৱা নৃত্যত ওজা আৰু পালিয়ে সাপকণ চোলা পৰিধান কৰি নৃত্য আৰম্ভ কৰে। “সঙ্গীত-ৰত্নাকৰ” পুথিত এই উল্লেখ থাকিলেও সময়ৰ লগত বিয়াহৰ ওজাপালিতো পৰিৱৰ্তন আহিছে। সময়ৰ লগে লগে দুৰ্গাপূজা, লক্ষীপূজা, শিৱপূজা আদিতো বিয়াহৰ ওজাপালিৰ প্ৰৱেশ ঘটিছে। লগতে প্ৰয়োগ ঘটিছে চাবৰ তাল(একতাল), জিকৰি তাল, চৌতাল, লেছাৰি তাল, থৌকা তাল ইত্যাদিৰ। ভাওনাৰ সূত্ৰধাৰীৰ দৰে কিঞ্চিত জোঙা পাগ, কাণৰ সোণা, নুপুৰ, মণি খটোৱা কৰধনি, এখন চুৰিয়া আৰু এখন চেলেং চাদৰ হ’ল এজন ওজাৰ মূল সাজপাৰ। সেইদৰে পালিসকলে এটা সাধাৰণ পাগ, বুকু চোলা আৰু আঠুমুৰীয়া চুৰিয়া পিন্ধে আৰু কান্ধত গামোচা লয়। ওজাই মালৱ, সাৰঙ্গ, বসন্ত, পাহাড়ী আদিকে ধৰি মুঠ সাতাইশবিধমান ৰাগ ব্যৱহাৰ কৰি গীত-পদ গাই নৃত্য কৰে আৰু পালিয়ে সংগত কৰে। ৰাগৰ লগতে ৰাগৰ মালিতাও ওজাই গায়। প্ৰথমে আলাপৰ পাছত বানা গোৱা হয় আৰু নৃত্য আৰম্ভ কৰা হয়।\nবিয়াহৰ ওজাপালিত পদ-সঞ্চালনক বুলন বোলা হয়। ময়ুৰ বুলন, শঙ্খ বুলন, হস্তী বুলন, ধুপুনী (বালিমাহী চৰাই) বুলন ইত্যাদিবোৰ বুলন আৰু ওজাৰ হস্তমুদ্ৰাৰে নৃত্যই গতি লয়। পালিয়ে হাতত খুটিতাল লৈ ওজাক সংগত কৰি নৃত্যটিত প্ৰাণ সঞ্চাৰ কৰে। পূৰ্বতে প্ৰয়োজন সাপেক্ষে ওজায়ো খুটিটাল লৈছিল যদিও এতিয়া সেইটো দেখিবলৈ পোৱা নাযায়৷ সময়ৰ লগে লগে পৰিৱৰ্তনে বিয়াহৰ ওজাপালিক বাৰুকৈয়ে চুই গৈছে যদিও মৌলিক দিশেৰে বিয়াহৰ ওজাপালি অক্ষত অৱস্থাতে আছে বুলি ধৰিব পাৰি।\nসুকনান্নী ওজাপালি আৰু দেওধনী নৃত্য\nহাতে মুদ্ৰা, মুখে পদ,\nময়ুৰসদৃষ নাচ…….(সুকনান্নী ওজাৰ ক্ষেত্ৰত থকা কথিত সংজ্ঞা)\nমহাকাব্য অনাশ্ৰয়ী সুকনান্নী ওজাপালি শাক্ত দেৱীপূজাৰ সৈতে জড়িত হয় আৰু ইয়াত মনসাদেৱীক আৰাধনা কৰি পদ্মপুৰাণৰ গীতপদেৰে মনসাদেৱীৰ বন্দনা কৰা হয়। সুকনান্নী ওজাপালিত ওজাই বগা ধুতি, গাত বগা চেলেং চাদৰ আৰু কপালত বগা চন্দনৰ ফোঁট লয় । ওজাজনৰ পাগুৰিটো দেখাত সাধাৰণযেন লাগিলেও ই ডিম্বাকৃতিৰ হয় আৰু সমুখৰফালটো এটা টেমুনাৰদৰে হয় । সুকনান্নী ওজাই সাপকন চোলা পিন্ধে আৰু কপালত দীঘল ৰঙা-হালধীয়া বৰণৰ গামোচা বান্ধে । এনে ওজাই ভৰিত নূপুৰ, হাতত ৰূপৰ গামখাৰু আৰু কপালত চন্দনৰ ফোঁট লয় । দেখাত সাধাৰণযেন লাগিলেও ওজাই পৰিধান কৰা পাগুৰিটোৰ সমুখভাগ ময়ুৰচৰাইৰ পাখীসদৃশ হয় । ইয়াৰ বৰণ বগা হয় আৰু কাপোৰত দহটা ভাঁজ দি ইয়াক ময়ুৰপাখীৰদৰে কৰি লোৱা হয় ।\nপুৰণিকালত সুকনান্নী ওজাজনে তিৰোতাৰ নিচিনাকৈ দীঘল চুলি ৰাখিছিল আৰু খোপা বান্ধিছিল যদিও বৰ্তমান ই লোপ পাইছে বুলিব পাৰি । সভা গোৱা ওজাই আখ্যানৰ লগত ৰিজাই কিছুমান খুহুতীয়া কথাৰ মাজেৰে বৰ্ণনা দি দৰ্শকক হাঁহিৰ খোৰাক যোগায় আৰু সেইদৰেই নৃত্যটোক আমোদজনক কৰি তোলে । সভা গোৱা ওজাই খুটিতাল বজোৱাৰ দৰে সুকনান্নী ওজাপালিত পালিয়ে (আৰু কিছুক্ষেত্ৰহে ওজাই) এখন হাতেৰে বুঢ়া আঙুলিত ৰঙা ৰচীৰে মেৰিয়াই খঞ্জিৰা বজায়।\nনৃত্য-গীতৰ দ্বাৰা সুকনান্নী ওজাই প্ৰথমে স্বস্তি মুদ্ৰা আৰু তাৰ পাচত সংহাৰী মুদ্ৰাৰে অনুষ্ঠান আৰম্ভ কৰে । তাৰ পাচতে দেৱ-দেৱীৰ বন্দনা কৰা হয় আৰু শেষত আহে গীত পদ সমূহৰ সুৰসঞ্চাৰিত পৰিৱেশন । এই পদ গোৱা পৰ্বত ওজাই প্ৰথমে দিহা, ৰাগ আদি লগাই দিয়ে আৰু পালিসকলে ইয়াত সহযোগ কৰে ৷ দাইনা পালি আৰু অন্য পালিৰ দ্বাৰা ওজাই পৰিবেশন কৰা গীতবোৰ কথিত গদ্যত ৰসালভাবে অথবা অভিনয়ভংগীত দৰ্শকক বুজাই দিয়ে ৷ মুখ্যতঃ ধৰ্মীয় দিশৰ সৈতে সংপৃক্ত হোৱা বাবে ওজাপালিসকলে শুভ্ৰ পোছাক পিন্ধে বুলি জনশ্ৰোতিয়ে কয়।\nসুকনান্নী ওজাৰ ওজাপালিৰ এক আংগিক উপাদান হ’ল দেওধনী নৃত্য । ৰামায়ণ গোৱা ওজাৰ লগত দেওধনী নাথাকে, কিন্তু সুকনান্নী ওজাৰ দেওধনী একপ্ৰকাৰ প্ৰধান অংগ বুলিব পাৰি। দেওধানী নৃত্যত নটীৰ সাজ বুলিবলৈ তলে লহঙা বা মেখেলা, গা-চোলা আৰু বুকুৰ ওপৰত টানকৈ মেৰিওৱা এহাতমান বহল আৰু দহহাতমান দীঘল এখন ৰিহা দেখা পোৱা যায়। পাচলৈ সময়ৰ সৈতে খোজ মিলাই বগা সাজৰ ঠাই ৰঙা সাজে লয়। গলপতা, গল-মাদলি, কাণফুলি, নাকফুলি, ৰূপৰ কৰধনি, হাতৰ মুঠি, বাহুত বেজু, হাত-ভৰিৰ আঙুলিত আঙুঠি, ভৰিৰ সৰু গাঁঠিত ভৰি-খাৰু ইত্যাদিসমূহ হ’ল ধেওধনীৰ নটীয়ে পৰিধান কৰা অলংকাৰ। দেওধনী নৃত্যত মুল সমল হ’ল ভঙ্গী। খট বা খৰ, টমাল মোচৰা (থিয় হৈ হাত দুখন পাছলৈ নি মাটিত লগোৱা), খুদ (থিয় হৈ হাত দুখন আগলৈ নি মাটিত লগোৱা) ইত্যাদিবোৰ হ’ল এই নাচৰ ভঙ্গী। দেওধনীয়ে কিছুমান অলৌকিক শক্তি দেখুৱাই মানুহৰ মন আকৰ্ষন কৰে।\nআখ্যানমতে বেউলাই লক্ষীন্দাৰক জীয়াই তুলিবলৈ দেৱতাৰ আগত কৰা নৃত্যটোৱেই হ’ল দেওধনী নৃত্য । এই দেওধনীৰ প্ৰাৰম্ভিক পদচালন মুদ্ৰা পালীৰ সৈতে একে হোৱাটো ইয়াৰ এটা সাধাৰণ বৈশিষ্ট ।দেওধনী নৃত্যৰ পোচাক সাধাৰণতে ৰঙা বৰণৰ হয় আৰু বুকুত মৰা নীলা বৰণৰ মেথনিয়ে চুলিমেলি নচা নৰ্তকীক এক অনন্য মাত্ৰা প্ৰদান কৰে । এই নৃত্যক মৃত সঞ্জীৱনী নৃত্য বুলি ধৰা হয় আৰু ইয়াৰ পৰিৱেশনশৈলি আন নৃত্যৰ লগত নিমিলে । পূৰ্বতে অসমত দেওধনী নচা ছোৱালী নাছিল । সংৰক্ষণশীল সমাজব্যৱস্থাৰ বাবেই এনে হৈছিল । আনহাতে এই নৃত্যৰ যোগেদি ভগৱানৰ আগত সতী বেউলাই নিজৰ স্বামী লক্ষীন্দাৰক জীয়াই তুলিবলৈ নাচিছিল বাবে সমাজে তেনে নৃত্য কৰা ছোৱালীক অসতী আৰু সতীৰ শ্ৰেণীতে ধৰিছিল আৰু হেয় জ্ঞান কৰাৰ লগতে বিবাহৰ অযোগ্য বুলি ভাবিছিল । সময়ৰ পৰিৱৰ্তনশীল ধাৰাটোৱে এই আহুকলিয়া চিন্তনত কিছু শিথিলতা আনে যদিও আজিও দেওধনী নচা ছোৱালীৰ সংখ্যা তেনেই নগন্য বুলিব পাৰি। সময়ৰ সৈতে খোজ মিলাই আজিও সুকনান্নী ওজাপালি পূৰ্বৰ অৱস্থাতে প্ৰচলিত হৈ আছে বুলি ক’ব পাৰি যদিও দেওধনী নৃত্য ক্ৰমাৎ লুপ্ত হৈ আহিছে।\nজগতগুৰু শ্ৰীমন্ত শংকৰদেৱে নিজৰ বহুমুখী প্ৰতিভাৰে ধৰ্ম, দৰ্শনৰ অন্তৰ্গত গীত-বাদ্য-নৃত্য-চিত্ৰকলাৰ যি এক সৌধ স্থাপন কৰি গ’ল তাৰ কোনো তুলনা নাই। গুৰুজনাই আগবঢ়োৱা এইসমূহৰ ভিতৰত সত্ৰীয়া নৃত্য চিৰ প্ৰাণৱন্ত। পূৰ্বতে পৰম্পৰাগতভাৱে সত্ৰসমূহত এই নৃত্য মাথো ভকত বা পুৰুষ সকলৰ মাজতে আৱদ্ধ আছিল কিয়নো তেতিয়াৰ সময়ত ছোৱালীক নাচিবলৈ দিয়া হোৱা নাছিল। কিন্তু আধুনিক মঞ্চৰ স্বীকৃতি পোৱাৰ লগে লগে এই নৃত্য পুৰুষ মহিলা উভয়ে পৰিৱেশন কৰিবলৈ ধৰে।\n১৫০০ শতিকাৰ শেষৰফালে বা ১৬০০ শতিকাৰ আদিভাগতে শংকৰদেৱে নৱবৈষ্নৱ ধৰ্মৰ অনুস্থান সত্ৰৰ প্ৰতিস্থা কৰে। এই সত্ৰৰ মূল ধাৰণা হ’ল আলোচনা চক্ৰ বিশেষ, য’ত বক্তা আৰু শ্ৰোতাই সমশীৰ্ষত বহি ব্ৰক্ষ্মৰ বিচাৰ কৰে। এই আলোচনাৰ লগতে সত্ৰত ভাগৱতত কোৱাৰ দৰে ভগৱন্তই নিজৰ গুণসমূহ কীৰ্তন কৰি গীত গাবলৈ, বাদ্য বজাবলৈ আৰু ভাৱনা কৰি উৎসৱ কৰিবলৈ উপদেশ দিছে। এইসমূহৰে পৰা কালত জন্ম হ’ল সত্ৰীয়া নৃত্যৰ। সকলো ফালৰ পৰাই এই সত্ৰীয়া নৃত্যৰ নিজা সম্পদ আৰু বৈশিষ্ট্য আছে। এই নৃত্যত হাতৰ লগতে শৰীৰৰ অঙ্গী-ভঙ্গী আৰু পদ-চালনৰ ধৰণ কৰণ আন শাস্ত্ৰীয় নৃত্যতকৈ বহুগুণে সুকীয়া। কৈশোৰ অৱস্থাতে নৱশিকাৰুক সত্ৰত জলক, পাক, ওৰা ইত্যাদিবোৰ নামেৰে ভঙ্গীৰ শিক্ষা দিয়া হয় যাক মাতি আখৰা বুলি কোৱা হয়। সাজ-সজ্জা, অলংকাৰ, মুখা-ছোঁ আদিৰ ক্ষেত্ৰতো সত্ৰীয়া নৃত্যৰ নিজা বৈশিষ্ট্য আছে।\nসত্ৰীয় নৃত্যৰ ওপৰত বৰ্তমানেও যথেষ্ঠ গৱেষণা চলি আছে আৰু ইয়াৰ বিভিন্ন সমল এতিয়ালৈ সৰ্বত্ৰে উপলব্ধ হৈছে। লগতে সত্ৰ সংস্কৃতিত পৰম্পৰাগত ভাৱে ইয়াৰ চৰ্চা এতিয়াও নিৰবিচ্চিন্নভাৱে চলি আছে।\nদেশ এখনক সমৃদ্ধ কৰিবলৈ ৰাজনীতি, অৰ্থনীতি বা সাহিত্যৰ চৰ্চা যেনেকৈ প্ৰয়োজন তেনেকৈ সঙ্গীত, নৃত্য আদি ললিত কলাৰ ঐতিহ্য আৰু নিয়ত চৰ্চাৰ প্ৰয়োজন। সংস্কৃতিসম্পন্ন জাতি বুলি নিজৰ পৰিচয় দিবলৈ এইসমূহ বিশ্বমঞ্চৰ আগত ডাঙি ধৰাৰ সময় আহি পৰিছে। এতিয়াৰ সময়ে পৰিৱৰ্তনৰ আঁচোৰ মাৰিলেও এজন অসমীয়াই এইসমূহ গাই, বজাই, নাচি বা আলোচনা কৰি ইয়াৰ ঐতিহ্যক ধৰি নাথাকিলে সংস্কৃতিৰ বুজন ফালটোৰ পৰা সময়ত আমি নিজকে খহাই দিয়াৰ দৰে হ’বগৈ।\n১/ সত্ৰীয়া নৃত্য আৰু সত্ৰীয়া নৃত্যৰ তাল (মহেশ্বৰ নেওগ/ কেশৱ চাংকাকতি)\n২/ অসমীয়া নৃত্যৰ বুৰঞ্জী (মহেন্দ্ৰ কটকী)\n৩/ বিষয়ৰ ওপৰত প্ৰকাশিত বিভিন্নজন লেখকৰ প্ৰৱন্ধ-পাতি।\nলিখকঃ ভাস্কৰজ্যোতি দাস


December 2020 - Asom Khobor || Assamese Digital News & Magazine\nৰঙিয়াত সন্ধানহীন কন্য সন্তানসহ মাতৃ\nDecember 30, 2020 asomkhobor 0\nৰঙিয়াৰ পৰা চৈয়দ মোস্তাফা আহমেদ: ৰঙিয়া মহকুমাৰ অন্তৰ্গত কুমাৰপাটা গাওঁত দিন দুপৰতে মাতৃ-কন্যা সন্ধানহীন হোৱাৰ দৰে চাঞ্চল্যকৰ ঘটনা সংঘটিত হৈছে। কেইবাদিন ধৰি ৰঙিয়াৰ কুমাৰপাটাৰ পৰা […]\nপ্ৰসিদ্ধ চিত্ৰশিল্পী গৌৰী বৰ্মনক নলবাৰী জিলা সাহিত্য সভাৰ স্মৰণ\n● কলা–সংস্কৃতি গৌৰী বৰ্মনৰ জীৱনৰ আগফাল আৰু পিছফাল আছিল — সাহিত্যাচাৰ্য ডঃ বসন্তকুমাৰ ভট্টাচাৰ্য পংকজ বেজবৰুৱা, নলবাৰী : এগৰাকী আজন্ম শিল্পী হিচাপে গৌৰী বৰ্মনে শিল্প […]\nচৰাইদেউ জিলাৰ লাকুৱাত অসম চাহ জনজাতি ছাত্ৰ সন্থাৰ কেন্দ্ৰীয় প্ৰতিষ্ঠা দিৱসঃ কেন্দ্ৰীয় প্ৰতিষ্ঠা দিৱসত উপস্থিত মুখ্যমন্ত্ৰী সৰ্বানন্দ সোণোৱাল\nDecember 28, 2020 asomkhobor 0\nপাৰ্থ প্ৰতিম বৰুৱা, শিৱসাগৰঃ দুদিনীয়া বৰ্ণাঢ্য কাৰ্য্যসূচীৰে চৰাইদেউ জিলাৰ লাকুৱাত দেওবাৰৰ পৰা অনুষ্ঠিত হৈছে অসম চাহ জনজাতি ছাত্ৰ সন্থা চমুকৈ আটছাৰ ৭৩ সংখ্যক কেন্দ্ৰীয় প্ৰতিষ্ঠা […]\nগৌৰীপুৰৰ মাটিয়াবগত পদ্মশ্ৰী প্ৰতিমা বৰুৱা পাণ্ডেৰ ১৮ তম মৃত্যু বাৰ্ষিকী উদযাপন\nDecember 27, 2020 asomkhobor 0\nগৌৰীপুৰ প্ৰমথেশ বৰুৱা মহাবিদ্যালয় কৰ্তৃপক্ষৰ দ্বাৰা দিনযোৰা কাৰ্য্যসূচীৰে অনুষ্ঠিত কৰা হয় গোৱালপৰীয়া লোকগীতৰ সম্ৰাজ্ঞী গৰাকীৰ নৱনিৰ্মিত পূৰ্ণাঙ্গ প্ৰতিমূৰ্তি অসম চৰকাৰৰ অপৰিহুধিত অনুদানৰ দ্বাৰা নিৰ্মিত […]\nসদৌ অসম চৰকাৰী এন পি এছ কৰ্মচাৰী সন্থাৰ কৃষ্ণাই ব্ল’ক কমিটি গঠন\nDecember 26, 2020 asomkhobor 0\n● গোৱালপাৰা জিলাৰ কৃষ্ণাইত আজি সদৌ অসম চৰকাৰী এন. পি. এচ কৰ্মচাৰী সন্থাৰ এখন সাধাৰণ সভা অনুষ্ঠিত হয়। কৃষ্ণাই মাদ্ৰাছা উচ্চতৰ মাধ্যমিক বিদ্যালয়ৰ সভাকক্ষত বিয়লি […]\nবিজুলী বিভাগৰ চুড়ান্ত দায়িত্বজ্ঞানহীনতা\nDecember 24, 2020 asomkhobor 0\n♦ ৰঙিয়াৰ পৰা চৈয়দ মোস্তাফা আহমেদ, অসম খবৰঃ ৰঙিয়া মহকুমাৰ অন্তৰ্গত হেমদোল গাঁওত বিজুলী বিভাগৰ দায়িত্বজ্ঞানহীনতা পুনৰবাৰ উন্মোচিত হৈছে। বাসগৃহৰ ওপৰেদি যোগান ধৰিছে সক্ৰিয় বিদ্যুৎ […]\nনিশা ৰঙিয়াত দুৰ্বৃত্তই জ্বলাই দিলে বিকলাংগ যুৱকৰ দোকান\n♦ ৰঙিয়াৰ পৰা চৈয়দ মোস্তাফা আহমেদ, অসম খবৰঃ ক্ৰমাৎ সমাজৰ পৰা যেন নিঃশেষ হʼব ধৰিছে মানৱতা, ঠিক তেনেই এক কৰূণ ঘটনা সংঘটিত হৈছে ৰঙিয়াৰ অন্তৰ্গত […]\nৰঙিয়াৰ চাহিলৰ নিজৰ হাতৰ কলাৰ দ্বাৰা ইণ্ডিয়া বুক অফ ৰেকৰ্ডছত নাম সন্নিবিষ্ট\n● জুইশলাৰ কাঠিৰে আইফেল টাৱাৰ বনাই ইণ্ডিয়া বুক অফ ৰেকৰ্ডছত নিজৰ নাম অন্তৰ্ভুক্ত কৰি ৰঙিয়ালৈ গৌৰৱ কঢ়িয়াই আনিলে চাহিল হুছেইন নামৰ ছাত্ৰ এজনে। ৰঙিয়া বনগাঁও […]\nশিৱসাগৰত ছাত্ৰী নিৰুদ্দেশঃ বিগত ৮ দিন ধৰি সন্ধান নাই ছাত্ৰী গৰাকীৰঃ অপহৰণৰ সন্দেহ পৰিয়াল তথা স্থানীয় ৰাইজৰ\nDecember 23, 2020 asomkhobor 0\n♦ শিৱসাগৰ জিলাৰ হাঁহচৰা বাইলুং চেতিয়া গাঁৱৰ এগৰাকী নৱম শ্ৰেণীৰ ছাত্ৰী সন্ধানহীন হোৱা ঘটনাই তীব্ৰ চাঞ্চল্য সৃষ্টি কৰিছে সমগ্ৰ অঞ্চলত। পৰিয়ালৰ লোকে জানিবলৈ দিয়া মতে […]\nদৰমাহ আদায় নিদিয়াৰ প্ৰতিবাদত ধুবুৰীত জলসিঞ্চন বিভাগৰ চতুৰ্থ বিভাগৰ কৰ্মচাৰৰ ধৰ্মঘট পালন ৷\n♦ ৰিটেনষ্টন নথকাত যোৱা চাৰিমাহে চৰকাৰে বকেয়া দৰমাহ আদায় নিদিয়াৰ প্ৰতিবাদত জলসিঞ্চন বিভাগ ধুবুৰী সংমণ্ডলৰ গৌৰীপুৰ কাৰ্য্যালয় প্ৰাংগনত আজি দৰমাহ আদায়ৰ লগতে কেইবাটাও দাবীৰে চতুৰ্থ […]\nকলা শাখাত তৃতীয় স্থান লাভ কৰি বিহালীলৈ গৌৰৱ কঢ়িয়াই আনিলে নিলয় কুৰ্মীয়ে …\nপৰ্বতঝোৰাৰ বগৰীবাৰী আৰক্ষী আৰু টিপকাই আৰক্ষীৰ যৌথ উদ্যোগত বিশ্ব ধপাঁত মুক্ত দিৱস পালন\nASSAM RIFLES OPERATING IN AN INTEGRATED AND SEAMLESS MANNER WITH THE INDIAN AIRFORCE DURING GRIM FLOOD SITUATION IN SILCHAR ASSAM\nSRIKONA BN, ASSAM RIFLES PROVIDES IMMEDIATE MEDICAL AID TO FLOOD VICTIMS AT SILCHAR\nSRIKONA BN ASSAM RIFLES RESPONDS TO SOS CALL AND SAVES SENIOR CITIZENS


সম্ৰাট অশোকক ঔৰংগজেৱৰে তুলনা: বিহাৰৰ নাট্যকাৰৰ মন্তব্যই আউল লগাইছে বিহাৰৰ ৰাজনীতিত -\nHomeৰাজনৈতিকসম্ৰাট অশোকক ঔৰংগজেৱৰে তুলনা: বিহাৰৰ নাট্যকাৰৰ মন্তব্যই আউল লগাইছে বিহাৰৰ ৰাজনীতিত\nসম্ৰাট অশোকক ঔৰংগজেৱৰে তুলনা: বিহাৰৰ নাট্যকাৰৰ মন্তব্যই আউল লগাইছে বিহাৰৰ ৰাজনীতিত\nডিজিটেল ডেস্ক: সম্ৰাট অশোক মোগল সম্ৰাট ঔৰংগজেৱৰ দৰে আছিল, প্ৰখ্যাত হিন্দী লেখক দয়া প্ৰকাশ সিনহাৰ মন্তব্যই সৃষ্টি কৰিছে চাঞ্চল্যৰ৷ বিহাৰত জেডি(ইউ)য়ে অভিযোগ কৰিছে যে লেখক দয়া প্ৰকাশ সিনহাৰ বিজেপিৰ সৈতে সম্পৰ্ক আছে৷ দয়া প্ৰকাশ সিনহাৰ শেহতীয়া সাক্ষাৎকাৰত তেওঁ সম্ৰাট অশোক আৰু মোগল ৰজা ঔৰংগজেৱক সমান্তৰালভাৱে দৃষ্টিভংগীৰে ব্যাখ্যা কৰিছে৷ যিটো মন্তব্যই বিহাৰৰ মুখ্যমন্ত্ৰী নীতিশ কুমাৰৰ জেডি(ইউ) আৰু ইয়াৰ সহযোগী বিজেপিৰ মাজত বৰ্ধিত পাৰ্থক্য বৃদ্ধি কৰিছে। প্ৰায় এসপ্তাহ আগতে এখন হিন্দী বাতৰিকাকতত প্ৰকাশিত এক সাক্ষাৎকাৰত এজন অৱসৰপ্ৰাপ্ত অসামৰিক কৰ্মচাৰী সিনহাই অশোকক ঔৰংগজেৱৰ সৈতে তুলনা কৰি অভিযোগ কৰি কৈছিল, তেওঁৰ ভাতৃসকলৰ বাহিৰেও তেওঁ বৌদ্ধ ভিক্ষুসকলকো হত্যা কৰিছিল৷\n৮৬ বছৰীয়া এইগৰাকী পদ্মশ্ৰীপ্ৰাপক ‘সম্ৰাট অশোক’ নামৰ এখন হিন্দী নাটকৰ বাবে তেওঁ সাহিত্য অকাদেমি বঁটা লাভ কৰিছিল। যদিও সিনহাৰ দুয়োজন সম্ৰাটৰ তুলনা বিহাৰৰ শিক্ষাবিদসকলে খণ্ডন কৰিছে, পাটনা বিশ্ববিদ্যালয়ৰ প্ৰাচীন ইতিহাসৰ প্ৰাক্তন অধ্যাপক ড° জয়দেৱ মিশ্ৰাই বৃহস্পতিবাৰে দাবী কৰিছিল যে, ঔৰংগজেৱ আৰু সম্ৰাট অশোক নামৰ দুয়োজনৰ তুলনা কৰিব নোৱাৰি কিয়নো ঔৰংগজেৱে কেতিয়াও অশোকে কৰা বিশাল ভূমি শাসন কৰা নাছিল৷ তেওঁ লগতে কয়, লেখকৰ মন্তব্যৰ ৰাজনৈতিক পৰিণাম আৰু অধিক গুৰুত্বপূৰ্ণ৷\nনাম প্ৰকাশত অনিচ্ছুক এজন জেডি(ইউ) বিধায়কে বৃহস্পতিবাৰে এটা ৰাষ্ট্ৰীয় সংবাদ প্ৰতিষ্ঠানক কয়, বৰ্তমানৰ কেন্দ্ৰীয় শাসনৰ অধীনত সিনহাই কেনেকৈ ইমানবোৰ পুৰস্কাৰ জিকিব পাৰে? অশোক সন্দৰ্ভত সিনহাৰ মন্তব্য বিজেপিৰ বাবে বেছি অসুবিধাজনক কাৰণ লেখকৰ দলৰ সৈতে থকা ‘সম্পৰ্ক’। এজন জ্যেষ্ঠ বিজেপি নেতাই নাম প্ৰকাশ নকৰাৰ চৰ্তত কয় যে সিনহা ২০০৪ চনত বিজেপিৰ সাংস্কৃতিক কোষৰ ৰাষ্ট্ৰীয় আহ্বায়ক আছিল আৰু বিজেপি নেতাসকলৰ ঘনিষ্ঠ আছিল। অৱশ্যে ২০১০ চনৰ পৰা বিজেপিৰ সৈতে তেওঁৰ কোনো সম্পৰ্ক নাই৷\nআনহাতে, বিজেপিৰ ৰাজ্যসভাৰ সাংসদ তথা বিহাৰৰ প্ৰাক্তন উপ-মুখ্যমন্ত্ৰী সুশীল কুমাৰ মোদীয়ে বৃহস্পতিবাৰে কয়, সম্ৰাট অশোকক ঔৰংগজেৱৰ দৰে নিষ্ঠুৰ শাসকৰ সৈতে তুলনা কৰাটো অত্যন্ত নিন্দনীয়। কুশৱাহাৰ নেতা হিচাপে অশোকৰ উদযাপনে বুৰঞ্জীবিদ ৰোমিলা থাপাৰক সেই সময়ত মন্তব্য দিবলৈ প্ৰেৰিত কৰিছিল যে অশোকৰ জাতি সম্পৰ্কে কোনো ঐতিহাসিক প্ৰমাণ নাই। বৃহস্পতিবাৰে পাটনা বিশ্ববিদ্যালয়ৰ প্ৰাক্তন অধ্যাপক জয়দেৱ মিশ্ৰাই কয়, সেয়েহে জাতিৰ কোনো প্ৰমাণ নাই। কিন্তু সাধাৰণতে বিশ্বাস কৰা হয় যে তেওঁ কৃষক সম্প্ৰদায়ৰ আছিল।\nযদিও ২০১৫ চনৰ প্ৰচেষ্টা বিফল হৈছিল, আৰু বিজেপি য়ে জেডি(ইউ)-আৰজেডি মিত্ৰজোঁটৰ হাতত সাত শতাংশ ভোটৰ বৃহৎ ব্যৱধানত পৰাজিত হৈছিল, কিন্তু বিজেপিৰ ভোট বেংকত প্ৰৱেশ কৰাৰ প্ৰচেষ্টাক লৈ জেডি(ইউ)ৰ তিক্ততা অব্যাহত আছে, বিজেপিৰ কিছুমান নেতাই অভিযোগ কৰে। তেওঁলোকে কয়, নীতিশজীয়ে আনকি আমি মিত্ৰতাত থাকিলেও, আমি উচ্চ বৰ্ণৰ ভোটৰ চোৱাচিতা কৰিব বুলি আশা কৰে, আনহাতে তেওঁ অ’বিচি আৰু ইবিচি ভোটৰ চোৱাচিতা কৰে। অ’বিচি ভোট একত্ৰিত কৰাৰ যিকোনো প্ৰচেষ্টাৰ ওপৰত ভ্ৰূকুটি কৰা হয়৷ নাম ল’ব নিবিচৰা এজন বিজেপি সাংসদে কয় যে দয়া প্ৰকাশ সিনহাই সম্ৰাট অশোকৰ বিৰুদ্ধে কৰা মন্তব্যৰ জৰিয়তে জেডি(ইউ)ক ২০১৫ চনৰ প্ৰচেষ্টাৰ বাবে বিজেপিলৈ ঘূৰি অহাৰ সুযোগ দিছে।\nPrevious articleব্ৰিটিছ সাংসদ বেৰী গাৰ্ডিনাৰৰ বিৰুদ্ধে অভিযোগ: ‘চীনা গুপ্তচৰ’ৰ পৰা পুঁজি লাভ কৰাৰ দাবী লণ্ডনৰ চোৰাংচোৱা সংস্থাৰ\nNext articleৰামৰ ওপৰতো নাই ভৰসা! অযোধ্যা এৰি গোৰখপুৰ পালেগৈ মুখ্যমন্ত্ৰী যোগী আদিত্যনাথ!


বিস্ময়জনক পানীয় (দিগন্ত শইকীয়া) - সাহিত্য ডট অৰ্গ\nবিস্ময়জনক পানীয় (দিগন্ত শইকীয়া)\nবিস্ময়জনক পানীয় (Miracle Drink)\n– দিগন্ত শইকীয়া\nগাজৰ, আপেল আৰু আলুৰ সংমিশ্রণৰ পানীয়; ই এবিধ বিস্ময়জনক পানীয় ৷\nআপুনি ইয়াৰ বাবে বাকলি গুচাই এটা আলু, এটা গাজৰ আৰু এটা আপেল মিক্সাৰ বা গ্রাইন্দাৰৰ জুইচাৰত ভৰাই ৰস উলিয়াই লগে লগে পি খাওক ৷ জিভাৰ জুতিৰ বাবে অলপ নেমুৰ ৰস দি লব পাৰে ৷ এইদৰে সদায় ৰাতিপুৱা খাওক ৷ এই বিস্ময়জনক পানীয়ই আপোনাৰ বহু উপকাৰ কৰে ৷\n১. কেন্সাৰ কোষ বৃদ্ধিত বাধা দিয়ে ৷\n২. কিডনি, লিভাৰ, পেংক্রিয়াচৰ বেমাৰ নাশ কৰে আৰু আলচাৰ্ জাতীয় আন্ত্রিক ঘাঁ সোনকালে নিৰাময় কৰে ৷\n৩. শ্বাসতন্ত্র শক্তিশালী কৰে, হাৰ্ট এটাক আৰু উচ্চ ৰক্ত চাপত বাধা দিয়ে ৷\n৪. দেহৰ প্রতিৰোধ ক্ষমতা বৃদ্ধি কৰে ৷\n৫. চকুৰ বাবে ভাল, চকু ৰঙা পৰা আৰু ভাগৰুৱা বা শুকান লগা নাইকিয়া কৰে ৷\n৬. দেহৰ অশুদ্ধি আঁতৰায়, কৌষ্টকাঠিন্য নাইকিয়া কৰে আৰে দেহা সুশ্রী কৰে ৷\n৭. কাম কৰোঁতে হোৱা গাৰ বিষ আৰু মাংসপেষীৰ বিষ নাইকিয়া কৰে ৷\n৮. বদহজমৰ বাবে হোৱা শ্বাস-প্রশ্বাসৰ বেয়া গোন্ধ আৰু ডিঙিৰ ইন্ফেক্চন নাইকিয়া কৰে ৷\n৯. কিছুমান মহিলাৰ ক্ষেত্ৰত দেখা দিয়া মাহেকীয়া ঋতুস্রাৱৰ বাবে হোৱা বিষ কমায় ৷\nইয়াৰ কোনো চাইদ্ এফেক্ট নাই, উচ্চ গুণসম্পন্ন আৰু শৰীৰে সোনকালে গ্ৰহণ কৰে ৷ আপোনাৰ অতিৰিক্ত ওজন কমোৱাৰ ক্ষেত্রত ই অতি ফলদায়ক ৷ সদায় সময় মতে খালে আপুনি মন কৰিব আপোনাৰ দেহৰ প্রতিৰোধ ক্ষমতা দুসপ্তাহত উন্নত হৈছে ৷ এটা কথা মন কৰিব যে পানীয় খিনি লগে লগে খাব লাগে ৷\nবিঃ দ্রঃ – ৰাতিপুৱাই খালী পেটত এই পানীয়খিনি পি খাওক আৰু তাৰ এঘণ্টাৰ পাছতহে ৰাতিপুৱাৰ আহাৰ খাওক ৷ ফল সোনকালে পাবৰ বাবে দিনটোত দুবাৰ খাওক ৰাতিপুৱা আৰু আবেলি ৫ বজাৰ আগতে ৷ যদি আপুনি ভাল ফল পায় আপোনাৰ পৰিয়াল আৰু বন্ধু-বান্ধৱক ক’বলৈ নাপাহৰিব ৷\n← সপোন (মূল উৎস – আক্ৰামূল্লা চৈয়দ) (অনুবাদ – অঞ্জল বৰা)\nসু-স্বাস্থ্য ? (উদ্দীপ তালুকদাৰ) →\nবসন্ত কালৰ ৰোগ আৰু ইয়াৰ ঘৰুৱা প্ৰতিকাৰ (ডা০ ছুহেল আলম)


প্ৰবীণ ক্ৰীড়াবিদ থানেশ্বৰ হাজৰিকাৰ মৃত্যু, মঙলদৈ ক্ৰীড়া মহলত শোকৰ ছাঁ - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\n১৫ দিনৰ ভিতৰত আকৌ এডমিট কাৰ্ড! কিন্তু বিশ্বাসত ল’ব কেনেকৈ…\nশিৱসাগৰৰ ৩৭ নং ৰাষ্ট্ৰীয় ঘাই পথত ভয়ংকৰ দুৰ্ঘটনা,দুজনৰ…\nপ্ৰবীণ ক্ৰীড়াবিদ থানেশ্বৰ হাজৰিকাৰ মৃত্যু, মঙলদৈ ক্ৰীড়া মহলত শোকৰ ছাঁ\nচাকৰিৰ কেলংকাৰী ! আছুই জ্বলালে মুখ্যমন্ত্ৰীৰ প্ৰতিকৃতি... • চাকৰিত কেলেংকাৰী ! ৰাজ্যৰ প্ৰান্তে প্ৰান্তে জ্বলিছে মুখ্যমন্ত্ৰীৰ প্ৰতিকৃতি.. • পঞ্জাৱত ৰে’ল পথত কৃষকৰ ধৰ্ণা, বাতিল ১৪খন ৰেল যাত্ৰা... • আইচিইউত চিকিৎসাধীন প্ৰাক্তন মুখ্যমন্ত্ৰী তৰুণ গগৈ... • নাৰায়ণপুৰত মুখ্যমন্ত্ৰীৰ প্ৰতিকৃতি দাহ আছুৰ… • যিকোনো সময়তে হ'ব পাৰে দিল্লী-এনএছচিএন চুক্তি... • জিএমচিএইচৰ কেবিনৰ পৰা কোভিড হাস্পতাললৈ নিয়া হ’ল প্ৰাক্তন মুখ্যমন্ত্ৰী তৰুণ গগৈক... • ২৫ ছেপ্টেম্বৰঃ এফালে কৃষক বিদ্ৰোহ, আনফালে দীপিকাক জেৰাৰ বাবে চমন... • ওৰাঙত আন্তৰাষ্ট্ৰীয় গাড়ী চোৰ আটক,উদ্ধাৰ বাহন... • শিৱসাগৰৰ ৩৭ নং ৰাষ্ট্ৰীয় ঘাই পথত ভয়ংকৰ দুৰ্ঘটনা,দুজনৰ মৃত্যু...\nডিজিটেল সংবাদ, মঙলদৈঃ মঙলদৈ কাচোমাৰী নিবাসী, প্ৰবীণ এথলেট থানেশ্বৰ হাজৰিকা (৭২)ৰ শুকুৰবাৰৰ নিশা প্ৰায় ১০ বজাত মৃত্যু হয়। কিছুদিন পূৰ্বে হৃদৰোগত আক্ৰান্ত হৈ তেওঁ শয্যাগত হৈ আছিল। দৰং জিলা মাষ্টাৰ্চ এথলেটিকছ সন্থাৰ সদস্য থানেশ্বৰ হাজৰিকাই ৰাজ্যিক আৰু ৰাষ্ট্ৰীয় এথলেটিকছ প্ৰতিযোগিতাত অংশগ্ৰহণ কৰি পদক লাভ কৰিছিল।\nঅসম চৰকাৰৰ অনুমোদিত সুলভ মূল্যৰ দোকানী সন্থাৰ প্ৰাক্তন সদস্য থানেশ্বৰ হাজৰিকাৰ মৃত্যু বিধায়ক তথা মঙলদৈ ক্ৰীড়া সন্থাৰ সভাপতি গুৰুজ্যোতি দাস, সাধাৰণ সম্পাদক অনুপম ডেকা, দৰং জিলা মাষ্টাৰ্চ এথলেটিকছ সন্থা সভাপতি বিৰেণ মেধি, সাধাৰণ সম্পাদক প্ৰশান্ত কুমাৰ ডেকা, দৰং জিলা ক্ৰীড়া সাংবাদিক সংস্থাৰ সভাপতি আব্দুল খালেক, সম্পাদক গণেশ দত্ত, চপাই যুৱ কল্যাণ কেন্দ্ৰৰ সভাপতি হাছিনুৰ হুছেইন, সম্পাদক ৰমেশ চহৰীয়া, কাচোমাৰী গাঁৱৰ গাওঁবুঢ়া গোবিন্দ্ৰ ডেকা, ৰামহৰি আঞ্চলিক যুৱ মঞ্চ আদি দল সংগঠনে গভীৰ শোক প্ৰকাশ কৰিছে। মৃত্যুৰ সময়ত তেওঁ পত্নী আৰু ৬ সন্তানক ইহ সংসাৰত এৰি থৈ যায়।\nটীয়কত কেবৰ বিৰুদ্ধে বিক্ষোভ, মুণ্ডণ কৰি প্ৰতিবাদ যোৰহাট জিলা আছুৰ সম্পাদকৰ\nধনদাবীৰ অভিযোগত গ্ৰেপ্তাৰ আৰটিআই কৰ্মী দুলাল বৰা…\nচাকৰিত কেলেংকাৰী ! ৰাজ্যৰ প্ৰান্তে প্ৰান্তে জ্বলিছে মুখ্যমন্ত্ৰীৰ প্ৰতিকৃতি..\nসুৰেন্দ্ৰ কুমাৰৰ নেতৃত্বত পি কে দত্তৰ ঘৰত চলিছিল ওৰে নিশা অভিযান…\nশিৱসাগৰৰ ৩৭ নং ৰাষ্ট্ৰীয় ঘাই পথত ভয়ংকৰ দুৰ্ঘটনা,দুজনৰ মৃত্যু…\nআগৰ পিছৰ 1 of 6,933


এঞ্জেল ৰিটাৰ্ণছ (“আই এছ এলত এনেকুৱাও হয়নে”ৰ দ্বিতীয় খণ্ড) (নিলোৎপল শর্মা) - সাহিত্য ডট অৰ্গ\nৰাইজৰ বাৰু এঞ্জেললৈ মনত আছেনে ? নাই চাগে ! ক’তনো থাকিব ! এঞ্জেলতো আৰু প্ৰীতি জিন্টা নহয় যে বহুত দিনৰ মূৰত ভোটোংকৈ ওলালেও মনত পৰি যাব । নাথাকিলেও নাই…মোৰনো কি ! এনেই সুধি চালো হে ! মোৰ কিন্তু মনত আছে আৰু দস্তোৰমত থাকিবও । হেইয়া…! ভাবিছিলোৱে । কোন এঞ্জেল বুলি যে নুসুধাকৈ থাকিব নোৱাৰে, ভাবিছিলোৱে…! বৰ দিগদাৰ দেই, আনৰ কথাৰ ভাগ ল’বলৈ খুব ভাল পায় ন’ !! মই যদি নিজে ক’ব ওলালো হয় তেতিয়া কথাটো বেলেগ । কি যে হ’ব…!! আচ্ছা, ঠিক আছে,সুধিলেই যেতিয়া কওঁ- সেই যে “আই এছ এল”ত ভাগিনক কোলাত লৈ খেল চাবলৈ সুযোগ পাইছিলো, বোলো হয়….! সেই এঞ্জেলৰ কথাকে কৈছো । আপোনালোকে চাগে ভাবিছে ইয়াৰ আকৌ আজি হঠাৎ এঞ্জেললৈ মনত পৰিল কিয়…!! পিছে খাতাং খিতিং কৈ থওঁ, এঞ্জেললৈ মোৰ এনেই মনত পৰা নাই । আজি ‘ভেলেন্টাইন ডে’ নহয় নেকি । ৰাস্তাই ঘাটে কিমান এঞ্জেলে এইটো দিনত পিয়াপি দি ফুৰিছে, সেইবোৰ দেখিলে মোৰো এঞ্জেললৈ মনত নপৰাকৈ থাকিব পাৰে জানো !!\nকিছুবছৰ আগৰ কথা, সেইবছৰ ‘ভেলেন্টাইন ডে’ৰ কেইদিন মান আগতে এঞ্জেলৰ লগত ফোনত কথা পাতি থাকোতেই হঠাৎ ‘ডাবৰ হানি’, ‘ডাবৰ হানি’ গোন্ধ এটা পালোঁ, এনে লাগিল যেন এঞ্জেলৰ মুখৰ পৰা এসোপামান মৌ সৰসৰাই ওলাইছে আৰু সেইসোপা ফোনটোৰ মাজেৰে বৈ আহি মোৰ কাণত সোমাইছেহি । লগে লগেই বুজিলো যে এঞ্জেলৰ মাত্ৰাধিক মৌবৰষা মাত ওলাল মানেই পাৰ্চত থকা গান্ধীকেইটাৰ ওলাই যোৱাৰ সময় হ’ল । তাকে নকৰিলেই ফেনে ফুটুকাৰে ওফন্দি উঠিব বৰলুইত । ড’ন্ট আৰ্ণ্ডাৰেষ্টিমেট দ্যা পাৱাৰ অৱ হাৰ ওফন্দা মুখ । তাতকৈ সকলোখিনি ঢালি বাকি উলিয়াই দি, পাৰ্চত খুচুৰা পইচা লৈ ফুৰাই ভাল !\nষষ্ঠ ইন্দ্ৰীয় সাৱধান হৈ পৰিল এইবাৰ বা আকৌ কি ! এইবাৰ ব্লুটুথ হেডফোন । আচলতে সেইখিনি সময় অসমৰ চুকে কোণে ব্লুটুথ হেডফোন সোমাই পৰিছেতো সেইকাৰণেই এটা নিজৰ কাণতো লগাই চাব মন গৈছে চাগৈ । আপোনালোকে চাগে ভাবিছে তাই যি দেখে তাকেই লাগে ধৰণৰ ছোৱালী । কিন্তু এইবাৰো আপোনালোকৰ ধাৰণা ভুল । আমাৰ তাই তেনেকুৱা একদমেই নহয় ।\nতাই মোক কি ক’লে জানে- “জানানে জান, মোৰ লগৰ যে পম্পী, তাইক দূৰ্গাপূজাত এইবাৰ বয়ফ্ৰেণ্ডে ব্লুটুথ হেডফোন এটা দিলে । ইচ্ কি যে ওষ্টাদি ওষ্টাদি কথা তাইৰ সেইডাল কাণত লগাই লৈ । মই কেতিয়াবা তোমালৈ ফোন কৰা তাই যদি দেখে মোৰ ফালে যিহে চাৱনি দিয়ে । ইমান ঠাট্টা মাৰি হাঁহে নহয় । দেতাক ক’লো, দেতাই আকৌ গালি হে পাৰিলে জানানে ! ক’লে- এনেই দুটা মাহে দৰমহা নাই, কি যে ফটুৱা বস্তুবোৰ বিচাৰি থাক নহয় । ইফালে আকৌ ৰিজাল্ট কৰিছ সেইখন…\nএই দেতাতোও মানে একদম একো নুবুজে । চব কথাতে মোৰ ৰিজাল্টটোক নাটানিলে কথাই ক’ব নোৱাৰে । খঙেই উঠি যায় কেতিয়াবা ।“\n“নকৰনো কিয় খং তেন্তে…হেৰৌ, বাপেৰৰ দৰমহাৰ, বাপেৰৰ পইচাৰ চিন্তা খুব কৰ… মোৰ পাৰ্চটো কি ৰিজাৰ্ভ বেংক নেকি হা…”\nআপোনালোকে কি মই তাইক এনেকৈ কৈছোঁ বুলি ভাবিছে নেকি…?? কিয় কম…? কিয় কম হে…? কৃষ্ণ.. কৃষ্ণ.. এনে কথা কোৱাও পাপ, ভাবাও পাপ দেই…ইচ ইচ ইচ…আৰু কেতিয়াবা ভাবিলেও মনে মনে ভাবিব লাগে…।\nমোৰ তেতিয়া চাকৰি বাকৰি নাই, আৰু তেনেকুৱা অৱস্থাত কলিজা ডাঠ জনেহে লগত এঞ্জেল লৈ ঘুৰিব পাৰে । মইতো ঘুৰাই নহয়, ধুনীয়াকৈ মেনেজো কৰি গৈছোঁ । এই ধৰক ব্লুটুথ হেডফোনটো তাই বিচাৰি দিলে । আইদিয়া এটা কৰি সেইটোৰ দামটো কিমান হ’ব পাৰে উলিয়াই ল’লো, বুজিলো পাৰ্চত থকা কেইটাৰে নহ’বগৈ । তেতিয়া এইবিধ কৰ্ণ অলংকাৰ চৌখিন জনেহে পিন্ধে । কি কৰা যায়, ইফালে আকৌ ‘ভেলেন্টাইন ডে’ৰ খৰচটোও আছে । মই এঞ্জেলক ক’লো- “চোৱা মই আকৌ বেলেগ এটা কথাহে ভাবিছো, ভেলেন্টাইন ডে টো চবেই চেলিব্ৰেট কৰে, তাতকৈ আমি আমাৰ এনিভাৰ্চেৰীটো চেলেব্ৰেট কৰিম । ধুনীয়াকৈ, ডাঙৰকৈ…। ভেলেন্টাইন ডে টো আৰু কমন ফেষ্টিভেল দিয়াচোন ।”\nকথাটো শুনি তাই যে ইমান ভাল পালে নহয়…..!! হেইয়া, কিয় ইমান চকুচৰহা হে আপোনালোক…কিয় খং কৰিব আকৌ তাই ! তাই কথাটো শুনি সঁচাকৈয়ে ভাল পালে, তাই বুজা ছোৱালী, মই কিবা এটা কথা এবাৰ ক’লেই তাই বুজি পায় ।\nতাই মোক কি ক’লে জানে ? ক’লে- “সঁচা… আমাৰ এনিভাৰ্চেৰীটো সঁচাকৈ ডাঙৰকৈ চেলিব্ৰেট কৰিবা… অ’, ওৱাও… মজা হ’ব.. এতিয়াই কৈ থৈছো, মোক কিন্তু তেতিয়া ধুনীয়া এন্ড্ৰইড ফোন এটা দিব লাগিব…আজিকালি বহুতেই লৈছে, তোমাৰ লগত কথা পাতিবলৈ কিমান যে ভাল লাগিব তেতিয়া….”\nমই বোলো- “হেৰি নহয়, তোমাৰ দুবাৰ ৰিজাল্ট বেয়া হৈছে, হেডফোন লগালে কালিলৈকে যদি পম্পীয়ে হাঁহি দিয়ে ! আকৌ দেতাই দেখিলেতো কথাই শেষ । তাতকৈ এইবাৰ পৰীক্ষাটো দি লোৱা, কেইদিননো আছে পৰীক্ষালৈ, তাৰ পিছত মই ধুনীয়া হেডফোন এটা দিম… হ’ব…??”\nতই চাওঁক কিমান নিৰ্জু ছোৱালী… আনে হোৱা হ’লে খঙত গৰজি উঠিল হয়, কিন্তু তাই গৰজি উঠাতো দূৰৈৰ কথা কান্দিহে দিলে । কান্দি কান্দি ক’লে- “মোক কোনেও নুবুজে, কিবা এটা বিচাৰিলেই চবেই মোৰ ৰিজাল্টটোকে পাই…! ৰিজাল্ট কিবা অকলে মোৰহে বেয়া হৈছে নেকি…!! নালাগে, নালাগে কোনেও একো দিব নালাগে মোক…! মই মৰি যোৱাই ভাল… এনেই চবৰে বোজাহে হৈছো মই…!”\nমই কিন্তু বুজিলো, আজে বাজে কথাত আৰু মূৰ মাৰি থাকি লাভ নহ’ব, হেডফোনটো কেনেকৈ কিনিব পাৰি চিন্তা কৰাহে ভাল হ’ব । ঘৰত বিচাৰিয়ে দিও নেকি টকা দুটামান… পিছে, হঠাৎ এছ্ ছান্দলৈ মনত পৰিল… সেই যে কিতাপৰ প্ৰকাশন গোষ্ঠী “এছ চাণ্ড এণ্ড কম্পেনী লিমিটেড”..। টেবুলখনত ইঞ্জিনীয়াৰিঙৰ কিতাপে দম হৈ আছে, দাটাবেছ মেনজমেন্ট চিষ্টেমৰ তিনিখন কিতাপ আছে, ধুৰ তিনিখন কিতাপ কিয় লাগে, চবতেইতো নৰ্মেলাইজচন একে কেইটাই, ইঞ্জীনিয়াৰিং মেথেমেটিকছো দুখন আছে, দুয়োখনতেইতো একেই ইন্টিগ্ৰেচন, একেই প্ৰেবেবিলিটি, এখন নিজে কিনিছিলো এখন পিছত কলেজৰ পৰা দিছিল…মুঠতে কিতাপৰ পৰা মোটামুটি পাঁচশ মান ওলাব, পুৰণি ট্ৰিবিউনৰ দমটোৰ পৰাও তিনিশমান আহি যাব…।।\nমুঠতে শেষত কিবা কিবিকৈ মেনেজ হ’ল…। অশেষ বিচাৰ খুচাৰ কৰি, লিৰিকি বিদাৰি চাই, পুংখানোপুংখকৈ এক্কেবাৰে আঁতিগুৰি মাৰি শেষত কিতাপ, পেপাৰ, দেউতাৰ দৰমহা আদিৰ সন্মিলিত প্ৰচেষ্টাত ব্লুটুথ হেডফোন এটাৰ গৰাকী হ’লো, খন্তেকৰ বাবে হ’লেও হওঁক, কিন্তু গৰাকী হ’লো আৰু…।\nফাইনেলি, ভেলেন্টাইন ডেও পালেহি । সেইদিনা এঞ্জেলৰ কথামতেই মন্দিৰ দৰ্শন কৰিলোগৈ । ভাবিছে চাগে, এঞ্জেল সাংঘাটিক ধাৰ্মিক, লগতে মইও । পিছে কৈ থওঁ- মই সিমান নহয়, কিন্তু এঞ্জেল…বাপৰে, সাংঘাটিক ধাৰ্মিক । তাইতো কৈয়ে দিছিল- পাৰ্ক ৰেষ্টুৰেন্টততো চবেই যায়, কিন্তু মন্দিৰৰ শিলবোৰৰ ফাকে ফাকে প্ৰেম কৰিবলৈকো অন্তৰত ভক্তি লাগে । দেখিছে তাই কিমান দকৈ কথাবোৰ ভাবিব পাৰে । কিমান গূঢ়াৰ্থ থাকে তাই কোৱা কথাবোৰৰ । মন্দিৰ গৈ পাইয়ে তাই লৰালৰিকৈ নিজেতো সেৱা কৰিলেই, মই দিয়া ভেলেন্টাইন ডে গিফ্টটোকো মানে হেডফোনটোকো মন্দিৰৰ পুৰোহিতৰ হতোৱাই ফুল নিৰ্মালি দি পূজা কৰালে । দেখিছে, মই দিয়া গিফ্টটোলৈ কেনেকুৱা আগ্ৰহ । ইয়াতেই প্ৰমাণ হয় মই দিয়া একোটা সৰু গিফ্টৰো তাইৰ জীৱনত মূল্য কিমান আছে । চকুচৰহা মখাই জ্বলি মৰিলেও লাভ নাই । মোৰ দৰে কঁপাল সকলোৰে নাথাকে । ভেলেন্টাইন ডেটো সুন্দৰকৈ পাৰ কৰিলো ।\nহওঁক দিয়ক, যেনেকেই নহওঁক মই যে তাই বিচৰা বস্তুটো দিব পাৰিলোগৈ । পিছে, এন্ড্ৰইড ফোন এটাৰ কথাও কৈছিল নহয়, পাৰ্চটো খুলি চালো, কেইটামান দহটকীয়া আৰু দুখ ভাগৰত কোচমচ খাই পৰি থকা পঞ্চাশটকীয়া এটা । এহ্ বাদ দিয়া, এনিৰ্ভাচেৰীলৈ এতিয়াও সাত মাহ বাকী আছে । কিবা এটা কৰিব লাগিব । একো নহ’লেগৈ ঘৰৰ পৰা লম আৰু ।\nপিছে এইবাৰ চিন্তা কৰাৰ পাল তাইৰ পৰীক্ষাকলৈহে । চেহ্ কি বা কৰে । আগৰ দুবাৰ ৰিজাল্ট বেয়া কৰিছে । দেউতাকেতো তাইক কৈয়ে দিছে- “এইবাৰ বেয়া হলে তই ঘৰলৈয়ে নাহিবি ।”\nসোমাব নিদিলে তাই আকৌ আহি মোৰ তাত সোমাবহি নেকি…!!\nহেই… চব কথা আপোনালোকে আগতেই ভাবি লয় কিয় হে…মই কৈ আছোঁতো…অমংগলীয়া কথাবোৰ কিয় ইমানকৈ চিন্তা কৰে হয়নে…!\nমই এইবোৰ একো ভাবা নাই, তাই এইবাৰ পাছ কৰিবই হে… এতিয়ালৈকে পঢ়া-শুনা ইমানকৈ কৰা নাই, নাই পঢ়া যদিও পঢ়িব আৰু । মুঠতে পাছ কৰি ওলাই যাব লাগে এইবাৰ…!! ধেই লাগে নহয়, এইবাৰ পাছ কৰিবই । এনেও তাইৰ ব্ৰেইনটো ভাল, অলপ পঢ়িলেই হ’ব । পাছো কৰিব, বাপেকে ঘৰত সোমাবও দিব ।\nপৰীক্ষা হৈ গ’ল, ৰিজাল্ট দিয়াৰ দিনাহে মোৰ শান্তি নাই, তিনিদিন মানৰ পৰা তাইৰ ৰিজাল্ট বেয়া হ’ল বুলি সপোন দেখিছো, মনটো মাৰি দিয়ে বুলিয়ে তাইক কিন্তু কোৱা নাই । দুপৰীয়া সময়ত তাইৰ ফোন আহিল । মোৰ ব্লাডপ্ৰেচাৰ বাঢ়ি গৈছে । ৰিচিভ কৰাৰ লগে লগে তাই চিঞৰি উঠিল । তাই পাছ… পাছ মানে একেবাৰে ফ্ৰাৰ্ষ্ট ক্লাছ…!! । মই ক’লো- “হেই হ’বই নোৱাৰে ।” খঙত লগে লগে তাই ফোনটো কাটি দিলে । ধেইত্… কি যে ওলাই যায়, শ্লিপ অৱ টাং…। মোৰোনো কি দোষ কওঁকছোন… খবৰতোৱে তেনেকুৱা…\nপিছত বহু বুজনিৰ মূৰত তাইৰ উষ্ণতা স্বভাৱিক অৱস্থালৈ ঘুৰাই আনিলো, লগতে এইটোও গম পালো যে তাই কোৱাতোৱে সঁচা, দুবছৰ ৰিজাল্ট বেয়া হোৱাৰ পিছতো হাৰ নামানিলে আৰু এইবাৰ এঞ্জেলে সকলোৱে চক খোৱাকৈ ফাটাফাটি ৰিজাল্ট কৰি দেখুৱালে ।\nমই সেই সময়ত কিমান হেপ্পী নুবুজালেও হ’ব চাগৈ । কি…? কি ক’লে…? আৰে অ’.. অ’… তাই সঁচাকৈয়ে পাছ কৰিছে, ফ্ৰৰ্ষ্ট ক্লাছো পাইছে । হে হৰি…!! ইমান পৰে যে দুবছৰ ফেইল বুলি কৈ আছিলো সেইটোচোন একেবাৰতে বিশ্বাস কৰিছিল..! পাছ বুলি ক’লোতো, দহবাৰ শুনিলেহে বিশ্বাস কৰিব মানে !! এতিয়া আৰু চৰ্টিফিকেটখন দেখুৱালেহে হ’ব… আপোনালোকো যে আৰু…।\nআৰু এনেও তেৰাই পৰীক্ষা ৰিজাল্ট ফালি দিয়াৰ পিছতে মোৰো কঁপালখন দুফাল কৰিছিল নহয় । সেই যে অজুহাতবোৰ… “তুমি শকত হৈছা”, “ক’লা পৰিছা”… “মোক আজিকালি তুমি অলপো নুবুজা”…ইত্যাদি ইত্যাদি…। এই শক্তিশালী সংলাপবোৰ তেতিয়াৰ পৰাই লাহে লাহে আৰম্ভ হৈছিল । ইফালে তেৰাই আকৌ মোৰ ফেচবুকৰ পাছৱৰ্ডো জানিছিল, মইও জানিছিলো । হাও সেইখিনি সময়ৰ কথাই বেলেগ আছিল…মইয়ে স্বৰ্গ, মইয়ে ধৰ্ম, মইয়ে পৰমং তপঃ । যেন মোক মাটিত থলে পৰুৱাই খাব, মূৰত থলে ওকনিয়ে খাব, ক’ত থব চিন্তাতে মৰিছিল । সেইকাৰণে মই যাতে মোৰ ফেচবুক একাউন্টত আন কোনো সন্দেহজনক প্ৰিঞ্চেচৰ লগত আপত্তিজনক বৈঠকত মিলত হ’ব নোৱাৰো তাৰ কাৰণে চি বি আইৰ এঞ্জেল শাখাৰ চেকিং চলিছিল প্ৰায়ে । তেতিয়া মোৰ একাউন্টটোক লৈ স্বয়ং জোকাৰবাৰ্গো নিচিন্ত আছিল যে মোৰ একাউন্টৰ পৰা কোনো কম্প্লেইন নাহে । মুঠতে মোকলৈ বিৰাট চিন্তা । পিছলৈ যেনিবা নিজে খন্দা গাতত নিজেই সোমাই মৰিল । এদিনহে মই তাইৰ একাউন্টটো চাদেন ভিজিত এটা দিলো…যি দেখিলো, জয় হনোমান, জয় হনোমান বুলি তিনিবাৰ নামলৈ কিমান দিনলৈ যে ফেচবুক বুলিলেই ভয় খোৱা হ’লো । কেৱল মনত ৰৈ গ’ল কেইটামান নাম…জোনাক শুভ্ৰজিত বৰুৱা, নিলিম কুণ্ডন ভট্টাচাৰ্য, পৰিক্ষীত মধুকল্য…. এনেকুৱা মুঠতে আঠটামান আছিল নেকি…!! গোটেইবোৰক এতিয়া মনত নাই ।\nবাৰু যিয়েই নহওঁক, মোৰ লগত কানেকচন দি এণ্ড হোৱাৰ পিছত বহুত দিনলৈ একো খবৰ নাপাও । যিকেইদিন তাইৰ লগত থাকিলো ভালেৰেই থাকিলো, মাহীৰ ছোৱালীৰ পৰা নোটছ অলপ জেৰক্স কৰি সেইবোৰো পঢ়িবলৈ বাধ্য কৰালো, মোৰ কথা শুনি পঢ়িলে কাৰণেই সেইবাৰ পাছো কৰিলে । এইয়াই সম্ভৱ মোৰ ভালপোৱাৰ সফলতা । ইমানৰ পিছত এটা কথাকে বুজিলো সঁচা ভালপোৱাই সকলো কামকেই সম্ভৱ কৰি তোলে । মোৰ প্ৰতি থকা মৰমৰ বাবেই মোৰ কথা পেলাব নোৱাৰি মই দিয়া নোটছখিনিৰ সদব্যৱহাৰ কৰিলে । নকৰিবনো কিয়, হেডফোনটোকে যদি মন্দিৰত পূজা কৰাইহে গ্ৰহণ কৰে তেন্তে নোটছবোৰ জানো দলিয়াই পেলাব পাৰে । মুঠতে মোৰ দীৰ্ঘদিনীয়া ৰিলেচনটোৰ এইটোৱে সুখৰ কথা যে মই নেৰানেপেৰাকৈ লাগি থকা আৰু নোটছ যোগাৰ কৰি দিয়াকে আদি কৰি তাইৰ কাৰণে কৰা কষ্টখিনিৰ ফলতেই দুটা বছৰে পাছ কৰিব নোৱাৰাকৈ থকা বাধাতো আঁতৰি গৈছিল, কেৱল আঁতৰাই নহয় চকিং ৰকিং ৰিজাল্টো কৰি দেখুৱাইছিল ।\nপিছে যোৱা বছৰ ভেলেন্টাইন ডেৰ দিনা তাইৰ এটা মেছেজ আহিছিল । মেছেজটোত লিখা আছিল – “মই জানো, মই বহুত ভুল কৰিলো, তুমি মোৰ পৰীক্ষাৰ বাবে বহুত কষ্ট কৰি দিলা অথচ তোমাক মই ধন্যবাদ এটাই দিয়া নহ’ল । তোমাৰ এই সহায় মই কেতিয়াও নাপাহৰো, কিন্তু সহায় এটা বেলেগ বস্তু আৰু সম্পৰ্কও এটা বেলেগ বস্তু । সেয়ে মই আঁতৰি আহিলো । মোক ক্ষমা কৰি দিবা নিকু…।”\nমেছেজটো দেখি মোৰ আৰু ক’তনো খং উঠিব, নাই উঠা । পিছে ভাবিলো মোক জানো তাই নিকু বুলি মাতিছিল কেতিয়াবা…!!! জান…, সোণ, দেহা, হানি, চুইটহাৰ্ট….নাহ্…নাই মাতা…কোনোদিন মোক নিকু বুলি নাই মাতা…তাৰমানে তাই মোৰ নামটোও পাহৰিলে নেকি…!! নে এইটো মেছেজ বেলেগলৈ পঠিয়াইছিল ! কিন্তু বেলেগলৈওনো কেনেকে পঠিয়াব ! কাৰণ মেছেজটোতচোন মই তাইক পৰীক্ষাত কৰা সহায়খিনিৰ কথাই লিখিছে । ধেই, বৰ কনফিউজ দেই, হেৰৌ ঘৰত মা-বেহেন….অহ্ নহয়, ঘৰত গিৰিয়েৰ-কেঁচুৱা নাই নেকি যে পুৰণা এলবামবোৰ খুচৰি আছ…মোকনো মেছেজটো দিলি কিয়…!\nইমান কনফিউজ লোড ল’ব নোৱাৰি…লগে লগে তাইৰ বান্ধৱী ৰিমিক ফোন কৰিলো আৰু সুধিলো- ৰিমি এই নিকু কোন অ’…তাইৰ গিৰিয়েকৰ নামছোন কিবা অনিৰ্বান নে নিবাৰণ এনেকুৱাহে কিবা এটা আছিল !!\nৰিমিয়ে ক’লে- তুমি নিকুৰ কথা নাজানাই নেকি…?\nমই বোলো – নাজানো !\nৰিমিয়ে ক’লে- ধেই, তুমিও যে মানুহ আৰু…! নিকুৰ কাৰণেইতো তাই দুবছৰৰ মূৰত বি এ ফাইনেলটো পাছ কৰিছিলগৈ ।\nমই বোলো- হেই কি কোৱা অ’… তাইকচোন পৰীক্ষাত মইহে…\n:অ’… তুমি তাৰমানে কথাবোৰ গমেই নোপোৱা ?\nমই বোলো – নাপাওঁ, কি কথানো…?\nৰিমিয়ে কৈ গ’ল–“নিকুৱে তাইক ব্লুটুথ হেডফোন এটা দিছিল, পৰীক্ষা হলত তাই সেইটো কাণত পিন্ধি যায়, চুলিবোৰেদি সেইটো ঢাকি লয় আৰু লগতে স্কাৰ্ফ বা ষ্টল জাতীয় পাতল কাপোৰ এখনেৰেও মূৰটো ঢাকি লয়…কোনোবাই সুধিলে কয় তাইৰ হেনো অলপ টনছিল প্ৰব্লেম হৈ আছে, ঠাণ্ডা লগাব নোৱাৰে…। গতিকে কোনেও একো নাভাবেও…। ইফালে তাই ফুচফুচাই প্ৰশ্নটো কৈ দিয়ে, সিফালে নিকুৱে ঘৰত বহিয়ে তাইক কৈ গৈ থাকে আৰু তাই লিখি যায়… নিকুৰ ওচৰত বোলে তাৰ মাহীয়েকৰ জীয়েকৰ নোটছ অলপ আছে , তাৰ পৰা চাই চাই সি তাইক কৈ থাকে । আমাৰ লগৰ যে পম্পী…তাইও তেনেকুৱাই কৰে পৰীক্ষা হলে…।”\nমোৰ সেই সময়ত অৱস্থা কি হ’ব…বুজিব পাৰিছেই নিশ্চয়…!! লগে লগেই ফ্লেচবেক— এছ ছান্দৰ কিতাপ কেইখন, পুৰণা আছাম ট্ৰবিউণৰ ওখ দমটো, ডাঙৰ ব্লুটুথ হেডফোন বেয়া লাগে বুলি কোৱা কাৰণে বহুত বিচাৰি বিচাৰি দিয়া কলা ৰঙৰ সৰু অকণমানি হেডফোনটো, মন্দিৰত সেইটোক কিয় পূজা কৰাইছিল সেইয়াও বুজি উঠিলো… মাহীৰ ছোৱালীৰ জেৰক্স কৰা নোটছবোৰ… আৰু সেইবোৰকে চাল্লা চাই চাই এই নিকুৱে…!! কিন্তু এই নিকু কোন…?? মইতো কেতিয়াও তাইৰ মুখত নিকুৰ নাম শুনা নাছিলো…! তেন্তে কোন এইজন ভদ্ৰলোক নিকু…?\nমই বোলো – ৰিমি, এটা কথা কোৱাচোন..এই নিকু কোননো..?\n: নিকু আচলতে তাই মৰমতে মাতা নাম, তাৰ আচল নাম- নিলিম কুণ্ডন… নিলিম কুণ্ডন ভট্টাচাৰ্য…। চমুকৈ নিকু…! তাইৰ এক্স আকৌ…\nঅত্ টেৰি… সিও তাৰমানে এক্স হে…! হেই.. সি কি হয় সেইটো বাদ, মই নিজে কি !! মই দেখুন তেন্তে ওৱাই বা জেড্ হে হমগৈ…বুজিলো, এইজন সেইজনেই যি জনক মই তাইৰ ফেচবুক একাউন্টটো চাদেন ভিজিত দিওতে দেখিছিল– “কাজল ল’লে তোমাক তামাম লাগে” বুলি এইজন ভদ্ৰলোকেই কৈছিল…ঠিকেই…।\nকিন্তু হেডফোনটো ?? সেইটো আজিকালি তাই ব্যৱহাৰ কৰে নে কেঁচুৱাটোক খেলিবলৈ দিয়ে…নাজানো । কিন্তু ভেলেন্টাইন ডে আহিলেই মোৰ তালৈ বৰকৈ মনত পৰে…\nআজি হেডফোনটোৰ পঞ্চমটো জন্মদিন । এইদিনটোত তোমাক সেমেকা চকুৰে সোঁৱৰিছোঁ…। তুমি যতেই আছা, যি কণ্ডিচনতেই আছা, সুখ আৰু শান্তিৰে এনেকৈয়ে মাথো যুগে যুগে চাৰ্ভিছ দি থাকা….\n← স্বৰ্ণ-জয়ন্তী (ৰূপাংকৰ চৌধুৰী)\nভেলেণ্টাইন ডে’ আহিলত মনত পৰিছে… (আব্দুছ চাজিদ) →\nবানৰ আশীৰ্বাদ — বন্তি বৰঠাকুৰ বৰুৱা


বান্ধোন- ঋতুপৰ্ণা মহন্ত - সাহিত্য ডট অৰ্গ\nবান্ধোন- ঋতুপৰ্ণা মহন্ত\nনীলা আকাশখনত এচপৰা মাত্ৰ ডাৱৰ৷ শুদ্ধ বগা৷ ডাৱৰচপৰাক ভেড়া এটা যেন দেখা গ’ল৷ সোণমনিৰ কিতাপত থকা ভেড়াটোৰ লেখীয়া৷ তাৰপাছত লাহে লাহে ভেড়াটোৰ ঠেংকেইটা নোহোৱা হৈ গ’ল৷ এইবাৰচোন ডাৱৰচপৰাক গাড়ী এখন যেনহে লাগিল৷ চাই থাকোতেই ডাৱৰচপৰাই কেতিয়ানো ৰূপ সলাই পেলালে জানো!\n: কি চাইছা মা?\nখোলা খিৰিকিখনেৰে নিবিষ্ট মনেৰে আকাশখনলৈ চাই আছিলো৷ সোণমনিৰ মাতষাৰ শুনি উচপ খাই উঠাদি উঠিলো৷ আকাশৰপৰা চকু নমাই আনি তাৰ ফালে চাব খোজোতে তেনেই আন্ধাৰ মুন্ধাৰ যেন লাগিল৷ বাহিৰত চৌফলীয়া ৰ’দ৷ একেৰাহে ৰ’দৰ ফালে চাই থকাৰ কাৰণেই এই অৱস্থা৷\n: আকাশলৈ চাইছোঁ সোণ৷\nসোণমনি আহি মোৰ কোলাতে বহিলহি৷\n: চোৱা মা, সৌটো ৰাক্ষস৷\nডাৱৰচপৰালৈ আঙুলিয়াই সি ক’লে৷ আচলতে এই কামটো আমি প্ৰায়ে কৰো৷ পূৰ্ণিমাৰ জোনটো চাই চাই আমি দুয়োটাই জোনটোত থকা তুলসী গছ এজোপাৰ কথা পাতো৷ আকাশত ভাহি থকা চপৰা চপৰ ডাৱৰবোৰৰ মাজত বিভিন্ন অৱয়ব বিচাৰি ফুৰো৷\nমই আকৌ এবাৰ আকাশলৈ মূৰ তুলি চালো৷ সি কোৱা ৰাক্ষসটো পিছে মই নেদেখিলো৷ ডাৱৰচপৰাক মোৰ ধ্যানমগ্ন ঋষি এজনৰ দৰেহে লাগিল৷\nআমি দুয়োটাই ডাৱৰচপৰাক যেনেকৈ মন যায়, তেনেকৈয়ে চাইছোঁ৷ আচলতে প্ৰতিটো বস্তুকে প্ৰত্যেকে নিজস্ব দৃষ্টিভংগীৰে চায়৷\nএইষাৰ কথাকে মই সুব্ৰতকো বুজাইছিলো৷ তেওঁ কথাবোৰ তেনেই সহজভাৱে লৈছিল৷ মই কৈছিলো, সমাজখনে তেওঁৰ দৰে নাভাবে৷ যিটো কথাক তেওঁ সাধাৰণ বুলি ভাবিছে, আন মানুহৰ দৃষ্টিত সেইটো সাংঘাতিক ডাঙৰ কথা আৰু সমাজৰ তেনে দৃষ্টিভংগীলৈ মই ভয় কৰো৷ বৰ ভয় কৰো৷ মোৰ কথা শুনি দপদপাই উঠিছিল সুব্ৰত৷\n: কালৈ ভয় কৰিছা তুমি? এমহীয়া কেঁচুৱা এটা কোলাত লৈ বিধৱাৰ সাজ পিন্ধিবৰ সময়ত, যিবোৰ মানুহে তোমাক কুলক্ষণী বুলি ককৰ্থনা কৰিছিল, সেইবোৰ মানুহলৈ? নে অকলশৰীয়া বুলি ভাবি অনবৰতে অপকাৰ কৰিবলৈ চোপ লৈ থকা মানুহবোৰলৈ? কালৈ?\nমোৰ ওচৰত এইবোৰ প্ৰশ্নৰ উত্তৰ নাছিল৷ মই মাত্ৰ উচুপিছিলো৷ কান্দিবলৈকে যেন মই জীয়াই আছিলো৷ মানুহজন ঢুকুৱাৰ পাছত শাহুৰ গালি শুনি কান্দিছিলো, ঘৰে বাহিৰে মানুহবোৰে মোক আৰু এমহীয়া সোণমনিক কুলক্ষণীয়া বুলি বু বু বা বা কৰিবৰ সময়ত কান্দিছিলো, ওপজা ঘৰখনলৈ ঘূৰি অহাৰ পাছত ককাইদেউ, নবৌৰ হুঁটা মাতবোৰ শুনি কান্দিছিলো৷ সুব্ৰতক লগ পোৱাৰ পাছত আকৌ হাঁহিবলৈ শিকিছিলোহে মাত্ৰ৷ মানুহবোৰে মোৰ গাত চৰিত্ৰহীনাৰ মোহৰ লগাইছিল৷ মই আকৌ কান্দিছিলো৷\n: জীৱনৰ বাকীছোৱা সময় স্বামীৰ চৰণ চিন্তি সতী সাধ্বী হৈ জীয়াই থাকিবি আই৷\nমানুহজনৰ শ্ৰাদ্ধৰ দিনা ভকতসকলে এইদৰে আশীৰ্বাদ দিছিল মোক৷ মই যেন একো বুজি পোৱা নাছিলো৷ মানুহজন যে একেবাৰে মোৰ কাষৰপৰা নোহোৱা হৈ গ’ল, সেই কথাটো মানি ল’বলৈকে বহুদিন লাগিছিল৷ ইমান আচম্বিতে ঘটনাবোৰ ঘটিছিল৷\nদুৰ্ঘটনাটো সম্পৰ্কীয় ননদজনীৰ বিয়া খাবলৈ যাওঁতে হৈছিল৷ সেইখন গাড়ীতে ময়ো যোৱাৰ কথা আছিল৷ তেৱেই নিদিলে৷ বিয়া খোৱাৰ নামত এমহীয়া সোণমনিয়ে কষ্ট পোৱাটো তেওঁ বিচৰা নাছিল৷ সোণমনি তেওঁৰ দেহলাউ আছিল৷ কেতিয়াবা ভাবো সেইদিনা তেওঁৰ সৈতে ময়ো যাব লাগিছিল! এতিয়া জীয়াই থাকি ইমান যে যন্ত্ৰণা পাইছোঁ৷\nসেইখন গাড়ীতে যোৱা মোৰ জাজনীও একেটো দুৰ্ঘটনাতে নোহোৱা হৈছিল৷ ঘৰখনত একেদিনাই দুখনকৈ চিতা জ্বলিছিল৷\n: পাঁচবছৰীয়া ছোৱালীজনীক লৈ কণবাপু ওৰেটো জীৱন কেনেকৈ থাকিব অকলশৰে৷ ছোৱালী এজনী চাই তাৰ ঘৰখন পাতি দিয়াই ভাল৷\nতিলনিৰ দিনাখনৰপৰাই দাদাক চাই চাই আটায়ে কোৱা কুই কৰিছিল৷ বেছিদিন ৰ’বলগীয়া হোৱা নাছিল৷ মই মাৰ ঘৰলৈ ঘূৰি অহাৰ দুদিনমানৰ পাছতে নতুন মানুহ এজনী সেইখন ঘৰৰ বোৱাৰী হৈ অহাৰ খবৰটো পাইছিলো৷\nমই মানুহজনৰ ছবিখন মনত ৰাখি জীয়াই আছিলো৷ নতুনকৈ সংসাৰ এখন কৰাৰ কথা মোৰ মনলৈ কোনোদিনে অহা নাছিল৷ সেইবোৰ কথা মনলৈ অনাটোও পাপ বুলি ভাবিছিলো৷ আজিও ভাবো৷\nতেনেকুৱাতে মই চাকৰি পাইছিলো৷ অফিচলৈ দূৰ হোৱাৰ অজুহাত দেখুৱাই ঘৰখনৰপৰা ওলাই আহিছিলো৷ আচলতে দাদা বৌৰ মাত কথাই কষ্ট দিছিল মনত৷ নিজকে সেইখন ঘৰৰ বোজা যেন অনুভৱ হৈছিল৷\nতেনেকুৱাতে আচম্বিতে সুব্ৰতক লগ পাইছিলো৷\nসুব্ৰতক বিয়া কৰোৱাৰ সপোন মই কোনোদিনে দেখা নাই৷ মই জানো, বিধৱা হৈ এনে সপোন দেখিব নাপায়৷ কিন্তু তেওঁৰ কাষত মই নিৰাপদ অনুভৱ কৰো৷ তেওঁ এদিন আনৰ হৈ যাব, সেই কথা ভাবিবলৈ মোৰ কষ্ট হয়৷ সেইবুলি তেওঁক নিজৰ কৰি পোৱাৰ বাসনাও মোৰ নাই৷\nআচলতে মই বিচাৰোনো কি? সেই প্ৰশ্নৰ উত্তৰো মোৰ ওচৰত নাই৷\nসুব্ৰত কিন্তু আৰম্ভণিৰেপৰা আমাৰ সম্পৰ্কটো লৈ নিশ্চিত আছিল৷ তেওঁ বাৰে বাৰে আমাৰ বিয়াৰ কথা কৈছিল আৰু সমাজৰ দোহাই দি মই তেওঁক বাৰে বাৰে বাৰণ কৰিছিলো৷ খং, ক্ষোভত ফাটি পৰিছিল তেওঁ৷ কিন্তু মোক এৰি থৈও যোৱা নাছিল৷ সঁচা কথা ক’বলৈ গ’লে ময়ো তেওঁক এৰিব পৰা নাছিলো৷\nইকাণ সিকাণকৈ কথাবোৰ বিয়পি পৰিছিল৷ আত্মীয় কুটুমে মোৰ নাম লৈ নাক কোঁচাইছিল৷ দাদাই মোৰ সৈতে সম্পৰ্ক ছেদ কৰিছিল৷ সোণমনিক বুকুত সাৱটি জীয়াই থাকিবলৈ শিকিছিলো৷ মোৰ হাজাৰ বাধাৰ পাছতো সুব্ৰত মোৰ ছাঁ হৈ ৰৈছিল৷\n: মা, মোৰ আজি ঢেৰ হোমৱৰ্ক কৰিবলৈ আছে৷\nসোণমনিৰ মাতত মোৰ সম্বিত ঘূৰি আহিল৷ এনেকুৱা আজিকালি প্ৰায়ে হয়৷ কিছুপৰ নিতাল মাৰি থাকিলেই হাজাৰটা চিন্তাই জুমুৰি দি ধৰে৷\n: ব’লা সোণ, হোমৱৰ্কখিনি কৰি ল’বা তেন্তে৷\nসোণমনিক কোঁচত তুলি মই ভিতৰলৈ সোমাই আহিলো৷\nসন্ধিয়াৰ ভাগলৈ বতৰটো গুজৰি গুমৰি আহিল৷ বাৰিষা কালত বতৰৰ সঁচাকৈয়ে ভৰষা নাই৷ সোণমনিৰ হোমৱৰ্ক শেষ হয় মানে ভাতকেইটা ৰান্ধি লওঁ বুলি পাকঘৰত সোমালো৷ সোনকালে খাই বৈ বিছনাত পৰাই ভাল৷ গাজনি ঢেৰেকনিলৈ আমাৰ দুয়োটাৰে বৰ ভয়৷\n: মা, কোনোবা আহিছে৷ তোমাক মাতি আছে৷\nসোণমনি আহি মোৰ কাষতে ৰ’লহি৷ মই অকণমান আচৰিতেই হ’লো৷ বাহিৰত কলহৰ কাণে ঢলা বৰষুণ৷ ইমান বৰষুণৰ বতৰতনো কোন আহিল! সুব্ৰত? তেওঁতো নিশাৰ ভাগত কোনোদিনে নাহে৷ আজিনো কিয় আহিব!\nদুৱাৰখন খুলি দিলোহি৷ বাহিৰত তামুলী ৰৈ আছিল৷ সনাতন তামুলী৷ মোৰ সহকৰ্মী৷\n: বজাৰৰ ফালে আহিছিলো৷ বাটতে বৰষুণে পালে৷ ওলাই আহোঁতে বতৰটো ভাল দেখি ছাতিও নানিলো লগত৷ ভাবিলো তিতি বুৰি যোৱাতকৈ তোমাৰ ঘৰতে সোমাই যোৱাই ভাল৷ তুমিও অকলে আছা৷ বৰষুণৰ বতৰত বোলো লগ এটা হ’ব৷\nসনাতন তামুলীয়ে খৰধৰকৈ কথাকেইটা ক’লে৷ বাহিৰত ঘিটমিটীয়া আন্ধাৰ, তাতে মুষলধাৰে বৰষুণ পৰি আছে৷ এই সময়ত এইজন মানুহৰ উপস্থিতি মই মুঠেও কামনা কৰা নাছিলো৷ অফিচত তেওঁৰ সৈতে নিৰ্দিষ্ট দূৰত্ব এটা বজাই চলো৷ মানুহজনৰ কথা কোৱাৰ সুৰটো মুঠেও ভাল নালাগে৷ চাৱনিটোও এনেকুৱা, যেন গিলিহে পেলাব৷\n: আহক, বহকহি৷\nঅনিচ্ছা স্বত্তেও মই তেওঁক ভিতৰলৈ মাতিলো৷\n: তিতি বুৰি শেষেই হ’লো৷ এতিয়া তোমাৰ কাপোৰো পিন্ধিব নোৱাৰো নহয়৷ উপায় নাই৷ এনেকৈয়ে থাকিব লাগিব৷\nমানুহজনে কথাখিনি কৈ ঢেকঢেকাই হাঁহিলে৷ তেওঁৰ হাঁহি শুনি মোৰ গাটো শিৰশিৰাই উঠিল৷\n: ককাইদেউ, আপুনি বহকচোন৷ মই কেৰাহীত ভাজি দি থৈ আহিছোঁ৷\nকথাষাৰ কৈয়ে ততাতৈয়াকৈ মই তেওঁৰ কাষৰপৰা আঁতৰি আহিলো৷ আনদিনা মানুহজনক দাদা বোলো৷ আজি ককাইদেউ বুলিলো৷ কিজানি নিজৰ ভনী বুলি ভাবেই বা৷\nমোৰ কি কৰো, কি নকৰো যেন লাগিল৷ নাজানো কিয়, সুব্ৰতলৈ বৰকৈ মনত পৰিল৷\n: ভাত ৰান্ধিছা নেকি? মোলৈও চাউল বহাই দিয়া৷ ময়ো ইয়াতে খাই যাম৷\nমই উচপ খাই পাছলৈ ঘূৰি চালো৷ পাকঘৰৰ দুৱাৰমুখত তামুলী ৰৈ আছিল৷\n: হ’ব ককাইদেউ৷ খাই যাব৷ আপুনি বহকগৈচোন৷\nমোৰ মাতটো কঁপি কঁপি ওলাল৷\n: ৰ’বাচোন৷ কিহৰনো ইমান লৰালৰি৷\nমানুহজন মোৰ কাষ চাপি আহিল৷ মই থকথককৈ কঁপিবলৈ ধৰিলো৷\n: তোমাৰ শোৱনি কোঠাটো কোনফালে আছে? চোৱাচোন আজি বতৰটোও ইমান ভাল৷ অকলে থাকি ভাল পাবা জানো?\nসনাতন তামুলীৰ চকুকেইটা হিংস্ৰ বাঘ এটাৰ লেখীয়াকৈ ট ট জিলিকি উঠিল৷ আসঃ! কি কৰো মই এতিয়া! কি কৰো!\n: এইবোৰ আপুনি কি কৈছে ককাইদেউ? মই আপোনাৰ জীয়ৰীৰ বয়সৰ৷ কাবৌ কৰিছোঁ, মোক এৰি দিয়ক৷\nমোৰ মাতটো মিনতিৰ সুৰত ওলাল৷ মই কান্দিবলৈ ধৰিলো৷\nকটাৰীখন? কটাৰীখন ক’ত আছে বাৰু? মই কটাৰীখন বিচাৰি মূৰটো ঘূৰাব খোজোতেই সনাতন তামুলীয়ে মোক পাছফালৰপৰা জপটিয়াই ধৰিলেহি৷ মই লৰচৰ কৰিব নোৱাৰা হৈ পৰিলো৷\nবাহিৰত বৰষুণৰ প্ৰকোপ বাঢ়ি আহিল৷ মই চিঞৰিব খুজিলো৷ কিন্তু পিশাচটোৱে মোৰ মুখখনত সোপা দি থাকিল৷\nমই ছটফটাবলৈ ধৰিলো৷\n: মা, সুব্ৰত আংকল আহিছে৷\nসোণমনিয়ে ডাঙৰকৈ মৰা চিঞৰটো পাকঘৰলৈকে শুনা পালো৷ সনাতন তামুলী চক খাই উঠাদি উঠিল৷ সেই চেগতে মই মানুহটোৰ বাহু বন্ধনৰপৰা ওলাই দৌৰ মাৰিলো৷ হঠাতে মোৰ কি হ’ল নাজানো, বাহিৰৰ কোঠাত সোণমনিক কোঁচত লৈ থকা সুব্ৰতক মই জোৰেৰে সাৱটি ধৰিলোগৈ৷ আমাৰ কাষেদিয়েই সনাতন তামুলী দপদপাই ওলাই গুছি গ’ল৷\nঘটনাৰ আকস্মিকতাত সুব্ৰতো কিছুপৰৰ বাবে থৰ লাগিল৷ তাৰপাছত পৰিস্থিতিটো অনুমান কৰি ল’ব পাৰিলে হ’বলা৷ তেওঁ খঙত কঁপিবলৈ ধৰিলে৷\n: কোন আছিল মানুহটো? কি কৰিছিল সি? হাত দিছিল সি তোমাৰ গাত? তাক মই টুকুৰা কৰি পেলাম৷\nতামুলীক বিচাৰি বাহিৰলৈ ওলাই যাব খোজা সুব্ৰতৰ ভৰিয়ে হাতে ধৰিলো মই৷\n: নাযাব, আপুনি নাযাব৷ মানুহে আকৌ মোকে বেয়া বুলিব৷\nমই কান্দোনত ভাঙি পৰিলো৷ আস! কি ভয়ংকৰ ঘটনা হ’বলৈ লৈছিল আজি৷\nসুব্ৰত খঙত ফোঁপাবলৈ ধৰিলে৷\n: আজিও তুমি মানুহৰ কথালৈ ভয় কৰি আছা অনি? আজিও? জোৰ জবৰদস্তি মানুহ এটাই তোমাৰ গাত হাত দিব খুজিছিল৷ তাৰপাছতো তুমি মানুহৰ কথালৈ, সমাজখনলৈ ভয় কৰি আছা!\nমই একো নামাতিলো৷ সুব্ৰতক জোৰেৰে সাৱটি উচুপিবলৈ ধৰিলো৷\nকিছুপৰৰ পাছত মই প্ৰকৃতিষ্ঠ হ’লো৷\n: পানী খাবা নেকি?\nমই মূৰ জোকাৰিলো৷ খাম৷ সুব্ৰত ভিতৰলৈ গ’ল৷ এইবাৰহে লাজ লাগিল মোৰ৷ অতপৰে তেওঁকে সাৱটি ধৰি আছিলো মই৷\n: আপোনাক আজি ঈশ্বৰেহে অনোৱালে৷ অইন দিনা ৰাতি নাহে৷ আজিনো কিয় আহিবৰ মন গ’ল হঠাৎ?\nখালী গিলাছটো তেওঁৰ হাতত তুলি দি সুধিলো মই৷\n: গাজনি ঢেৰেকনিলৈ তুমি আৰু সোণে ভয় কৰা বুলি মই জানো নহয়৷ সেইকাৰণে আহিছিলো৷\nমই তেওঁৰ মুখলৈ চালো৷ অথনিৰ খঙটো শাম কাটিছে এতিয়া৷ মই কোঠাটোৰ চাৰিওফালে এবাৰ চকু ফুৰাই চালো৷\n: কি চাইছা?\n: সোণ আছে নেকি চাইছোঁ৷\n: নাই সি ভিতৰত আছে৷\nতেওঁ মোৰ কাষলৈ আহি ফুচফুচাই কোৱাৰ দৰে ক’লে৷ মোৰ লাজতো আকৌ উজাৰ খাই আহিল৷\n: ভাত ৰান্ধিবা মোলৈও৷ মই আজি ইয়াতে থাকিম৷ তোমাৰ কাষত৷\n: কেৱল আজিয়েই কিয়? আপুনি সদায় মোৰ কাষত থাকিব লাগিব৷\nমই ক’লো৷ তেওঁ আচৰিত হৈ মোৰ চকুলৈ চালে৷ মই এইবাৰ তেওঁৰ ওচৰ চাপি গ’লো৷\nবাহিৰত তেতিয়ালৈ বৰষুণ শাম কাটিছিল৷\n← সপোনৰ_বিষয়ে_কিছু_কথা – হিতেশ্বৰ শৰ্মা\nপৃথিৱীৰ আটাইতকৈ শক্তিশালী মানুহজন -জেহিদুল ইছলাম মিৰ্ধা →\nগৃহিণী — চৈয়দা ছেমিন ইছলাম\nবৃত্ত (জ্যোতিৰূপম দত্ত)\nলেফ্ট আৰ্ম ছীমাৰ- তুষাৰ ৰঞ্জন কাশ‍্যপ


কোন দিশে সুশান্ত ৰাজপুতৰ মৃত্যুৰ তদন্ত? – নিয়মীয়া বাৰ্তা\nকোন দিশে সুশান্ত ৰাজপুতৰ মৃত্যুৰ তদন্ত?\nনিয়মীয়া বাৰ্তা, ৩০ জুনঃ অভিনেতা সুশান্ত সিং ৰাজপুতৰ মৃত্যুৰ তদন্ত নিষ্ঠাসহকাৰে আগবঢ়াই নিছে মুম্বাই আৰক্ষীয়ে। এই তদন্তক আৰু এটা গতি দিয়াৰ স্বাৰ্থতে মুম্বাই আৰক্ষীয়ে টুইটাৰৰ কাৰ্যালয়লৈ লিখিছে চিঠি।\nটুইটাৰৰ কাৰ্যালয়ৰ পৰা সুশান্ত সিঙে ব্যৱহাৰ কৰা @ItsSSR নামৰ একাউণ্টৰে সংলগ্ন সম্পূৰ্ণ তথ্য বিচৰা হৈছে। আৰক্ষীৰ সন্দেহ হৈছে যে অভিনেতাজনৰ একাউণ্টাৰ পৰা কিবা স্পৰ্শকাতৰ টুইট ডিলিট কৰা হ’ব পাৰে। উল্লেখ্য যে সুশান্ত সিঙে প্ৰথম অৱস্থাত বাথৰ’ব বেল্টেৰে ফাঁচ লগাইছিল যদিও সেয়া ছিঙি যোৱাত সেউজীয়া কুৰ্তাৰে ফাঁচ লগাইছিল।\nআৰক্ষীয়ে বান্দ্ৰাৰ উক্ত কোঠাত উপস্থিত হওঁতে কোঠাত কিছু লোক উপস্থিত আছিল আৰু তেওঁলোকে কুৰ্টা কাটি সুশান্তক ইতিমধ্যে নমাইছিল। গতিকে এই ক্ষেত্ৰতো আৰক্ষীয়ে সেউজীয়া উক্ত কুৰ্টাটোৰ ওজন বহন ক্ষমতা (Ductility) পৰীক্ষাৰ বাবে পৰীক্ষাগাৰত পঠাইছে। ইয়াৰ জৰিয়তে প্ৰমাণ কৰা হ’ব সুশান্তৰ দেহৰ ওজন বহন কৰাৰ ক্ষমতা কুৰ্তাটোৰ আছিল নে নাই।\nউল্লেখ্য, সুশান্তৰ তদন্ত অতি সচেতনতাৰে চলাই আছে আৰক্ষীয়ে। ২৭গৰাকী লোকক সোধা-পোছা কৰাৰ অন্তত আজি ‘দিল বেচাৰা’ ছবিৰ সহঃ অভিনেত্ৰী সঞ্জনা সংঘীৰ জবানবন্দী ৰেকৰ্ড কৰা হয় বান্দ্ৰা থানাত।\nUNLOCK-1.0ৰ সময়ত ‘অসচেতন’ জনতা\nজোনাইত বহুমুখী সমবায় সমিতি লিমিটেডৰ কোটিটকীয়া কেলেংকাৰী, দুজনক আটক


শুকুৰবাৰে শিক্ষা বিভাগে গঢ়িব অভিলেখ! একেদিনাই দিয়া হ'ব ২৯,৭০০ শিক্ষকক নিযুক্তি, কিদৰে সম্পন্ন হ'ব নিযুক্তি প্ৰক্ৰিয়া? সকলো ক'লে মন্ত্ৰী হিমন্ত বিশ্ব শৰ্মাই assam-to-appoint-29-700-teachers-on-friday-says-himanta-biswa-sarma– News18 assam\nশুকুৰবাৰে শিক্ষা বিভাগে গঢ়িব অভিলেখ! একেদিনাই দিয়া হ'ব ২৯,৭০০ শিক্ষকক নিযুক্তি, কিদৰে সম্পন্ন হ'ব নিযুক্তি প্ৰক্ৰিয়া? সকলো ক'লে মন্ত্ৰী হিমন্ত বিশ্ব শৰ্মাই\nনিৰ্বাচনৰ পিছত পুনৰ ৫ হাজাৰ শিক্ষকক দিয়াৰ আশ্বাস শিক্ষামন্ত্ৰীৰ\nৰাজ্যৰ শিক্ষা খণ্ডত শুকুৰবাৰে হ'ব সৰ্ববৃহৎ নিযুক্তি প্ৰক্ৰিয়া। ভংগ হ'ব ২০১২-১৩ বৰ্ষৰ অভিলেখ। অহা ৫ ফেব্ৰুৱাৰীত ৰাজ্যত নতুনকৈ নিযুক্তি লাভ কৰিব ২৯,৭০০ শিক্ষকে। নতুনকৈ নিযুক্তিপ্ৰাপ্ত সকলো শিক্ষকক সৰুসজাই ষ্টেডিয়ামত নিযুক্তি পত্ৰ বিতৰণ কৰা হ'ব।\nহ'বলগীয়া নিযুক্তিৰ সন্দৰ্ভত বুধবাৰে মন্ত্ৰী হিমন্ত বিশ্ব শৰ্মাই সম্বোধন কৰে এখন সংবাদমেল। মন্ত্ৰীগৰাকীৰ মতে, দুটা ভাগত ভাগ কৰা হৈছে এই নিযুক্তি প্ৰক্ৰিয়াক। এই দুটা ভাগ হৈছে প্ৰাদেশীকৰণ বিদ্যালয় আৰু নতুন নিযুক্তি। ইয়াৰে প্ৰাথমিক বিদ্যালয় ১৬৯৮ খন, য'ত শিক্ষক উপকৃত হ'ব ৩৩০৯ গৰাকী। আনহাতে উচ্চ প্ৰাথমিক ২,১০৭ খন বিদ্যালয়ৰ ৬,৫৮৬ গৰাকী শিক্ষক উপকৃত হ'ব। আনহাতে ২৬৬ খন হাইস্কুলৰ ২২৬৯ গৰাকী নতুন শিক্ষক উপকৃত হ'ব।\nইয়াৰ উপৰিও ৪ খন হাই চেকেণ্ডৰীৰ ৩১ জন শিক্ষকক নতুনকৈ নিযুক্তি দিয়া হব। সেইদৰে ১৫২ খন জুনিয়ৰ কলেজৰ ২,৩০৬ জন শিক্ষকে নিযুক্তি পাব। পূৰ্বে প্ৰাদেশীকৰণ কৰা ৪৯৯৬ জন শিক্ষককো শুকুৰবাৰৰ দিনটোত নিযুক্তি পত্ৰ বিতৰণ কৰা হ'ব।\nমন্ত্ৰী হিমন্ত বিশ্ব শৰ্মাৰ মতে, উচ্চ শিক্ষা সঞ্চালকালয়ৰ তত্বাৱধানত ৩৩ খন কলেজৰ ৬৯৩ গৰাকীয়ে নতুনকৈ নিযুক্তি লাভ কৰিব।\nনতুন নিযুক্তি তিনিটা ভাগত ভাগ কৰা হৈছে-\nনতুনকৈ নিযুক্তি লাভ কৰিবলগীয়া শিক্ষকক তিনিটা ভাগত ভাগ কৰা হৈছে। য'ত সৰ্বমুঠ ১৬,৪৯৪ গৰাকী শিক্ষকে নিযুক্তি লাভ কৰিব।\nনিম্ন প্ৰাথমিক বিদ্যালয়ৰ ৬৬৩২ জন শিক্ষকে নিযুক্তি লাভ কৰিব।\nউচ্চ প্ৰাথমিকৰ ২১৯৩ খন বিদ্যালয়ত ৬৬৩২ গৰাকী শিক্ষকে নিযুক্তি লাভ কৰিব।\nসৰ্বশিক্ষা মিছনৰ তত্বাৱধানত ২৩৯৫ গৰাকী টেট শিক্ষকে নিযুক্তি লাভ কৰিব।\nমাধ্যমিক শিক্ষা সঞ্চালকালয়ৰ অধীনত সহ শিক্ষক বিজ্ঞান শাখাত ১৩২৭ গাৰাকী আৰু কলা শাখাত ২৮৬৩ গৰাকী শিক্ষকে নতুন নিযুক্তি লাভ কৰিব।\nমন্ত্ৰী হিমন্ত বিশ্ব শৰ্মাই কোৱা মতে, অহা কাইলৈ ১২ বজাৰ ভিতৰত শিক্ষক সকলৰ নামৰ তালিকা প্ৰকাশ পাব। তালিকাত নাম থকা সকলে ৫ তাৰিখে দিনৰ ১০ বজাত সৰুসঁজাইলৈ আহিব লাগিব।\nনতুন টেট শিক্ষকসকলে জিলাভিত্তিক ৱেবচাইটত তালিকা লাভি কৰিব।\nইয়াৰ উপৰিও মন্ত্ৰী হিমন্ত বিশ্ব শৰ্মাই অনাগত দিনত পুনৰ ৫ হাজাৰ শিক্ষকক নিযুক্তি দিয়া হব বুলি আশ্বাস দিয়ে। আনহাতে এই মাহৰ ভিতৰত প্ৰাদেশীকৰণ প্ৰক্ৰিয়া সম্পন্ন হোৱাৰ সম্ভাৱনাৰ কথাও উল্লেখ কৰে মন্ত্ৰীগৰাকীয়ে।\nFirst published: February 03, 2021, 14:42 IST\nassamEducation DepartmentHimanta Biswa SarmaTeacher Appointment


‘কা’-বিৰোধী আন্দোলন আৰু আছুৰ নেতৃত্ব\n, February 26, 2020 7:49 pm\nপৰিপক্ক সংগঠনে জনসাধাৰণক শিকায়ো, জনসাধাৰণৰপৰা শিকেও। কেব-বিৰোধী, কা-বিৰোধী আন্দোলনত অসমৰ জনসাধাৰণে এক প্ৰজ্ঞা-সমুজ্জ্বল দৃষ্টান্ত দাঙি ধৰিছিল– আছুৱে তাৰপৰা যথোচিত পাঠ লোৱা যেন লগা নাই। কি আছিল সেই দৃষ্টান্ত? সেয়া আছিল কা-বিৰোধী আন্দোলনত ভাগ ভাগ নোহোৱাৰ আৰু আন্দোলনটোক ভাগ ভাগ নকৰাৰ দৃষ্টান্ত। আছুৰ আহ্বানত ওলাই অহা জনসাধাৰণ কৃষক মুক্তিৰ আহ্বানতো ওলাই আহিছিল, জাতীয়তাবাদী যুৱ ছাত্ৰৰ আহ্বানতো ওলাই আহিছিল, বীৰ লাচিত সেনাৰ আহ্বানতো ওলাই আহিছিল, কোনোবা আঞ্চলিক নামঘৰ সমিতিৰ আহ্বানতো ওলাই আহিছিল। অৰ্থাৎ কা-বিৰোধী আন্দোলনত তৃণমূলৰ ৰাইজ ঐক্যবদ্ধ হৈ আছিল, আহ্বায়ক সংগঠন অনুসৰি ভাগ ভাগ হৈ থকা নাছিল। একেখিনি ৰাইজেই সকলো কা-বিৰোধী সংগঠনৰ সৈতে থিয় দিছিল। কাৰণ ৰাইজে বুজিছিল যে ‘কেব’ আৰু ‘কা’ অসম-অসমীয়াৰ জীৱন-মৰণৰ সৈতে জড়িত, জাতীয় অস্তিত্বৰ সৈতে জড়িত, এক গম্ভীৰ বিষয়– ইয়াক লৈ ল’ৰা-ধেমালি নচলে, সংকীৰ্ণতা নচলে, মতলববাজী নচলে। অনমনীয়, একত্ৰিত সংগ্ৰাম লাগিবই। অসমৰ জনসাধাৰণে দিয়া এই স্পষ্ট সংকেত আছুৱে এইপৰ্যন্ত উপেক্ষা কৰিছে।\nপ্ৰত্যেক সংগঠনৰে স্বকীয় সাংগঠনিক শক্তি, সাংগঠনিক কৌশল আৰু মতাদৰ্শগত স্থিতি থাকে। এক বিশেষ লক্ষ্যত এই শক্তি, কৌশল আৰু স্থিতিসমূহৰ মিলনাত্মক উপাদানসমূহ সমন্বিত কৰি ল’ব পাৰিলে, তাৰ আধাৰত আগবঢ়া সংগ্ৰামৰ শক্তি আৰু বেগ পৰ্বতলংঘাধৰণে প্ৰবল হৈ পৰে। পাৰস্পৰিক প্ৰভাৱত সংগঠনসমূহৰো গুণগত আৰু সংখ্যাগত বিকাশ ঘটে। এনে সংগ্ৰামক প্ৰতিপক্ষই কেৰেপ নকৰি নোৱাৰে।\nজনতাই দিয়া এই সংকেত কিন্তু অখিল গগৈৰ কৃষক মুক্তিয়ে উপেক্ষা কৰা নাই। একাধিকবাৰ তেওঁলোকে ঐক্যবদ্ধ সংগ্ৰামৰ আহ্বান দিছে। আছুৱে সেই আহ্বানত সঁহাৰি দিয়াৰ দৰকাৰ বোধ কৰা নাই। অথচ সকলোৰে ওচৰত এইকথা সূৰ্যসম স্পষ্ট যে আন্দোলনকাৰী সংগঠনসমূহৰ মাজত যিমানেই ব্যৱধান আৰু বিভাজন বাঢ়ি গৈ থাকিব, সিমানেই কা-বিৰোধী সংগ্ৰাম নিশকতীয়া হৈ গৈ থাকিব।\n‘কা’-সমৰ্থক শক্তিবোৰে বিচাৰে যে ‘কা’-বিৰোধী শক্তিবোৰ বিভাজিত হৈ থাকক। আছুৰ সাধাৰণ সম্পাদক লুৰিণজ্যোতি গগৈৰ শেহতীয়া এক অপৰিপক্ক মন্তব্যই এনে অনাকাংক্ষিত বিভাজনৰ ৰাস্তা বহলো কৰিছে, ‘কা’-সমৰ্থক শিবিৰৰ উৎসাহো বঢ়াইছে। কাৰাগাৰৰপৰাই চৰকাৰৰ এজেণ্টে আন্দোলন বিপথগামী কৰাৰ প্ৰয়াস কৰিছে বুলি শ্ৰীমান গগৈয়ে দিয়া মন্তব্য তেনেই দুৰ্ভাগ্যজনক। তেওঁ যে অখিল গগৈলৈ আঙুলিয়াইছে সেয়া সকলোৱে বুজিছে। এই পৰ্যন্ত আছুৰ ফালৰপৰা শ্ৰীমান গগৈৰ মন্তব্যক নাকচ কৰা হোৱা নাই। অৰ্থাৎ কৃষক মুক্তিৰ সৈতে এক স্পষ্ট ব্যৱধান আৰু বিভাজন আছুৰ পৰম কাম্য। মন কৰিবলগীয়া এই যে অসমৰ কা-বিৰোধী জনসাধাৰণৰ কাম্য পৰিস্থিতি এইটো নহয়, কিন্তু কা-সমৰ্থক শিবিৰৰ কাম্য অৱশ্যেই হয়। আছুৱে তেন্তে কাৰ কামনা পূৰ্ণ কৰিব ধৰিছে?\nঅখিল গগৈক বহুতে সমৰ্থন কৰেও, বহুতে নকৰেও। কিন্তু, তেওঁক চৰকাৰৰ এজেণ্ট বুলি কোনেও নাভাবে। এনে অদ্ভূত ইংগিত দি শ্ৰীমান গগৈয়ে ৰাইজৰ ওচৰত নিজৰ কথাৰ মূল্যহে কমাইছে। আছুৰ কিছুমান সমৰ্থকে ক’ব খোজে যে অখিল গগৈৰ প্ৰতিবাদ জংগী বাবেই তেওঁ বাৰে বাৰে জেললৈ যায় আৰু আছুৰ আন্দোলন অহিংস বাবেই আছুৰ শীৰ্ষ নেতা জেললৈ নাযায়। পিছে মহাত্মা গান্ধীতো আছিল অহিংসাৰ মানৱাৱতাৰ। তেওঁচোন বাৰম্বাৰ জেললৈ গৈছিল? কাৰণ কি? কাৰণ এয়ে যে তেওঁৰ অহিংস আন্দোলনে চৰকাৰক সমস্যাত পেলাইছিল। আছুৰ আন্দোলনে চাগৈ সিমান সমস্যা কৰা নাই!\nইমানদিনৰ অভিজ্ঞতাৰপৰা ক’ব পাৰি যে কৃষক মুক্তিৰ সৈতে আন্দোলন কৰিবলৈ অসম জাতীয়তাবাদী যুৱ ছাত্ৰ পৰিষদৰ সমস্যা নাই আৰু পৰিষদৰ সৈতে লগ লাগি আন্দোলন কৰিবলৈ আছুৰো একো সমস্যা নাই। তেন্তে কৃষক মুক্তিৰ সৈতে আছুৰ সমস্যা কি?\nধৰা হ’ল সমস্যা আছে। কিন্তু তাক নিৰাময় কৰাৰ কোনো পথেই নাই নেকি বাৰু? ধৰা হ’ল, আছুৰ বাবে অনভিপ্ৰেত কিবা-কিবি কৰি পেলাব পাৰে বুলিয়ে আছুৱে কৃষক মুক্তিৰ সৈতে ঐক্যবদ্ধ হ’ব নিবিচাৰে। তেন্তে অসমৰ ৰাইজ, গণসেৱী বুদ্ধিজীৱী, সাংবাদিক, সম্পাদক আৰু আন আন সংগঠনসমূহক লৈ এক জাতীয় অভিৱৰ্তন পতা হওক আৰু সেই অভিৱৰ্তনতে ঐক্যবদ্ধ আন্দোলনৰ এক উমৈহতীয়া ন্যূনতম কাৰ্যসূচী তৈয়াৰ কৰা হওক। উক্ত কাৰ্যসূচী আৰু তাক ৰূপায়িত কৰিবলৈ নিৰ্ধাৰণ কৰা কৌশলৰপৰা যদি কৃষক মুক্তি বা আন কোনো সংগঠন আঁতৰি যায় তেন্তে তেওঁলোক জবাবদিহি হ’ব লাগিব। অসমৰ জাতীয় স্বাৰ্থত এনে এক অভিৱৰ্তনৰ ব্যৱস্থা আছুৱে কিয় কৰিব খোজা নাই? অন্ততঃ এতিয়া কৰক।\nলুৰিণজ্যোতি গগৈয়ে মেধা পাটকাৰ, সন্দীপ পাণ্ডে আদিৰ দৰে ভাৰত-খ্যাত সমাজকৰ্মীক ‘চালানী নেতা’ আখ্যা দি তেওঁলোকক সমালোচনা কৰাটো তেনেই কেঁচা কাম হৈছে। গগৈয়ে মন কৰা নাইনে যে তেওঁলোকে আছুৰ ভূমিকাকহে সমালোচনা কৰিছে, কিন্তু অসমৰ জাতীয় স্বাৰ্থৰ অনুকূলে মাত নমতাকৈ থকা নাই। অসম-অসমীয়াৰ স্বাৰ্থত মাত দিয়া এইসকল সমাজকৰ্মীয়ে আছুকো সমালোচনা কৰিছে কা-বিৰোধী আন্দোলন ঐক্যবদ্ধ নকৰা বাবেহে আৰু আন্দোলন লাহে লাহে ঢিমা হৈ যোৱা বাবেহে। অসম-অসমীয়াৰ পক্ষত থিয় দিয়া আৰু সদায় জন-গণৰ হকে কাম কৰা প্ৰতিবাদী সত্ত্বাৰ এই দুই খ্যাতনামা সমাজকৰ্মীক ‘চালানী নেতা’ আখ্যা দি আক্ৰমণ কৰিবলৈ যোৱাটোৱে শ্ৰী গগৈৰ অপৰিপক্কতাৰহে প্ৰমাণ দিছে। এওঁলোকৰ দৰে সমাজকৰ্মীৰ জৰিয়তে অসমৰ জাতীয় সংকট আৰু সমস্যাই সমগ্ৰ দেশতে ভাৰতীয় মানুহৰ সহানুভূতি আদায় কৰিব পাৰে। গতিকে তেওঁলোকক নাকচ কৰিব যোৱাটো ল’ৰামতীয়া কথা আৰু এনে কথাই কা-সমৰ্থক শিবিৰকে পুলকিত কৰিব।\nআছুৰ শীৰ্ষ নেতৃত্বৰ ক্ষেত্ৰত এটা আমনিদায়ক কথা লক্ষ্য কৰা যায়। দৰ্কাৰী বিষয়বোৰক লৈ তেওঁলোকৰ অধ্যয়ন আধৰুৱা আৰু সেয়ে হ’মৱৰ্ক হৈ থাকে দুৰ্বল। উদাহৰণস্বৰূপে, বিজেপিৰ ফালৰপৰা যেতিয়া প্ৰচাৰপত্ৰৰ মাজেদি, সভা-সমিতিৰ মাজেদি আৰু টিভিৰ টক্ শ্ব’ৰ মাজেদি জোৰদাৰ মিথ্যা প্ৰচাৰ কৰা হ’ল যে নাগৰিকত্ব আইনৰ পূৰ্বৰ সংশোধনীসমূহেই অসম চুক্তি ভংগ কৰিছে আৰু বিদেশীৰ সন্তানকো ভাৰতীয় হোৱাৰ সুযোগ দিছে, তেতিয়া আছুৰ অন্যান্য নেতা বাদেই স্বয়ং সমুজ্জ্বল ভট্টাচাৰ্যই টিভিৰ সাংবাদিকৰ সমুখত বিজেপিৰ অপপ্ৰচাৰৰ সমুচিত জবাব দিব নোৱাৰিলে। তেওঁ এইকথা স্পষ্টকৈ ক’ব নোৱাৰিলে যে ভাৰতৰ মাটিত জন্ম হ’লেই জন্মসূত্ৰে ভাৰতীয় নাগৰিক হ’ব পৰাৰ কথাটো ১৯৮৬ চনৰ সংশোধনীয়ে অনা নাই, বৰং সেই ব্যৱস্থা ১৯৫৫ চনৰ নাগৰিকত্ব আইনখনতেই আছে। ভাৰতত জন্মা লোকৰ মাক-বাপেকৰ কোনোবা এজন ভাৰতীয় হ’লেহে লোকজন ভাৰতীয় হ’ব বুলি কৈ ১৯৮৬ চনৰ সংশোধনীয়ে যে অসম চুক্তিৰ মৰ্মকথাক সহায়হে কৰিছে, সেইকথা ভট্টাচাৰ্যই ক’ব নোৱাৰিলে। তেওঁ বৰং ক’লে যে আছুৱে হেনো ১৯৮৬ চনৰ সংশোধনীক লৈ আন্দোলন কৰিছিল! অৰ্থাৎ আওপাকে তেওঁ বিজেপিৰ মিথ্যাচাৰক সমৰ্থন কৰাৰ দৰেই হ’ল। (পিছত আইনজ্ঞ শান্তনু বৰঠাকুৰে ‘আমাৰ অসম’ত আৰু এই লেখকে ‘অসমীয়া প্ৰতিদিন’ত একোটাকৈ নিবন্ধ লিখি এই সন্দৰ্ভত বিজেপিৰ মিথ্যাচাৰ উদঙাই দিছে।) এনে আধৰুৱা হ’মৱৰ্কেৰে আছুৱে ইমান ডাঙৰ আন্দোলন পৰিচালনা কৰিব? আমি ভাবোঁ, তথ্য-পাতি সন্দৰ্ভত অখিল গগৈৰ হ’মৱৰ্ক ইয়াতকৈ ওখখাপৰ হ’ব। সেয়ে তেওঁৰ সংগঠনৰ সৈতে ঐক্যবদ্ধ হ’লে আছুৰ কা-বিৰোধী আন্দোলনৰ শক্তি নকমে, বাঢ়িবহে।\nজননী পূজাৰ মন্দিৰত সংকীৰ্ণতাৰ স্থান নাই, অহং ভাবৰ স্থান নাই। আছু অবিহনেও কা-বিৰোধী আন্দোলন সফল নহয়– আছুৰ শক্তিখিনি লাগিবই। কিন্তু, “সমালোচনাৰ অগনিৰে শুদ্ধ” হ’বলৈ আছু সৰ্বদাই সাজু থাকিব লাগিব আৰু অনতিপলমে জাতিৰ ভীষ্ম, দ্ৰোৰ্ণ, বিদূৰসকলক লগত লৈ এক জাতীয় অভিৱৰ্তনৰ মাজেদি সকলো কা-বিৰোধী শক্তিক ঐক্যবদ্ধ কৰাৰ হকে আগবাঢ়িব লাগিব। নহ’লে আজি আমি আছুক ‘অপৰিপক্ক’ বুলিম, কিন্তু ভৱিষ্যত ইতিহাসে ইয়াতকৈয়ো কটু অভিধা প্ৰয়োগ কৰিব।


নিলীম কুমাৰৰ ‘বৰ্তমানতকৈ নতুন এখন ৰে’লগাড়ী’ কবিতাটোৰ এক আলোচনা – চাহিন জাফ্ৰি – ফটাঢোল\nনিলীম কুমাৰৰ ‘বৰ্তমানতকৈ নতুন এখন ৰে’লগাড়ী’ কবিতাটোৰ এক আলোচনা – চাহিন জাফ্ৰি\nHome /প্ৰবন্ধ/নিলীম কুমাৰৰ ‘বৰ্তমানতকৈ নতুন এখন ৰে’লগাড়ী’ কবিতাটোৰ এক আলোচনা – চাহিন জাফ্ৰি\nসাম্প্ৰতিক অসমীয়া কাব্য সাহিত্যৰ এটা অতি জনপ্ৰিয় নাম নীলিম কুমাৰ। ১৯৬১ চনত জন্ম লাভ কৰা কবিজনে বৰ্তমানলৈকে প্ৰায় হাজাৰৰো অধিক কবিতা ৰচনা কৰিছে। জীৱনৰ ৩৫ বছৰৰো অধিক কাল কাব্য সাধনাৰ সৈতে জড়িত থাকি তেওঁ অসমীয়া কাব্য সাহিত্যক সমৃদ্ধ কৰাৰ লগতে নতুনত্বও প্ৰদান কৰিছে। আধুনিক জীৱনৰ জটিলতাক সৰলতাৰে প্ৰকাশ কৰি তেওঁ অসমীয়া কবিতাক আধুনিকতাৰ এক নতুন মাত্ৰা প্রদান কৰাৰ লগতে শব্দ কথনত চমৎকাৰিতা আৰু বুদ্ধিদীপ্ততাৰো পৰিচয় দিছে। তেওঁৰ দ্বাৰা প্ৰকাশিত কবিতা সংকলন সমূহ হ’ল- ‘অচিনাৰ অসুখ'(১৯৮৫),’বাৰী কোঁৱৰ'(১৯৯০),’পানীত ঢৌ ঢৌবোৰ মাছ'(১৯৯০),’স্বপ্নৰ ৰেলগাড়ী'(১৯৯২),’শেলুৱৈ গধূলি'(১৯৯৩),’টোপনিৰ বাগিচা'(১৯৯৬),’ধুনীয়া তিৰোতাবোৰ আৰু অন্যান্য কবিতা'(২০০০),’জোনাক ভালপোৱা তিৰোতাজনী'(২০০২),’নিমখ আৰু একৈশটা কবিতা'(২০০৪),’আমাৰ আকাশত চাৰিজনী জোন'(২০০৪),’নৰকাসুৰ'(২০০৫),’আত্মগাঁথা'(২০০৭),’নীলিম কুমাৰৰ নিৰ্বাচিত কবিতা'(স্ব-নিৰ্বাচিত,২০১৫),’খালিঘৰ’, ‘মই তোমালোকৰ কবি’, ‘এদিন তোমাৰ ঘৰলৈ যাম য’ত তোমাৰ জন্ম হৈছিল'(২০০৭),’কাইলৈৰ পৰা আপোনাক ভালপাম'(২০০৯) ইত্যাদি। ইয়াৰোপৰি তেওঁৰ কেইবাটাও অসংকলিত কবিতাও প্ৰকাশ পাইছে ।\nঅতি সহজ-সৰল ভাষাৰে গভীৰ অৰ্থবোধৰ সৃষ্টি কৰি কবি নীলিম কুমাৰে পাঠকৰ মাজত বিপুল জনপ্ৰিয়তা অৰ্জন কৰিবলৈ সমৰ্থ হৈছে। সুন্দৰ ব্যঞ্জনা, কম কথাতে বহুতো নোকোৱা কথাৰ আভাস, কাহিনীসুৰীয়া কথন-কৌশল, অৰ্থৰ গভীৰতা, আবেগময় অথচ নিৰালঙ্কাৰ গ্ৰাম্য ভাষা, গভীৰ আত্মজিজ্ঞাসা আদি নীলিম কুমাৰৰ কবিতাৰ উল্লেখযোগ্য বৈশিষ্ট্য। সাধাৰণ কথাতেই অসাধাৰণ অনুভূতি প্ৰদানৰ প্ৰচেষ্টাই তেওঁৰ কবিতাবোৰক এক বিশেষ মাত্ৰা প্ৰদান কৰিছে। লোক জীৱনৰ পৰা বুটলি লোৱা সমল সমূহৰ যথোচিত উপস্থাপনো তেওঁৰ কবিতাৰ লেখত লবলগীয়া বৈশিষ্ট্য। আনহাতে, নীলিম কুমাৰৰ কবিতাসমূহত দেখা যায় সময় উদাসীন মনোভংগী আৰু গভীৰ আত্মজিজ্ঞাসা। মোৰ এই ক্ষুদ্ৰ আলোচনাত নীলিম কুমাৰৰ মাথোঁ এটি কবিতাৰ আলোচনা কৰিবলৈ প্ৰয়াস কৰা কৰিছোঁ।\nনীলিম কুমাৰৰ ‘টোপনিৰ বাগিছা'(১৯৯৬) কবিতা সংকলনৰ অন্তৰ্গত ‘বৰ্তমানতকৈও নতুন এখন ৰেলগাড়ী’- কবিতাটো এটা আত্মজিজ্ঞাসামূলক কবিতা। জীৱন আৰু জগত সন্দৰ্ভে হোৱা দাৰ্শনিক উপলব্ধিৰ প্ৰকাশ তেওঁৰ এই কবিতাটোত দেখা যায়।সময়ৰ বুকুত মানৱ জীৱন হেৰাই গৈ থাকে আৰু সকলোবোৰ জাহ যায় অতীতৰ বুকুত। এইদৰে আমাৰ জীৱন আগুৱাই গৈ থাকে আৰু আমি উপস্থিত হওঁ মৃত্যুৰ দুৱাৰডলিত। জীৱন কালত নানা ধৰণৰ ঘাত-প্ৰতিঘাত,বাধা-বিঘিনি, প্ৰতিকূল পৰিস্থিতি পাৰ কৰি কৰি আমি আগুৱাই গৈ থাকোঁ আৰু উভতি নাচাঁও যে আমি আচলতে কিমান দূৰ অতীত এৰি থৈ আহিলোঁ।আমাৰ জীৱনটোক কবিয়ে ৰেলগাড়ীৰ যাত্ৰাৰ লগত তুলনা কৰিছে। ৰেলগাড়ীৰ যাত্ৰা পথত সময় কটাবলৈ বাদাম কিনি খোৱা, তাচপাত খেলা, পৰ্ণগ্ৰাফী চোৱা আদি কথাৰে তেওঁ মানুহৰ জীৱন যাত্ৰাৰ জৈৱিক কামনা-বাসনাৰ কথা কৈছে। সেইবোৰ যেন সাময়িক সময় অতিবাহিত কৰা অথবা সাময়িক তৃপ্তি লাভৰ পৰিপূৰক। আনহাতে ৰেলৰ যাত্ৰাত পাই গৈ থকা ষ্টেচনবোৰ এটা এটা বিশেষ সময়ৰ প্ৰতীক, যিবোৰ জীৱন যাত্ৰাত মানুহে লাভ কৰে আৰু সাময়িক পৰিতৃপ্ত হয়। ষ্টেচনত বটলত পানী, জুইশলা, চিগাৰেট, কেইটামান আপেল কিনি অনা আদিয়ে নতুন আশা, নতুন উদ্দ্যমক বুজাইছে। সেউজীয়া পথাৰবোৰ পাৰ হৈ গৈ এটা সময়ত কবি উপস্থিত হৈছেগৈ বৰফেৰে আবৃত বগা এখনি নগৰত। আচলতে এই সময়খিনিয়ে বুজাইছে বুকুত অলেখ অতীত সামৰি উপনীত হোৱা বৃদ্ধাৱস্থাক। ইয়াক কবিয়ে শীতৰ সৈতে তুলনা কৰিছে –\n….কেনেকৈ পালেহি এই শীত?\nঘড়ীৰ কাটাত কিমান মাইল অতীত\nভৱিষ্যতৰ ডাকঘৰলৈ জানা নেকি তুমি?…\nদিনৰ পাছত দিন, বছৰৰ পাছত বছৰ পাৰ কৰোঁতে কবিয়ে বিভিন্ন ঘটনা-পৰিঘটনা আদি স্বচক্ষে দেখি সেইবোৰক পিছ পেলাই গৈ আছে। বিভিন্ন মান-সন্মান, বঁটা-পুৰস্কাৰ, কবিতা উৎসৱ, আৰ্ট গেলেৰী, গাভৰুৰ মৃত্যু আদি সকলো পিছ পেলাই কবিৰ ৰেল তীব্ৰবেগে আগবাঢ়ি গৈ আছে, ভৱিষ্যতৰ ডাকঘৰলৈ। চকুৰ সন্মুখতে দেখা বিভিন্ন হৃদয় বিদাৰক, বিভৎস ঘটনাবোৰক আওকাণ কৰি তেওঁ আগুৱাই গৈ থাকে –\n…. বিচ্ছিন্নতাবাদ, ছুৰীকাঘাত, অপহৰণ, হত্যা-লুণ্ঠন, ধৰ্ষণ\nভিক্ষাৰীৰ জোলোঙা দাড়ি চুলিৰে ভোবোকাৰ কয়দীৰ\nৰঙা চকু বন্দীশালৰ উচুপনি অহৰহ এটা ফাপৰে ধৰা\nকুকুৰাৰ ভেউ ভেউ শব্দ কাণ তাল মাৰি যোৱা…।\nএই সকলোবোৰ পিছপেলাই কবিয়ে যাত্ৰা পথত আগুৱাই গৈ থাকে। কবিয়ে কিন্তু নাজানে যে এই যাত্ৰা কেতিয়া বন্ধ হ’ব। সেয়ে তেওঁ সুধিছে –\nঘড়ীৰ কাটাত কিমান দূৰ অতীত\nভৱিষ্যতৰ ডাকঘৰলৈ জানা নেকি জানা নেকি তুমি?…\nকবিয়ে এইবোৰ দেখি দেখি এক অসহ্য বেদনা অনুভৱ কৰে, সেয়েহে ষ্টেচনবোৰক তেওঁ ‘জহন্নাম ষ্টেচন’ বুলিও অভিহিত কৰিছে। কবিয়ে এই জহন্নাম ষ্টেচনত নামিব নোখোজে।\nএইদৰে বহু মাইল অতীত পাৰ হোৱাৰ পাছত কবিৰ উৎসাহ উদ্দীপনাও শেষ হৈ আহে আৰু এই যাত্ৰা পথ আমনি লগা হৈ আহে।\n…বটলত পানী নাই\nঅম্লপিত্ত জ্বৰ বমি মূৰৰ ঘুৰণি…।\nশেষত এদিন গম নোপোৱাকৈয়ে ঘড়ী বন্ধ হৈছে আৰু এটা কেন্দ্ৰহীন বৃত্তত ৰে’লখন আহি ৰৈ গৈছে। এটা এটাকৈ ডবাবোৰ খহি পৰিছে আৰু তাৰ লগতে গলি গৈছে ডবাবোৰৰ ভিতৰৰ সেউজীয়া উত্তেজনা তথা ইমানদূৰ যাত্ৰাৰ স্মৃতি।\nকবি নীলিম কুমাৰৰ এই কবিতাটোত আত্মজিজ্ঞাসা আৰু আত্মৰতিৰ সুন্দৰ প্ৰকাশ দেখা যায়। জীৱন পৰিক্ৰমাত পাৰ কৰিব লগা হোৱা অনেক সমস্যা আৰু অনিশ্চয়তাৰ মাজতো অবিৰাম যাত্ৰাৰ চেতনা প্ৰকাশ কৰা হৈছে। তেওঁ বুজাব বিচাৰিছে যে অমীমাংসীয় সমস্যা আৰু অনিশ্চয়তাৰ মাজেৰে মানুহ জীয়াই থাকিব লাগে আৰু এই যাত্ৰা কেতিয়াও শেষ নহয়।দৰাচলতে কবিতাটোত জীৱন যাত্ৰাৰ কথাকে কোৱা হৈছে আৰু এই যাত্ৰা অবিৰাম তথা চিৰন্তন, তাকে কোৱা হৈছে।\nধন্যবাদ কংকণ দা..\nধন্যবাদ হেমন্ত দা..\nএনে চাৰিয়েলিজম তেখেতৰ কবিতাৰ বিশেষত্ব। বৰ সুন্দৰ আলোচনা। ভাল লাগিল\nহয় দাদা… সঁচাকৈ বহুত ভাল লাগে কবিতাটো জীৱনটো তেনেকুৱাই.. ।বহুত বহুত ধন্যবাদ আপোনাক।


মুখা — সঞ্জীৱ কুমাৰ ভট্টাচাৰ্য – ফটাঢোল\nOctober 1, 2020 ভিন্নস্বাদ\t21 Comments\nমুখা — সঞ্জীৱ কুমাৰ ভট্টাচাৰ্য\nচুট টাই পৰিহিত মানুহজনে মাজনিশা কইনাঘৰৰ ৰভাৰ তলত গুৱাল গালি পাৰি আছিল। অশ্লীল ভাষাত কইনাঘৰৰ প্ৰতি মুকলিকৈ বিষেদগাৰ প্ৰকাশ কৰাৰ অন্যতম কাৰণটো আছিল দৰাঘৰীয়াক খাবলৈ দিয়া মাংসৰ পৰিমাণ কম হ’ল। লগত তেনেই সাধাৰণ বেশভূষাত থকা অন্য দুজন যুৱকে মানুহজনক বুজাবলৈ চেষ্টা কৰি আছিল যে কইনাৰ বাপেকৰ আৰ্থিক অৱস্থা বৰ বেছি টনকিয়াল নহয়, অসম চৰকাৰৰ চতুৰ্থ বৰ্গৰ এজন সাধাৰণ কৰ্মচাৰী, ইতিমধ্যে দুজনী ছোৱালীক বিয়া দিয়া খৰচৰ বোজাত মানুহজন ভাৰাক্ৰান্ত, এইজনীৰ বিয়াখন দৰাঘৰৰ তাগিদাতহে খৰধৰকৈ পাতিছে।\nচুট টাই পিন্ধা ভদ্ৰলোকজন আঁকোৰগোজ তেখেতৰ মতত, দৰাঘৰীয়াৰ লগত অভদ্ৰামি কৰিছে ইহঁতে৷ দৰাঘৰীয়া হিচাবে প্ৰাপ্য সন্মান দিয়া হোৱা নাই, তাতে তেখেতৰ দৰে সন্মানীয় মানুহ এজন দৰাৰ বন্ধু বুলি আগতীয়াকৈ গম পোৱাৰ পিছতো কইনাঘৰীয়াই গুৰুত্ব দিয়া নাই।\nবুজাবলৈ চেষ্টা কৰি থকা যুৱক দুজনে মানুহজনক কাকূতি কৰিছে যে ইয়াত হৈ হাল্লা একো নকৰিব, যিমান মাংস খাবলৈ মন আছে অহাকালি দৰাৰ ঘৰত সিহঁত দুজনেই ব্যৱস্থা কৰি দিব, হয়তো যুৱক দুজন দৰাৰ নিকট আত্মীয় কোনোবা। মানুহজন লাহে লাহে ৰভাৰ তলৰপৰা আঁতৰি গৈ বাহিৰতে বজাই থকা বেণ্ডপাৰ্টিটোৰ চকী এখনত বহিল, মুখেৰে অলপ সময় কিবাকিবি ভোৰভোৰাই থাকিল, মুখত অসন্তুষ্টিৰ চাপ স্পষ্ট।\nবেণ্ডপাৰ্টিটোৰ দীঘলীয়া পেপা বজোৱা বয়সস্থ মানুহজনে তেখেতৰ অসন্তুষ্টিৰ কাৰণটো জানিব পাৰি দুখ প্ৰকাশ কৰিলে। কইনাৰ বাপেকৰ আৰ্থিক অৱস্থা বৰ ভাল নহয়, জীয়েক তিনিজনীক উচ্চ শিক্ষিত কৰাটোৱেই তেখেতৰ জীৱনৰ একমাত্ৰ লক্ষ্য আৰু সফলতা বুলিও ক’লে। এনেকুৱা পৰিবেশৰ মুখামুখি হোৱাত প্ৰায় অভ্যস্ত যেন লাগিল পেঁপা বজোৱা বয়সস্থ মানুহজন।\nচুট টাই পৰিহিত মানুহজনৰ মুখৰপৰা অশ্লীল শব্দ দুটামান পুনৰ বাৰ ওলাল। এইবাৰ পেঁপা বজোৱা বয়সস্থ মানুহজনে যথেষ্ট উষ্মাৰেই ক’লে, “বাপু! তোমাৰ দৰে ইমান সুন্দৰ পোচাক পিন্ধা মানুহ এজনৰ মুখত ইমান লেতেৰা কথা শোভা নাপায়, তাকো মাথো দুডোখৰ মাংস কমকৈ খাবলৈ দিয়াৰ বাবে, আমি বহুবোৰ বিয়াত দিনে ৰাতিয়ে বেণ্ডপাৰ্টি বজাই ৰাতি নোখোৱাকৈয়ে গুচি আহিবলগীয়া হয়।”\nচুট টাই পৰিহিত ভদ্ৰলোকজন লাহে লাহে তাৰপৰা আঁতৰি গ’ল, হয়তো ভদ্ৰতাৰ পোচাকযোৰৰ আঁৰত থকা মুখা এখন খোল খালে।\nপুলিচ, সাংবাদিক আৰু পৰীক্ষাৰ্থীবোৰৰ অভিভাৱকসকলৰ ভিৰ ঠেলি কোনোমতে পৰীক্ষাগৃহৰ ভিতৰলৈ সোমাবলৈ সক্ষম হ’ল ৰাতুল। বাহিৰত কটকটীয়া নিৰাপত্তা, পৰীক্ষাগৃহৰ ভিতৰলৈ আনকি পানীৰ বটলো লৈ যাবলৈ দিয়া হোৱা নাই। অসম পুলিচৰ চাকৰিটোৰ বাবে যোৱা প্ৰায় দুমাহ ধৰি যথেষ্ট কষ্ট কৰিছে ৰাতুলে। পঢ়া শুনাৰ লগতে প্ৰতিদিনে ৰাতিপুৱা দুই কিলোমিটাৰ দৌৰিছে সি। শাৰীৰিক পৰীক্ষাত সি নিচিন্ত মনে উত্তীৰ্ণ হ’ব পাৰিব বুলি আত্মবিশ্বাসী, কিন্তু লিখিত পৰীক্ষাটোৰ প্ৰস্তুতি তাৰ নিজৰেই মনঃপুত হোৱা নাই।\nনিৰ্দিষ্ট সময়ত প্ৰশ্নকাকত আৰু উত্তৰবহী হাতত পৰাৰ পিছত সি এফালৰ পৰা প্ৰশ্নবোৰ পঢ়ি চালে। প্ৰায় ষাঠিটামান প্ৰশ্নৰ সঠিক উত্তৰবোৰ সি জানে, বাকীবোৰ প্ৰশ্নৰ উত্তৰ সম্পৰ্কে সি একো অনুমান কৰিব পৰা নাই। তাৰ পিছফালৰ বেঞ্চখনত বহা ল’ৰাজনে তলমূৰকৈ এফালৰ পৰা প্ৰশ্নবোৰৰ উত্তৰ কৰি গৈছে। ৰাতুলৰ মুখত অলপমান আশাৰ ৰেঙণি তিৰবিৰাই উঠিল ইমান মেধাৱী ল’ৰাজনক নিজৰ ওচৰতে পায়। সামান্য সহায় সেইজনৰ পৰা ল’ব পাৰিলেও সি উত্তীৰ্ণ হ’ব পাৰিব।\nজীৱনত পৰীক্ষাহলত কেতিয়াও নিজে কাকো একো সুধি নোপোৱা ৰাতুলৰ মনত ইতস্ততঃভাৱ আহিলেও হ’বলগীয়া চাকৰিটোৰ কথা ভাবিয়েই সি নিজৰ লাজ-মান কাটি কৰি হ’লেও মনোযোগেৰে লিখি থকা ল’ৰাজনক সুধিলে,\n: বেয়া নাপালে মোক কেইটামান প্ৰশ্নৰ উত্তৰবোৰ ক’ব পাৰিব নেকি আপুনি, আপোনাৰ লিখা শেষ হ’লে ক’লেও হ’ব, এতিয়াই নালাগে৷\n: নিজে উত্তৰ নাজানিলে এইবোৰ পৰীক্ষাত ৰাইজক দেখুৱাই বহিবলৈ আহিব নালাগে, মোক ডিষ্টাৰ্ব নকৰিব৷\nমনোযোগী ল’ৰাজনৰ উত্তৰটো শুনি ৰাতুল অলপ হতাশ হ’ল। আকৌ এবাৰ প্ৰশ্নকেইটা এফালৰ পৰা চাই ৰাতুলে নিজে ভালদৰে জনাকেইটাৰ উত্তৰ লিখিবলৈ আৰম্ভ কৰিলে, কিন্তু লিখিবলৈ আৰম্ভ কৰোঁতেই অঘটনটো ঘটিল। প্ৰশ্নকাকত ফাদিল হোৱা বুলি ঘোষণা কৰি পৰীক্ষা বাতিল কৰা হ’ল। মনত দুখ লাগিল ৰাতুলৰ, পুনৰবাৰ পৰীক্ষাৰ বাবে সাজু হোৱা মানে আকৌ নতুন খৰচ। দীঘলীয়া পেঁপাটো বজাই ডিঙিৰ শিৰ ফুলি যোৱা বাপেকৰ মুখখন ভাঁহি উঠিল তাৰ চকুত, পুনৰ পৰীক্ষা মানে আকৌ এই বৃদ্ধ বয়সত টোপনি ক্ষতি কৰি ৰাতি বেণ্ডপাৰ্টিৰ লগত পেঁপা বজাব লাগিব বাপেকে। পৰীক্ষাগৃহৰ পৰা ওলাবলৈ লৈ ৰাতুলে লক্ষ্য কৰিলে যে মনোযোগেৰে লিখি থকা ল’ৰাজনে কঁপালে মূৰে হাত দি কান্দি কান্দি বহি আছে। ৰাতুলে ভাবিলে, সেইজনৰ ঘৰুৱা আৰ্থিক অৱস্থা বা দায়িত্ববোধ হয়তো তাতকৈ অধিক যাৰ বাবে ল’ৰাজন হতাশ হৈছে।\n: ব’লক, ইয়াতে বহি থাকিলে কি হ’ব? আপোনাৰ বাবে প্ৰশ্নবোৰ চাগে বৰ সহজ আছিল আজি, নতুনকৈ পৰীক্ষা হ’লেও আপুনি পাৰিবই। হতাশ নহ’ব৷ আপোনাৰ দৰে চোকা মানুহেই যদি হতাশ হয়, মোৰ কি হ’ব ভাবি চাওকচোন৷\nৰাতুলেই মাত লগালে ল’ৰাজনক।\n: মোৰ টকাকেইটা পানীত পৰিল। চাল্লা দত্ত দালাল, হাৰামিৰ জাত, অকল মোকেই পেপাৰখন দিয়া বুলি কৈ পাঁচ লাখ লৈছিল৷\nকান্দি কান্দিয়েই ক’লে ল’ৰাজনে।\nধিক্কাৰ উপজিল নিজৰ ওপৰতে ৰাতুলৰ, লাহে লাহে আঁতৰি আহিল ল’ৰাজনৰ ওচৰৰ পৰা। অলপ সময় আগতে মেধাৱী বুলি ভাবি সহায় বিচৰাজনৰ প্ৰকৃত মুখাখন খুলি পৰা দেখা পোৱাৰ চাক্ষুষ অভিজ্ঞতা হ’ল আজি।\nঘৰমুৱা বাছৰ শেষৰ ছিটটোত বহি গৈ থাকোঁতেও এইবোৰেই ভাবি গৈ থাকিল ৰাতুলে। বাপেকৰ লগত সি কেতিয়াবা বহুসময় কথা পাতে নিজৰ বন্ধুৰ লগত কথা পতাৰ দৰেই। বেণ্ডপাৰ্টিৰ দলত পেপা বজোৱা মানুহ হ’লেও তাৰ বাপেকৰ অভিজ্ঞতাবোৰ বিচিত্ৰ, বিশেষকৈ মানুহৰ চৰিত্ৰ চিনাৰ ক্ষেত্ৰত। ভিন্ন সময়ত, ভিন্ন স্থানত বাপেকে লগ পোৱা ভিন্ন চৰিত্ৰৰ মানুহবোৰৰ কথা সি বাপেকৰ মুখতেই সাধুকথাৰ দৰে সৰুৰপৰা শুনি আহিছে আৰু সেইবোৰৰ মাজেৰেই সি মানুহক জুখি চাব বিচাৰে, কিন্তু তাৰ অনুমানবোৰ প্ৰায়েই ভুল হয়।\nআজিও তাৰ ভুল হৈছে, কিন্তু আজি সি মানুহ চিনি পোৱাত যিমান ভুল কৰিছে তাতকৈ বেছি ভুল কৰিছে প্ৰচলিত ব্যৱস্থাটোক চিনি পোৱাতহে। চাৰিওফালে ঘূণে খোৱা চকীখনত কোনোবাদিনা মানুহ বহিব পৰা হ’ব বুলি আশা কৰাটোৱেই তাৰ চুড়ান্ত ভুল আছিল।\n« বাতৰিৰ বতৰা : বিলাসিনীৰ সময় আৰু এতিয়াৰ বিলাসিতা : ভাস্কৰজ্যোতি দাস\nসাংঘাতিক লিখিছা দেই ৷\nঅশেষ ধন্যবাদ বাইদেউ।\nবঢ়িয়া লাগিল sanjib দা 👍👍👍\nঅশেষ ধন্যবাদ অভিজিৎ।\nভাল পালোঁ পঢ়ি৷\nবৰ ভাল লাগিল সঞ্জীৱ। সমাজৰ সঁচা ঘটনাৰ সুন্দৰ প্ৰতিফলন।\nবহুত ভাল লাগিল সঞ্জীৱ৷ সবৰে মুখা একোখন থাকেই৷ খালি চিনোতে সময় লয়৷\nএইবাৰো সঞ্জীৱ ৰকছ\nখুব ভাল লাগিল সঞ্জীৱ দা।


ৰিয়া হাজৰিকাৰ গল্প "জীৱন..... জীৱন বৰ অনুপম" - জোনাক\nHome গল্প ৰিয়া হাজৰিকাৰ গল্প "জীৱন..... জীৱন বৰ অনুপম"\nৰিয়া হাজৰিকাৰ গল্প "জীৱন..... জীৱন বৰ অনুপম"\nবৰষুণজাক ক্ৰমশ: ডাঙৰ হৈ আহিছে। শিখাই নিজৰ কোঠাৰ ভিতৰতে খিৰিকীৰ কাষত বহি টিনপাতৰ বুকুৱেদি পানী বাগৰি আহি পানীপোটাত পৰা দৃশ্যবোৰ একান্তমনে চাই আছে । কিমান দিনযে হ'ল এনে এজাক বৰষুণৰ স'তে মূখামুখি নোহোৱা। অৱশ্যে বৰষুণ নিদিয়াকৈ থকা নাই। বতৰৰ কাম বতৰে ভালকৈয়ে পালন কৰি আহিছে। কিন্তু কৰ্ম ব্যস্ততাত পৰি তাই সময়ৰ হে অভাৱ। পুৱাই কৰ্মস্থলীলৈ ওলাই গৈ চৌদিশে নানা কাগজ পত্ৰ, ফাইল আদিৰে সু-সজ্জিত টেবুলখনত বহাৰে পৰা আৰু ৰক্ষা নাই। বাহিৰত বৰষুণ নালাগে ধুমুহা আহিলেও তাই গ'মেই নাপায়। দিনজোৰা কৰ্তব্য শেষ কৰি গৃহমূখী হওঁতে সেমেকা পথ দেখিলেহে অনুভৱ কৰে 'আজিও মানে বৰষুণ দিছিল!' আচৰিত কেনেকৈ যে পাৰ হৈ যায় সময়বোৰ! সৌ সিদিনালৈকে পিঠিত কিতাপৰ বেগটো বান্ধি স্কুললৈ ঢাপলি মেলা আৰু বৰষুণৰ আগজাননী পাই মায়ে বেগৰ কাষত ফুললগা ছাতিটো ভৰাই দিয়া কথাবোৰ আজিচোন বহুত অতীত হৈ পৰিল। বাটত জোৰকৈ বৰষুণ দিবলৈ বৰুণ দেৱতাক উদ্দেশ্যি কিমানবাৰযে প্ৰাৰ্থনা কৰিছিলো! আৰু বৰষুণ দিলেই মনটো আনন্দৰে ভৰি পৰিছিল । তেতিয়া কেৱল চিঞৰী উঠিছিলো- "বৰুণ দেৱতাই মোৰ প্ৰাৰ্থনা শুনিলে।" আস! জীৱন... জীৱন বৰ অনুপম।\nসময় পাখিলগা কাড়ৰ দৰে, এবাৰ যি গ'ল আৰু ঘূৰি নাহে। ভুলতে হ'লেও এবাৰ যদি আহিলেহেঁতেন...! তেতিয়া আৰু ভগৱানক মোক সোনকালে ডাঙৰ কৰিবলৈ কেতিয়াও প্ৰাৰ্থনা নকৰিলোহেঁতেন। বৰঞ্চ ক'লোহেঁতেন- "মোক এনেকৈয়ে ৰাখা প্ৰভূ, মই ডাঙৰ মানুহ হ'ব নিবিচাৰো। মই কেৱল আৰু কেৱল মা-দেউতাৰ বুকুৰ উমেৰে উমাল হৈ থাকিব বিচাৰো।" কিন্তু এইয়া জানো সম্ভৱ ? এই পৃথিৱীখনো কিযে নহয়; ইচ্ছা কৰিলে কাৰোবাক মাৰি পেৰাব পাৰে, ইচ্ছা কৰিলেই কাৰোবাৰ জীৱনৰ গতি সলনি কৰি দিব পাৰে অথচ নিজে এৰি অহা সময়খিনি বিচাৰিলেও ঘূৰাই আনিব নোৱাৰে!\nহৰ্ঠাৎ তাই কাষতে থকা মোবাইলটো বাজি উঠিল। ঋষিৰাজৰ ফোন। কিমানবাৰ মানা কৰিছো তাক মোলৈ ফোন নকৰিবলৈ কিন্তু সি নাচোৰবান্দা। 'তোমাক এৰি থাকিব নোৱাৰো মই' -সদায়ে এইটোৱে ভাষ্য। ইমানেই যদি প্ৰয়োজন আছিল মোক, কিয় কৰিব লাগে এনে বিশ্বাসঘাটকতা? মইও জানো হিয়া উজাৰি ভাল পোৱা নাছিলো তেওঁক? প্ৰথম চিনাকিৰেপৰা সৌ সিদিনালৈকে প্ৰতিটো দিনৰ প্ৰতিটো মুহুৰ্ত হৈ পৰিছিল কেৱল ঋষিকেন্দ্ৰিক। নাজানো সেইদিনাৰ সেই মুহুৰ্তটো মোৰ বাবে ভালেই আছিল নে বেয়া। কেতিয়াবা ভাৱো ভালেই আছিল ছাগে অন্তত মোক বিশ্বাসঘাটক কৰি অহা এজন চতুৰ মানুহক নিজ হাতে ধৰা পেলাব পাৰিলো। নহ'লেটো ঘৰৰপৰা কথা আগবঢ়োৱাৰ পিছত একো সিন্ধান্তই ল'ব নোৱাৰিলোহেঁতেন। কিন্তু কিছু মুহুৰ্তত আকৌ নভৱাকৈয়ো নাথাকো যে সেইয়া তেওঁ ক্ষন্তেকীয়া ভুলহে আছিল মাথো। আৱেগৰ হেঁচাত বিবেকৰ নিয়ন্ত্ৰণ হেৰুৱাই অস্থিৰ হৈ পৰা এটা মুহুৰ্তহে মাথো। কিন্তু যিজনে জীৱশ্ৰেষ্ঠ মানুহৰ জনম লৈ নিজৰে এই ক্ষুদ্ৰ মুহুৰ্তবোৰো শুদ্ধমতে পৰিচালিত কৰিব নোৱাৰে তেওঁনো অন্য এজনক উৰে জীৱন কিদৰে পৰিচালিত কৰিব?\nখিৰিকীখন জোৰেৰে বন্ধ কৰি দি বিচনাতে বাগৰি পৰিলো। চাই থাকিব নোৱাৰো আৰু ঘন ঘন বৰষুণৰ টোপালবোৰ। এনে কতজাক বৰষুণত তিতিছিলো তেওঁৰ স'তে। তেওঁৰ নীলা ৰঙৰ পালচাৰ বাইকৰ পিছত বহি বৰষুণত তিতাৰ আনন্দই আছিল সুকীয়া। সেই দিনবোৰত ভিজা চুলিৰ আগেৰে নিগৰি বোৱা বৰষুণৰ পানীৰবোৰৰদৰেই আজি মোৰ দুচকুৱে বৈ গৈছে কেৱল চকুলো। এতিয়াও যদি কেতিয়াবা তেওঁৰ ফোনটো ৰিচিভ কৰো সিফালৰপৰা ভাঁহি অহা ভাষ্যবোৰ শুনিলে মনৰপৰা ঋণাত্মক অনুভৱবোৰক পাহৰি আপোন কৰি ল'বলৈ মন যায়। কিন্তু ভৱাৰদৰে কথাবোৰ নহৈ যদি বিপৰীত দিশে পথ লয়...!পাৰিমনে পুনৰ মা-পাপাৰ সন্মুখত তেওঁলোকৰ নয়নৰ মণি আজিৰ শিখাজনি হৈ থিয় দিব? নাই নাই, এনে ভুল মই কেতিয়াও নকৰো। আৱেগক প্ৰশ্বয় দি মোৰ ভৱিষ্যত মই ধ্বংস কৰিব নোৱাৰো। মাক-দেউতাকেটো নিজৰ সন্তানৰ অহিত চিন্তা নকৰে তাতে আকৌ তাই ঘৰখনৰ ভিতৰতে আলাসৰ লাড়ু!! কথাবোৰ ভাৱি ভাৱিয়েই টোপনি লালকাল হৈ পৰিল শিখা। সপ্তাহযোৰা ভাগৰে আহি হেঁচি ধৰিলেহি তাইক। যেন বাট চাইহে আছিল এই বন্ধ দিনটোলৈ । ...


চাদৰ - অসমীয়া ৱিকিপিডিয়া\nঅসমীয়া পৰম্পৰাগত বস্ত্ৰ\nচাদৰ হৈছে এবিধ বহল আৰু দীঘলীয়া কাপোৰ বিশেষ। বিশেষকৈ অসমীয়া তিৰোতা মানুহে পৰিধান কৰা মেখেলা-চাদৰৰ এক অংশ। মেখেলা আৰু চাদৰ মিলি এক সংহতি গঠন কৰে। চাদৰখন শৰীৰৰ ওপৰ অংশত পৰিধান কৰা হয়। অসমীয়া মেখেলা-চাদৰ পৰিধানৰ কলা অনুসৰি চাদৰ খনেৰে দেহৰ সমুখৰ অংশ বিশেষকৈ পেট আৰু বক্ষস্থল ঢাকি এটা আগ বাঁও বাহুৰ ওপৰেৰে নি পিঠিৰ ফালে কিছু দীঘলকৈ এৰি দিয়া হয়। আনটো আগ পেটৰ সোঁফালে দি পকাই পিছ কঁকালৰে বাঁওফাললৈ আনি নাভিৰ ওচৰত মেখেলাত খোঁচা মাৰি সুমুৱাই দিয়া হয়। অৱশ্যে চাদৰ পৰিধান কৰাৰ আন কিছুমান বিকল্পও অৱলম্বন কৰা দেখা যায়। চাদৰ বুলি ক'লে কেৱল 'মেখেলা-চাদৰ'ৰ চাদৰ খনকে বুজা নাযায়।\nএখন চাদৰ আৰু ইয়াৰ পাৰি\n2 চাদৰৰ প্ৰকাৰ\nচাদৰৰ প্ৰকাৰ অনুসৰি ব্যৱহাৰ ভিন্ন। পুৰণি কালত আহোম মহিলা সকলে ব্যৱহাৰ কৰা চাদৰ আৰু শীত কালত পুৰুষ মহিলা উভয়ে লোৱা এৰি চাদৰ পৰিধানৰ পদ্ধতি একেই। আহোম স্বৰ্গদেউ সকলৰ দিনত অসমত অভিজাত শ্ৰেণীৰ মহিলাই মেখেলাৰ ওপৰত ৰিহা পিন্ধিছিল। বক্ষস্থল আগুৰিবৰ বাবে চোলাতকৈ ৰিহাৰ ব্যৱহাৰ বেছি আছিল। ৰিহাখনে স্তনভাৰণৰ লগতে পিঠিভাগো আবৃত কৰি ৰাখিছিল। তাৰ ওপৰত ওৰণী লোৱাৰ দৰে খোপাৰ পৰা বাহুলৈ চাদৰ এখন মেৰিয়াই লৈছিল। এই দুবিধ চাদৰৰ উপৰিও চেলেং চাদৰ শৰীৰৰ ওপৰ অংশত পৰিধান কৰা আন এবিধ অসমীয়া পৰম্পৰাগত বস্ত্ৰ। সাধাৰণতে দেহৰ সন্মুখৰ ফালে এটা অংশ ৰাখি লৈ বাঁও কান্ধেৰে পিঠিৰ ফালে চেলেঙৰ আনটো অংশ ওলোমাই লোৱা হয়। এই চাদৰ পুৰুষ মহিলা উভয়েই পৰিধান কৰে। হুঁচৰি বিহুত মুখিয়ালজনে, সত্ৰাধিকাৰ, গোসাঁই আৰু ভকত-বৈষ্ণৱসকলে প্ৰায় বাধ্যতামূলকভাৱে চেলেঙৰ ব্যৱহাৰ কৰে। ভাওনাৰ গায়ন-বায়নসকলেও চেলেং চাদৰৰ ব্যৱহাৰ কৰে। ভাওনাত ভাৱৰীয়া প্ৰৱেশৰ পূৰ্বে চেলেং চাদৰৰ আঁৰ দিয়া হয়। অসমীয়া বিবাহ অনুষ্ঠানত বৰ-কন্যা উভয়ে চেলেং চাদৰ পৰিধান কৰে। ইয়াৰোপৰি বিবাহ পৰম্পৰা অনুসৰি পানীতোলা, দৰা আদৰা, দৰা কইনা নোওৱা, জোৰোণ দিয়া আদি কাৰ্যত চেলেং চাদৰ ব্যৱহাৰ কৰে। অন্যান্য মাঙ্গলিক কাম-কাজতো চেলেং লোৱাৰ নিয়ম আছে। অসমীয়া পৰম্পৰা অনুসৰি সমাজত পাঠকে পুথি পঢ়াৰ সময়ত সমুখত চেলেং চাদৰ এখন বহলকৈ আঁৰি দিয়া হয়। বিছনা আদিত পাৰিবলৈ ব্যৱহাৰ কৰা বৰকাপোৰ খনক বিছনা চাদৰ বুলি কোৱা হয়। পৌৰাণিক ভাৰতীয় শাস্ত্ৰ অনুসৰি উপনয়নৰ সময়ত উপবিত্ত ধাৰণ কৰাৰ প্ৰকৃত নিয়মমতে বাঁও ফালৰ বাহুৰ ওপৰৰ পৰা মূৰেদি পাৰ কৰি আনি সোঁ বাহুৰ তলৰ ফালে ৰাখিব লাগে।ওপৰৰ বস্ত্ৰ বা পবিত্ৰ সূতা পৰিধানৰ ধাৰণা তথা ইয়াৰ তাৎপৰ্য মহিলা সকললৈয়ো প্ৰসাৰিত হৈছিল আৰু ইয়াৰ দ্বাৰাই শাৰী, চাদৰ আদি পৰিধান কৰোঁতে বাঁও ফালৰ পৰা পৰিধান কৰা নিয়মটো প্ৰচলিত হয়।\nচাদৰৰ প্ৰকাৰসম্পাদনা কৰক\nঅসমীয়া লোকসকলে বিভিন্ন প্ৰকাৰৰ চাদৰৰ ব্যৱহাৰ কৰে। যেনে:-\nপকোৱা সূতাৰ চাদৰ\nআঁচু দিয়া চাদৰ\nপাৰি দিয়া চাদৰ\nবিছনা চাদৰ(বৰ কাপোৰ)\n↑ PV Kane, History of Dharmasastra Volume 2.1, 1st Edition, pages 290-293\n↑ বৰদলৈ, উপেন্দ্ৰ নাথ (১৬ এপ্ৰিল ২০১৭). "ৰঙালী বিহু তথা অসমৰ বস্ত্ৰ অলংকাৰৰ অতীত". INFORMATION & PUBLIC RELATIONS, DIRECTORATE OF INFORMATION AND PUBLIC RELATIONS, GOVERNMENT OF ASSAM. ৰাইজৰ বাতৰি. https://dipr.assam.gov.in/portlets/raijor-batori-exclusive-fortnightly। আহৰণ কৰা হৈছে: April 5, 2020.\n"https://as.wikipedia.org/w/index.php?title=চাদৰ&oldid=256503"ৰ পৰা অনা হৈছে\nLast edited on 27 December 2020, at 09:34\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=59261।\nএই পৃষ্ঠাখন ২৭ ডিচেম্বৰ, ২০২০ তাৰিখে ১৫:০৪ বজাত অন্তিম সংশোধন কৰা হৈছিল।